**O’ Z B E K I S T O N**

**T A R I X I**

(XVI asrdan - XIX asr o’rtalarigacha)

**8-S I N F**



**2014-yil**

**K I R I SH**

8-sinf “O’zbekiston tarixi” darsligida **XVI asrdan – XIX asrning o’rtalarigacha** bo’lgan qariyb

**350 yillik** davrda Vatanimizning ijtimoiy-siyosiy, iqtisodiy va ma’naviy-madaniy hayoti tarixi yoritilgan.

Darslikda Turkistonning uch xonlikka bo’linib ketishi va buning sabab va oqibatlarini yoritishga alohida e’tibor qaratilgan.

“… inson o’zligini anglagani, nasl-nasabini bilgani sari yuragida **Vatanga bo’lgan muhabbat tuyg`usi** ildiz otib, ulg`aya boradi.”

**(Islom Karimov. “Yuksak ma’naviyat – yengilmas kuch”. –T.:** “Ma’naviyat”, **2008-yil).**

**I BOB. MOVAROUNNAHR SHAYBONIYLAR HUKMRONLIGI DAVRIDA**

**1-§. XV asr oxiri—XVI asr boshlarida Xuroson va Movarounnahrdagi siyosiy vaziyat**

**Siyosiy inqiroz** Xuroson hukmdori **Shohruh 1447-yili** vafot etgach, toj-u taxt uchun kurash avjiga chiqdi. Natijada, **Xuroson** davlatibir necha qismga bo'linib ketdi. Ularning har biri o'zini mustaqil davlat deb hisoblar edi. **1469-yilda** Amir Temurning **ikkinchi o'g'li Umarshayxning** nabirasi **Sulton Husayn Bayqaro** Xuroson taxtini egalladi.

**Salkam 40 yil** hukmronlik qilgan **Sulton Husayn Boyqaro** davrida ham - 1) **mamlakatda to'la osoyishtalik o'rnatilmagan bo'lsa-da, 2)** Xuroson davlatining xo'jalik va madaniy hayoti ancha yuksak darajada rivojlandi. 3) Mamlakat obodonchiligi yo'lida katta ishlar amalga oshirildi. 4) **Movarounnahrga nisbatan siyosiy barqarorlik** ta'minlandi. Bunda Husayn Boyqaroning **hukmdorlik salohiyati** muhim o'rintutdi. Vazir **Alisher Navoiyning** xizmatlari ham benihoya katta bo'ldi.

**1506-yilda -** Sulton Husayn Boyqaro vafot etdi. Shundan keyin mamlakatda **qo'shhokimiyatchilik** vujudga keldi. Marhum sultonning ikki o'g'li **- (1) Badiuzzamon** va 2) **Muzaffar Husayn)** bir vaqtda hukmdor deb e'lon qilindi. Bu hol, shusiz ham og'ir kunlarni boshidan kechirayotgan Xuroson davlatini **to'la parokandalikka** olib keldi. Natijada **shayboniylar hujumi arafasida**davlat nihoyatda kuchsizlanib qoldi.

Mirzo Ulug'bek vafotidan keyin, Movarounnahrda ham toj-u taxt uchun keskin kurash boshlanib ketdi. Bu kurashda **Mironshohning nabirasi Abu Said ibn Sulton Muhammad** g'alaba qozonadi va Movarounnahr **taxtini**egallaydi (**1451—1469**). U **1469-yilda** urushda halok bo'lgach, hokimiyatni birin-ketin dastlab ikki o'g'li: 1) **Sulton Ahmad (1469—1494), 2) Sulton Mahmud (1494—1495**), keyinchalik **nabiralari -** 1) **Boysung'ur Mirzo (1495—1497)** va 2) **Sulton Ali Mirzo (1498—1500)lar** boshqargan.

**Bobur Mirzo siyosiy kurash maydonida** **XVI asr bo'sag'asida** temuriylar davlati taxti uchun kurash maydoniga **Zahiriddin Muhammad Bobur** chiqdi.

Bobur Mirzo Amir Temurning **uchinchi o’g`li Mironshohning chevarasi** edi. U **1483-yilning 14-fevralida - Andijon shahrida**tug'ilgan. Bolalik va yoshlik yillari 1) **Andijon** va 2) **Axsi** shaharlarida o'tgan. U **otasi Umarshayx Mirzo (1455–1494**) saroyida o'z davriga yarasha barcha zarur bilimlarni egallagan.

**Umarshayx Mirzo**ni otasi **Abu Said Mirzo** o’z hukmronligi davrida, 1) dastlab, **Kobul viloyatiga**, 2) so'ng **Farg`ona viloyatiga** hukmdor etib tayinlangan. 3) Keyinchalik akasi **Sulton Ahmad** hukmronligi davrida 1) **Toshkent** va 2) **Sayram** ham Umarshayx Mirzoga berilgan.\_Biroq o**`zaro ichki kurashlar natijasida** Umarshayx Mirzo qo'l ostida faqat 1) **Farg'ona**, 2) **Xo`jand** va 3) **O'ratepagina** qolgan.

Umarshayx Mirzo **1494-yilda** baxtsiz hodisa tufayli halok bo'lgach, hokimiyat **12 yoshli** Bobur Mirzo qo’liga o’tdi.

**Yodda tuting!** Bobur yosh bo'lganligi uchun davlat ishlarini 1) ishonchli beklardan **Hojiqozi** va 2) o'qimishli, oqila onasi **Qutlug' Nigorxonim yordamida** boshqarardi.

Bobur Mirzoning siyosat maydoniga chiqishi Temuriylar saltanatida harbiy-siyosiy vaziyat **nihoyatda og'irlashgan sharoitga** to'g'ri keldi.

U siyosiy kurash maydoniga chiqqan paytda 1) **Samarqandda - Boysung'ur Mirzo**, 2) **Toshkentda - tog`asi Sulton Mahmudxon**, 3) **Hirotda** esa - **Sulton Husayn Boyqaro** hukmron edilar.

**Bobur Mirzoning Samarqand taxtini egallashi** **Bobur Mirzo** ham **barcha taxt da'vogarlariga** xos xususiyatlardan xoli emasdi. Uning orzusi ulug' bobosiAmir Temur saltanatining markazi **— Samarqand taxtini egallash** edi.

Tez orada **1) Boysung'ur Mirzo** bilan 2) **ukasi Sulton Ali Mirzo o‘rtasida** toj-u taxt uchun kurash boshlandi. Bundan xabar topgan Bobur Mirzo **1496-yilda** qo'shini bilan **Samarqandni** qamal qilishga tutinadi. Biroq **qish yaqinlashib qolganligi tufayli** Samarqand qamalini to'xtatib, **Andijonga qaytishga** majbur bo'ldi.

**1497-yilda** Bobur Mirzo yana**Samarqandga** yurish boshlaydi va Samarqand qamali boshlanadi. Qamal **yetti oydan ziyod** davom etdi.Bu vaqtda shahar ichida **oziq-ovqat tanqisligi yuz bergani** tufayli Boysung'ur Mirzo askarlari orasida parokandalik ro'y beradi. Tang ahvolda qolgan **Boysung'ur Mirzo** kam sonli qo'shini va va yaqinlari bilan **Qunduz** hukmdori **Xusravshoh** huzuriga qochdi.

Bobur Mirzo esa **1497-yilning noyabr oyida** Samarqand taxtini egallashga muvaffaq bo’ldi.

**Andijonda hokimiyat uchun kurash** Biroq, bu hol uzoqqa bormadi. Boburning Andijondagi dushmanlaritil biriktirib, ukasi **Jahongir Mirzoni - Andijon taxtiga** o'tqazishga erishdilar. Vujudga kelgan harbiy-siyosiy tanglikni tushungan Bobur Mirzo qanday bo'lmasin **Andijonni saqlab qolishga** qaror qildi va **Samarqandni yuz kun idora etgandan so’ng** tark etishga majbur bo'ldi. Samarqand taxtini esa **Sulton Ali Mirzo** (1498-yilda) egalladi.

Nihoyat, **1500-yilda** Bobur Mirzo bilan Jahongir Mirzo o‘rtasida sulh tuzildi. Unga ko'ra, 1) **Sirdaryoning shimoliy tarafi Axsi shahri bilan - Jahongir Mirzoga,** 2) **daryoning janubiy tomoni Andijon shahri bilan - Bobur Mirzoga** berildi.

Temuriylar saltanatining boshqa qismlarida ham Farg'onadagi kabi toj-u taxt uchun kurash davom etardi. O'sha davr tarixchisi **Muhammad Solih** yozganidek, **„Hamma bir biridan qo`rqar edi. O`zlaricha shohlik talab qilib mamlakatda ig'vo urig`ini sochardilar“**.

Temuriylar saltanatida boshlangan **toj-u taxt uchun ayovsiz kurash oqibatida** saltanat inqirozga yuz tutdi. Natijada, ko'pdan buyon **Temuriylar saltanati hududlarini egallashni** o'z oldiga maqsad qilib qo'ygan Muhammad Shayboniyxonning **Movarounnahr va Xurosonni** egallab olishi uchun qulay sharoit vujudga keldi.

* **Shohruh vafotidan so'ng** - Xuroson mayda bo'laklarga bo'linib ketdi.
* **1469-yilda** - Xuroson taxtini **Husayn Boyqaro** egalladi va **davlatni birlashtirishga** erishdi.
* **Mirzo Ulug'bek vafotidan so'ng** - boshlangan temuriyzodalarning toj-u taxt uchun o'zaro kurashlari oqibatida **Movarounnahr tanazzulga** yuz tuta bordi.
* **Husayn Boyqaro** tasvirlangan miniatura - **Kamoliddin Behzod** tomonidan ishlangan.

**2-§. Dashti Qipchoqdagi siyosiy ahvol. Muhammad Shayboniyxon**

**Dashti Qipchoq haqida** **XI asrdan** boshlab **1) arab va 2) fors** manbalarida **,,Dashti Qipchoq''** deb ataluvchi geografik hudud tilga olinadi. Bu atama **Sirdaryoning yuqori oqimi va Tyanshanning g'arbiy yon bag`irlaridan - Dnepr daryosining quyi oqimiga qadar cho`zilgan** dashtlarga nisbatan ishlatilgan.

**Ural (Yoyiq) daryosi** - Dashti Qipchoqni **sharqiy ya g'arbiy qismlarga** ajratib turgan.

***Yodda tuting*** Bu hududlar **rus** manbalarida **«Poloveslar yeri»**nomi bilan yuritilgan. Chunki 1) ruslar Dashti Qipchoq aholisini ***poloveslar***deb atashgan. Ular2) **Vizantiya** manbalarida ”**kumanlar”,** 3) **sharq** manbalarida esa **”qipchoqlar”** nomlari bilan qayd etilgan.

**XIV asrning 60-yillaridan** boshlab - Dashti Qipchoqning **sharqiy qismi** aholisi - **o’zbeklar** deb atala boshlagan.

**Sharqiy Dashti Qipchoqdagi siyosiy vaziyat 1428-yilda - Jo`jining beshinchi o`g`li Shaybon naslidan** bo`lgan **Abulxayrxon (1412-1468)** – **SharqiyDashti Qipchoqni** egallab, alohida davlatga asos soladi. Tarixiy manbalarda bu davlat **”O`zbek ulusi” (o`zbeklar mamlakati)** deb ham ataladi. Abulxayrxon **dastlab** temuriylarga rasman qaram bo’lgan **Xorazmga** hujum qilgan.

**1446-yilda** esa – **Sirdaryoning o`rta oqimida** joylashgan shaharlar – 1) **Sig`noq,** 2) **Oqqo`rg`on,** 3) **Arquq,** 4) **O`zgan** va 5) **Suzoqni** bosib oladi. O`z davlatining poytaxtini **Turadan - Sig`noqqa** ko`chirdi.

**Bu endi** Abulxayrxonning **temuriylarga qarshi kurashga kirishganligining tasdig`i** edi.

Samarqand taxti uchun kurash kuchaygan paytda **Abulxayrxon** vaziyatdan foydalanishga harakat qiladi. U **1451-yilda** - o'zidan madad so'ragan temuriyzoda **Abu Said Mirzoga** Samarqand taxtini egallashda yordam berish bahonasida yurish boshladi. Abulxayrxon ko’rsatgan yordami evaziga kattadan katta sovg`alar bilan o'z yurtiga qaytadi. Minnatdorchilik tariqasida Abu Said Mirzo **Ulug'bekning qizi Robiya Sultonbegimni** Abulxayrxonga xotinlikka beradi.

**Abulxayrxon** keyin ham bir necha bor **Movarounnahr ishlariga** aralashdi. Shu orqali u Movarounnahrda borgan sari **o'z nufuzining ortishiga** erisha olgan.

**1468-yilda - Abulxayrxon vafot etishi bilanoq**, u tuzgan davlat parchalanib ketdi.

**Muhammad Shayboniyxon** Muhammad Shayboniy **Abulxayrxonning nabirasi** bo’lib, uning **Shohbudog` Sulton** ismli o’g`lining farzandi edi. **Shohbudog` Sulton**dan ikki o'g'il qolgan: 1)**Muhammad Shayboniy** va 2) **Mahmud Sulton**. Muhammad Shayboniy **1451-yilda** tug'ilgan.

Shayboniyning bobosi Abulxayrxon saroyida ham **turkiylar odatiga ko'ra** tug'ilgan go'dakka **ikki ism** qo'yish urf bo'lgan. Ismlarning **birinchisi - islomiy (arab), ikkinchisi esa - turkiy** bo'lgan. Tug'ilganda **Muhammad** deb nom olgan **Shayboniy** o'zining ikkinchi nomi bilan mashhur bo'lgan. ”**Boburnoma”** asarida Shayboniyning ismi **Shayboqxon** deb berilgan. Bu nom **«kuch-qudrat"** degan ma'noni anglatadi.

Ota-onasidan yoshligida yetim qolgan Muhammad Shayboniy otasiga **otaliq**lik qilgan **amir Boyshayx qo‘lida** tarbiyalangan. **Boyshayx** bu shahzodaga otalarcha mehribonlik ko'rsatgan. **Keyinchalik** Shayboniyga nufuzli **temuriy amirlardan** bo'lmish - 1) **Turkiston** va 2) **O`tror hukmdori Muhammad Mazid Tarxon** homiylik qildi. **Shayboniy** ukasi bilan **Turkistonda** uzoq vaqt yashamadi. Keyinchalik ular **Buxoroda** yashab, ilm o'rgandilar, she'riyat va ilm-fanga oshno bo'ldilar. Balog'atga yetgani sari Shayboniy ko'nglida **bobosi Abulxayrxon davlatini tiklash orzusi** jo'sh urib bora boshladi. U **Dashti Qipchoqqa** qaytib borib, lashkar to'plashga muvaffaq bo'ladi. Ayni paytda, u bobosining davlatini tiklash yo'lidagi xatti-harakatini **dastlab** o'z qo'shini bilan **temuriylarga yollanma qo'shin lashkarboshisi sifatida** xizmat qilishdan boshlagan.

**Shayboniy**ning xizmatidan 1) ham **Mo'g'uliston,** 2) ham **Movarounnahr,** 3) ham **Xuroson hukmdorlari** o'zlarining 1) **qo'shnilariga** hamda 2) **ichki raqiblariga qarshi** kurashda foydalanganlar. Bu kurashlarda **Shayboniy** o'zining **mohir lashkarboshilik qobiliyatini** namoyon qildi. **Turli hukmdorlarga xizmat qilish** Shayboniyga **Temuriylar davlatidagi vaziyatni yaxshi bilib olishga** imkon berdi.

***Yodda tuting*** Shayboniy **bobosi Abulxayrxon** vafotidan keyin parokanda bo'lib ketgan qabilalarni birlashtirdi va beayov qonli urushlar natijasida **XV asrning 80-yillarida** davlatni qayta tiklashga muvaffaq bo'ldi va xonlik taxtiga o’tirdi.

Vaqtlar o'tib, Shayboniyxon **Sirdaryo bo'ylaridagi qo'rg'onlarni ham** egalladi. Bu qo'rg'onlar kelgusida unga **Movarounnahrni istilo qilish uchun tayanch vazifasini** o'tadi.

* **XIV asrning 60-yillaridan** - Dashti Qipchoqning sharqiy qismi aholisi **o’zbeklar** deb atala boshlangan.
* **1428-yilda -** Abulxayrxon **Sharqiy Dashti Qipchoqda ,,O'zbek ulusi“** nomli davlatga asos solgan.
* **Muhammad Shayboniyxon** tasvirlangan minatura **– XVI asrda** ishlangan.

**3-§. Movarounnahrda shayboniylar sulolasi hokimiyatining o'rnatilishi**

**Shayboniyxon hokimiyatining kuchayishi Dashti Qipchoq** qabilalarining rahnamolari **Abulxayrxon vafotidan so'ng boshlangan o'zaro qirg'inlarning yana takrorlanishini** aslo istamas edilar. Shu tufayli ular **Muhammad Shayboniyxon timsolida bunday qirg'inga yo'l qo'ymaslikka qodir shaxsni** ko'rdilar.

Bundan tashqari, **Dashti Qipchoq qabilalari** ko'pdan buyon **o'troq hayot tarzida yashashni** orzu qilib kelardilar. Bu orzuning ushalishi **o'zgalarning unumdor yerlarini bosib olish tufayligina** ro'yobga chiqishi mumkin edi.

**Qabilalar rahnamolari** Muhammad Shayboniyxonni o'z orzularini ro'yobga chiqarishga **birdan bir shaxs** deb hisoblardilar. Shu bois ham 1) **ular** va 2) **ruhoniylar** kuchli yollanma qo'shinga ega bo'lgan Muhammad Shayboniyxonni qo'llab-quvvatlaydilar.

Ular yerlari unumdor, hunarmandchihgi rivojlangan o'lkalarda, birinchi navbatda, Movarounnahrda Muhammad Shayboniyxon hokimiyatining o’rnatilishi **o'troq hayotga o'tish imkonini berishini** ham yaxshi bilganlar. **Bu omillar** Muhammad Shayboniyxon **hokimiyatining kuchayishiga** yordam berdi. Muhammad Shayboniyxonning **Movarounnahrdagi ichki siyosiy vaziyatni yaxshi bilganligi** ham uning nufuzini yanada oshirdi. Ayni paytda, **Movarounnahr aholisi** temuriyzodalarning toj-taxt uchun **o'zaro kurashlaridan charchagan** ham edi. Movarounnahr 1) **zodagonlari,** 2) **ruhoniylari** va 3) **hatto oddiy aholining ma'lum qismi** ham - **Muhammad Shayboniyxon timsolida** Movarounnahrda **tinchlik o'rnatishga qodir yagona shaxsni** ko'rganlar. Shu tufayli **Muhammad Shayboniyxonni** qo'llab-quvvatlaganlar.

Shu tariqa, Muhammad Shayboniyxonning **Temuriylar davlati hududlarida ham o'z hokimiyatini o'rnatishi uchun** barcha zarur shart-sharoit yetilgan edi.

**Movarounnahrning zabt etilishi** Muhammad Shayboniyxonning **asosiy maqsadi** - **Temuriylar saltanatiga butunlay barham berish edi.** Bu maqsadni ro`yabga chiqarish uchun u **1499-yilda** Movaraunnahrga harbiy yurish boshladi. Bu yurish davomida raqiblarini **sarosimaga solib qo'ygan** jang usuli **— *to'lg'amani*** qo'lladi.

Muhammad Shayboniyxon **Samarqandni - dastlab 1500-yilda** qisqa muddatga bo’lsa-da egalladi va yangi o’zbek davlati – Shayboniylar davlatiga asos soldi. **1501-yilda** esa **- Samarqandni uzil-kesil** bo’ysundirdi.

Samarqand taxti egallangach, Sulton Ali Mirzo qatl etildi. Katta qo`shinga ega bo`lgan Muhammad Shayboniyxon **endi butun Movarounnahrni egallashga** kirishdi.

**1503-yilda** 1) **Toshkent** va 2) **Shohruxiya** shaharlarini egallandi, Shayboniyxon **Ulug’bek Mirzoning Abulxayrxonga uzatilgan qizi** Robiya Sultonbegimning o'g'illari bo’lgan amakisi 1) **Ko'chkunchi Sultonni – Turkistonga,** uning ukase 2) **Suyunchxo'ja Sultonni – Toshkentga,** 3) o’zining ukasi **Mahmud Sultonni - Buxoroga** hokim etib tayinladi.

**1504-yilda** esa **- Farg`ona** egallandi. Shayboniyxonning harbiy yurishlarida eng faol qatnashgan amakisining o’g`li **Jonibek Sultonga** – 1) **Axsi** va2) **Andijonni** tortiq qildi. **Jonibek Sulton** Abulxayrxonning yana bir o’g`li – **Xo’ja Mahmud Sultonning o’g`li** edi.

Shu tariqa **butun Movaraunnahrda** shayboniylar sulolasi hukmronligi o`rnatildi**. Samarqand shahri poytaxt etib** belgilandi.

**Xorazm va Xurosonning egallanishi** Muhammad Shayboniyxon **Movarounnahrda** mustahkamlanib bo’lgach, endi **Xorazmni** zabt etishga kirishdi va **1505-yilda** uni bosib oldi.

**1505-yilning kuzida esa - Xurosonga** yurish boshladi. So'nggi yillarda **o'zaro ichki nizolar oqibatida inqirozga yuz tutgan** temuriylarning **Xuroson davlatini egallash** qiyin bo`lmadi. **1506-yilda - Balx, 1507-yilda** esa - **Hirot** egallandi. **Shundan so`ng** Hirot o`zining **iqtisodiy, siyosiy va madaniy markaz sifatidagi nufuzini** yo'qotdi.

**Xurosonning ham bo'ysundirilishi bilan** amalda Muhammad Shayboniyxon **butun mintaqani yagona bir markaz — Samarqand qo'l ostida birlashtira oldi**. Binobarin, u **temuriyzodalar amalga oshira olmagan ishni** bajara oldi. Bu uning davlatchiligimiz oldidagi xizmatidir. Shu tariqa, 1) **Movarounnahr,** 2) **Xorazm** va 3) **Xurosonni** o'z ichiga olgan hududda **Muhammad Shayboniyxon hukmronligi** o'rnatildi va davlatchiligimiz tarixida **shayboniylar sulolasi hukmronligi davri** boshlandi.

**Eron shohi Ismoil Savafiy bilan qonli to’qnashuv** Bu vaqtda **Eronda** shoh **Ismoil Safaviy** hukmdorlik qilayotgan edi. U **o'z davri uchun katta va qudratli qo'shin tuza olgan** edi. **Ismoil Safaviy** tuzgan saltanat tarixda **Safaviylar nomi bilan** mashhur.

Shoh Ismoil davlati kattagina hududlarni o'z ichiga olardi. Bu davlatning **bir sarhadi - Xuroson bilan, ikkinchi sarhadi esa - Usmonli turklar davlati bilan tutashgan** edi.

**Shoh Ismoil** boshliq Eron safaviylarining **Xurosonga tazyiqi** tobora kuchayib, talonchilik harakatlari avj oldi. Endi bu ikki hukmdor o’rtasida urush bo'lishi muqarrar bo'lib qoldi.

Nihoyat, **1510-yilda** - ikki hukmdor qo'shini to'qnashdi. **Marv yaqinida** bo'lgan jangda Eron qo’shini g`alaba qozondi. Shayboniyxon va uning safdoshlari jangda halok bo’lishdi.Bu g`alaba tufayli shoh Ismoil **butun Xurosonni** egalladi.

**Etnik jarayonlar Movarounnahr va Xorazmda** o’zbek xalqi **- IX-XII asrlarda** shakllangan.To’g`ri, bu hududda yashagan ajdodlarimiz **XVI asrgacha** yoppasiga o’zbek deb atalmagan. Qadim-qadimdan tarixiy turkiy etnik guruhlar nafaqat bizning ona zaminimizda, balki boshqa o’lkalarda, shu jumladan, **Dashti Qipchoqda** ham uzoq yillar davomida yashab kelganlar. Dashti Qipchoqni **XIII asr boshlarida** zabt etgan **mo'g'illar** Dashti bu o’lkada yashovchi turkiy qabilalar tarkibigaa singib ketganlar va o'z milliyligini yo'qotganlar.

Shayboniylar yurtimizni egallagach esa **Dashti Qipchoqda** yashovchi turli **o'zbek qabilalari** Movarounnahr va va Xorazmga ko’chib kela boshlaganlar. Bu hodisa Vatanimiz hududidagi **etnik jarayonga** ta'sir etmay qolmagan.

* **To’lg'ama** - jangning **dushman qo'shinining qanot qismini aylanib o'tib, orqadan hujum qilish** usuli.
* **1501-yilda** - Shayboniyxon Samarqandda uzil-kesil o'rnashib oldi.
* **1507-yilda** - Xuroson poytaxti Hirot zabt etildi.
* **1510-yilda** - Shayboniyxon Eron hukmdori shoh Ismoil qo'shini bilan bo'lgan jangda halok bo'ldi.

**4-§. Zahiriddin Muhammad Bobur — buyuk davlat arbobi va mashhur mutafakkir**

**Bobur Mirzoning Shayboniyxonga qarshi kurashi** Shayboniyxon **1500-yilda** Samarqandni egallagach, Bobur Mirzo unga qarshi yurish boshladi. Bu paytda Shayboniyxon Samarqanddan tashqarida edi. Bobur Mirzoga qo'shini shiddat bilan hujum qilib, **Shayboniyxonning** bu yerda qoldirib ketgan **600 kishilik** askarinimag`lubiyatga uchratdi va Bobur Mirzo Samarqand taxtini **ikkinchi marta** egalladi.

Shayboniyxon bu orada chekindi va bo'lajak hal qiluvchi jangga tayyorgarlik ko'ra boshladi. **1501-yil aprelida Zarafshon** bo`yidagi og`ir jangda Bobur mirzo yengiladi va **Samarqandga** chekinadi. G'olib Shayboniyxon **Samarqandni qamal qilib, Bobur Mirzoga sulh** taklif qildi. Sulh shartlari Bobur Mirzo uchun **juda haqoratli bo'lsa-da**, unga rozi bo'lmaslikdan boshqa chorasi yo'q edi.

Og'ir va nochor ahvolga tushib qolgan Bobur **sulhga binoan Samarqandni tark etib,** ko'p mashaqqatlarni boshdan kechirib, o'zga yurtlarga ketishga majbur bo'ldi.

Bobur Mirzo **Kobulga borib**, bu yerda **1504-yilda** hokimiyatni qo'lga kiritdi.

**1510-yili Shayboniyxon** halok bo'lgach, Bobur Mirzo **shoh Ismoil yordamida** Movarounnahrni shayboniylardan qaytarib olish uchun kurash boshladi va nihoyat**1511-yilning kuzida** shoh Ismoil yordamida Samarqandni **uchinchi marta** qo`lga kiritdi. Bobur Samarqandni egallagach, noilojlikdan islomning shialik oqimiga e’tiqod qiluvchi shoh Ismoilni oliy hukmdor deb e'lon qildi. Bu esa **Samarqand xalqining Bobur Mirzodan yuz o’girishiga** sabab bo’ldi. Chunki Movarounnahr aholisi va Bobur Mirzoning o’zi ham sunniylik yo’nalishiga e’tiqod qilganlar. Shayboniylar ham sunniylik oqimida edi. **1512-yilning aprel va noyabr oylarida** Shayboniyxonning ukasi **Mahmud Sultonning** o’g`li **Ubaydulla Sulton** boshchiligidagi shayboniylar qo’shini bilan bo’lib o’tgan har ikki jangda Bobur Mirzo mag`lubiyatga uchradi. **Noyabr** oyidagi jangda shayboniylar **shoh Ismoilning Bobur Mirzoga yordamga jo’natgan qo’shinini ham** mag`lubiyatga uchratdilar.

Bobur endi Movarounnahrdan tamoman umidini uzib, **yana Kobulga** qaytdi va **1526-yilga qadar Kobulni** idora qildi. So'ngra **Kobulni** ikkinchi o'g'li **Komron Mirzoga** qoldirib, o'zi **Hindiston sari** yurish boshladi. Hindistonda qudratli va shavkatli saltanat egasi bo'lganida ham Vatan xayoli, ayriliq alami Bobur Mirzoni aslo tark etmagan va u quyidagi hasratli satrlarni bitgan edi:

*Tole yo 'q jonimg'a balolig' bo 'ldi,*

*Har ishniki ayladim xatolig' bo 'ldi.*

*0 'z yerin qo 'yib, Hind sori yuzlandim,*

*Yo rab, netayin, ne yuz qarolig' bo'ldi.*

**Boburiylar saltanati** Bobur podshoh **1526-yilning 21-aprelida** Dehli hukmdori **Ibrohim Lo'diy** qo'shinlarini tor-mor keltirdi. Bu g'alaba **natijasida** Bobur podshoh **Shimoliy Hindistonni** egalladi. **1526-yilning 27-aprelida Dehli shahrida** podshoh Bobur nomiga **xutba** o'qildi. Shu tariqa Hindistonda — **boburiylar sulolasiga** asos solindi.

Bobur podshoh Hindistonda bir-biri bilan dushmanlik kayfiyatida bo'lgan mayda mustaqil rojalarni 1) **ham qilich, 2) ham siyosat yo'li bilan** birlashtirdi va markazlashgan yirik saltanatni barpo etdi. Bu saltanat **332 yil (1526—1858-yillar),** ya'ni **1858-yildaBuyuk Britaniya Hindistonni to'liq bosib olguniga qadar** hukm surdi.

**Buni diqqat bilan o’qing**

*Chet ellarda, shu jumladan, Hindistonning o'zida ham Bobur podshohni va uning avlodlarini* ***,,buyuk mo'g'illar" deb*** *atashgan. Bu mutlaqo xato. Boburiylar yurtdoshimiz, temuriyzoda Boburning avlodlaridir. Ular tarixiy hujjatlarda o'zlarini* ***,,Boburiy mirzolar" deb*** *yuritishgan. Boburiylarning mo'g'illar deb xato atalishiga* ***yevropaliklarning Amir Temurni va temuriylarni mo'g'illardan tarqalgan deb noto'g'ri hisoblashlari*** *sabab bo'lgan.*

*So'nggi yillarda* ***,,buyuk mo'g'illar" deb*** *atalgan ibora o'rnida* ***,,boburiylar"*** *iborasi qo'llanilishi bilan tarixiy haqiqat tiklandi.*

Bobur podshoh **1530-yilning 26-dekabrida** 47 yoshida vafot etdi. Uni **Agra shahrida, Jamna daryosi yonidagi ,,Bog'i Orom"ga** dafn etadilar. Uning **vasiyatiga ko'ra**, bir necha yildan so'ng Bobur podshoh jasadi **Kobuldagi ,,Bog'i Kalon"ga** ko'chiriladi. Bu bog'ni **Bobur podshohning o'zi** katta mehr bilan obod qilgan edi. Keyinchalik bu bog' **,,Bog'i Bobur"** deb atala boshlangan.

Bobur Sharq mamlakatlari taxtiga munosib hukmdorlarning yorqin namoyandalaridan biridir. Bobur bobokaloni **Amir Temurdek bunyodkorlik ishlariga** katta e'tibor bilan qaragan davlat arbobi edi. **Dovyurakligi va jasurligi uchun** u yoshligidan **«Bobur» («Sher») laqabini** oladi.

Bobur podshoh davlat ishlarini yuritishda masalaning iloji boricha **tinch vositalar va adolat yo'li bilan** hal qilinishiga intilgan. **Turli dinga mansub** xalqlarning diniy e'tiqodini, urf-odatlarini kamsitmagan, aksincha, hurmat bilan qaragan.

Shuningdek, Bobur podshoh **unga hamroh, safdosh bo'lgan arboblardan kimki o'z vataniga qaytishini istagan bo'lsa,** ularning ra'yini qaytarmay, ularga ruxsat bergan, ayni paytda xizmatlariga yarasha muruvvat ham ko'rsatgan.

**Bobur - mashhur mutafakkir** Bobur podshoh bilimga chanqoq buyuk davlat arbobi bo'lganligi uchun ham bilim olishga intilganlarga hamisha otalarcha g'amxo'rlik qilgan. Uning o'zi ham ajoyib olim, turkiy nazmda asarlar bitgan **Alisher Navoiydan keyin turadigan tengi yo'q shoir, yirik bastakor** edi. Bobur podshoh o'zining 1) **,,Boburnoma"** hamda 2)**,,Mubayyin",** 3) **Turkiy devon"** kabi asarlari bilan mashhur ijodkor hamdir.

,,Boburnoma" asari 1) **Movarounnahr,** 2) **Xuroson** va 3) **Hindiston** tarixini to'g'ri aks ettirgan asardir.

Bu **xotira asarlar sirasiga** kiradi. Asar **1493-1529-yillar oralig'ida** bo'lib o'tgan tarixiy voqealar haqida yilma-yil hikoya qiladi.

Asarda **ba'zi temuriyzoda hukmdorlarning** birgalashib umumiy dushmanga qarshi kurashish o'rniga o'z dushmanlar bilan o'z manfaatlari yo'lida (Vatan manfaati yo'lida emas) kelishishga qilgan harakatlari tanqid qilinadi.

Bobur o'z kitobida **Hindiston haqida**, jumladan, quyidagilarni yozib qoldirgan: ,,**Hindiston**... **bizning viloyatlardan o'zgacha olamdir**. Tog' va daryosi, jangal va sahrosi, hayvonot va nabototi, eli va tili**,** yomg'iri va yeri — barchasi o'zgachadir...

Hindistonning aksari viloyati **tuz yerdan** bo'libtur... **Hindistonning bir ulug' aybi budurkim, oqar suvi yo'qtur..."**

Uning **,,Mubayyin"** asarida esa **- islom huquqshunosligi va islom dinining asoslari, xususan, namoz, zakot va haj ziyoratining mezonlariga bag`ishlangan.** Bobur, ayni paytda, **”Xatti Boburiy”** deb ataluvchi **alifbo** ham yaratgan.

**Bobur hamisha barhayot** O'zbekiston Respublikasi hukumati qarori bilan **1993-yilda** Bobur tavalludining **510 yilligi** keng miqyosda nishonlandi.

Boburning buyuk xotirasini ulug'lash yo'lida katta ishlar amalga oshirildi. Chunonchi, 1) **Andijonda Bobur haykali** o'rnatildi**, 2) ramziy qabr maqbarasi** qurildi. 3) **,,Bobur milliy bog'i"** va shu bog' qoshida 4) **,,Bobur va jahon adabiyoti"** nomli muzey tashkil etildi.

* **Mubayyin** — ”**bayon etilgan”**.
* **Rojalar** — Hindistondagi **mahalliy** hukmdorlar.
* Bobur Mirzo **Muhammad Shayboniyxon** va **shayboniylarga qarshu** kurashda mag`lubiyatga uchradi.
* Bobur Mirzo **1526-yilning 27-aprelida** Hindistonda Boburiylar saltanatiga asos soldi.
* Mashhur **“Boburnoma”** asari - 1) **Markaziy Osiyo** va 2) **Hindiston** tarixi bo'yicha qimmatli manba hisoblanadi.
* **Bobur Mirzo** o'z davrining 1) **buyuk davlat arbobi,** 2) **mohir sarkardasi,** 3) **shoiri,** 4) ayni paytda, **yirik tarixchi olimi** ham edi.

**5-§. Buxoro xonligi**

**Xonlikning tashkil topishi** Shayboniylar urf-odatiga ko’ra, vafot etgan xon o’rniga yoshi katta shayboniy o’tqazilgan. Shuning uchun ham Muhammad Shayboniyning o‘limidan so’ng taxtga bevosita uning avlodlari emas, balki **amakisi Ko’chkunchi Sulton** o'tqazilgan. To’g`ri, **XVI asrning 40-yillaridan so’ng** bu urf-odarga rioya etilmay qo’yilgan. Ko'chkinchixondan so'ng esa taxtga **o'g'li Abu Said** (**1530-1533**) o'tirdi. Undan keyin esa hukmdorlik **Shayboniyxonning ukasi Mahmud Sultonning** o'g'li **Ubaydullaxon** (**1533—1540**) qo'liga o'tdi. **Ubaydullaxon poytaxtni Samarqanddan Buxoroga** ko'chirtirdi. Ubaydullaxon **Buxoroga otameros mulk deb** qarar edi, chunki **Shayboniyxon** hayotligidayoq **Buxoro hokimligini ukasi Mahmud Sulton (Ubaydullaxonning otasi)ga bergan** edi. Shu tariqa, shayboniylarning Movarounnahrda tashkil etgan davlati endilikda rasmiy ravishda **Buxoro xonligi** deb ataladigan bo'ldi.

Ubaydullaxonning **tariximizdagi xizmatlari katta**. Avvalo, u 1**) Ismoil Safaviyning hujumlarini** bartaraf etib, **Movarounnahrni** ularning harbiy-siyosiy tazyiqlaridan saqlab qoldi. 2) Ubaydullaxon hukmronligi davrida **Buxoroning poytaxt sifatidagi nufuzi** har tomonlama o'sdi.

3) Ubaydullaxon **o'z davlatining chegarasini Shayboniyxon davridagi sarhadlarda qayta tiklashga** harakat qildi. 4) U **Hirotni ishg'ol etgan Eron qo’shinlarini bir necha marta mag'lubiyatga uchratgan** edi. Ayni paytda u 6) **mamlakat ichkarisidagi o'zaro kurash va tarqoqlikka**barham berdi.

Ubaydullaxon vafot etgach, ichki ziddiyatlar yana kuchaydi. Hokimiyat uchun qattiq kurashlar boshlandi. Shayboniyxon avlodlarining har birida **10**—**12 nafardan** o'g'il bo'lib, ularning har biri toj-taxtga da'vogar edilar. Ularning har biri o'z ota merosi bo'lgan hududlarda o'z qo'shiniga bosh bo'lib, mustaqillikka intilar, o'zini oliy hukmdor deb his etar hamda imkoni bo'lsa, xonlik taxtini egallash ishtiyoqida edilar.

Buning natijasida **Ko’chkunchixonning** o’g`li **Abdullaxon I** ningqisqa vaqt hukmronligidan so'ng mamlakatda **qo'shhokimiyatchilik** vujudga keldi. Ya'ni bir davlatda ikki hukmdor paydo bo'ldi.

Biri **— Ubaydullaxonning o`g`li Abdulazizxon– Buxoroda,** ikkinchisi **Ko`chkinchixonning o`g`li Abdulatifxon Samarqandda** hukmdorlik qila boshladilar. Mamlakat **bir necha mustaqil hokimliklarga** bo'linib ketdi. Biroq qachondir, kimdir bu holatga chek qo'yishi kerak edi.

**Buxoro Abdullaxon II hukmronligi davrida** Mamlakatdagi parokandalikka chek qo'yish uchun **markaziy hokimiyatni yana tiklash va hukmronligi davrida kuchaytirish** zarur edi. Bu zaruriyatni urushlarsiz amalga oshirib bo'lmas edi. Ana shunday sharoitda kurash maydoniga **Miyonqol hokimi Iskandar Sultonning** o'g'li **Abdullaxon II** (**1534—1598**) chiqdi. U shayboniylar sulolasining yorqin vakillaridan biri, nomi 3-§.da qayd etilgan **Jonibek Sultonning nabirasi** bo’lgan.

**Iskandarxon** xonadoniga **Buxoro yaqinidagi Jo'ybor qishlog'ida** istiqomat qiluvchi, g'oyatda katta nufuzga ega bo'lgan **shayx Muhammad Islomning** ixlosi baland bo'lganligi **Abdullaxonga** bu kurashda juda katta madad bo'ldi.

**1556-yili** shayx Muhammad Islomning ko'magida Abdullaxon **Buxoro taxtini amalda** egallaydi. **Muhammad Islom** Alloh nomidan **Abdullaxonning faoliyatiga oq fotiha bergan** edi.

Abdullaxon II **Xorazm** va **Xurosonni** Movarounnahrga birlashtirish yo’lida ko’p jang-u jadallar olib bordi. Chunonchi, **1574-1595-yillar oralig`ida –** 1) **Balx,** 2) **Samarqand,** 3) **Toshkent,** 4) **Farg'ona,** 5) **Badaxshon** va 6) **Xorazmni** zabt etdi va o`z davlati tarkibiga qo'shib oldi. Shundan keyin uning davlati sarhadlari - 1) **janubda - Hirotdan Mashhadgacha,** 2) **shimolda - Orol dengizigacha, Kaspiy dengizidan - Issiqko`lgacha yetdi.** Butun 1) **Movirounnahr,** 2) **Xorazm** va 3) **Xuroson** yana yagona hukmdor qo'li ostida birlashtirildi. **XVI asr oxirlariga kelib** - Buxoro xonligi **nisbatan markazlashgan ulkan davlatga** aylandi.

Rossiyada bu davlatga nisbatan “**Velikaya Buxariya**“ (**Buyuk Buxoro**) iborasi qo’llanilgan edi.

Shunday qilib, **XVI asrdagi davlatchiligimiz tarixida yetakchi sulola— shayboniylar sulolasi** bo'ldi.

Sulolaning **eng qudratli vakili Abdullaxon II** davrida esa o'zbek davlatchiligi o'z tarixida yana bir bor yuksak darajaga ko'tarila oldi.

**Shayboniylar sulolasi hukmronligining barham topishi** Abdullaxon II mamlakatni birlashtirish yo'lida shayboniy sultonlarning **markaziy hokimiyatni kuchsizlantirishga urinishlariga qarshi** tinimsiz va shafqatsiz kurash olib bordi. **Bu maqsad yo'lida qarindoshlariga ham**shafqat qilmadi. **Abdullaxon II** garchand davlatni markazlashtira olgan bo'lsa-da, **davlatdagi ichki nizolarga to'la barham bera olmagan edi**.

**Abdullaxon II 1598-yilda vafot etgach,** taxtni uning **o'g'li Abdulmo'min** egalladi. Biroq o'sha yilning o’zidayoq **Abdulmo'min** fitnachilar tomonidan o'ldirildi. Undan qolgan **ikki yashar o'g'ilning** xonlik huquqini hech kim tan olmadi. Taxt uchun kurash boshlandi.

Buxoroning bir guruh amirlari shayboniylardan **Ibodullo Sultonning o'g`li Abdulaminni** taxtga o’tqazishga urindilar. Shayboniylarning boshqa guruhi esa **Abdullaxon II** ning amakivachchasi **- Balx hokimi Pirmuhammadni** taxtga o'tqazadilar.

**Ichki nizolar tufayli** Buxoro xonligida sodir bo`lgan og`ir vaziyatdan foydalangan **Eron hukmdori shoh Abbos** bostirib kirib, 1) **Nishopur,** 2) **Sabzavor,** 3) **Mashhad,** 4) **Hirotni** egallaydi. **Xorazm esa** xonlik tasarrufidan chiqib, **davlat mustaqilligini** tiklab oldi. Ayni paytda, qozoq xoni **Tavakkal** Movarounnahrga qo'shin tortib, 1) **Axsi,** 2) **Andijon,** 3) **Toshkent,** 4) **Samarqandni** egallab, 5) **Buxoroga** yurish qildi. Pirmuhammadxon qo'shini **1599-yilda Tavakkal qo`shinlari** tor-mor keltirdi va **Movarounnahr hududini** ozod etdi. Qozoqlar qo’shini **Dashti Qipchoqqa** chekindi.

**Pirmuhammad** Buxoro xonligini **yana ikki yilcha** idora qildi. **1601-yilda- Pirmuhammadxon bilan** kelib chiqishi **ashtarxoniylardan** bo’lgan**, Samarqand hokimi Boqi Muhammad o’rtasida** qonli to’qnashuv yuz berdi. Mag`lub bo’lgan Pirmuhammadxon o’ldirildi. Shu tariqa, u ichki nizolar qurboni bo’ldi.

Shunday qilib, Abdullaxon II vafotidan **atigi 3 yil o’tgach**, bir asr davom etgan shayboniylar sulolasi hukmronligi barham topdi.

* **Ubaydullaxon davrida** - davlat **Buxoro xonligi deb** atala boshlandi.
* **Abdullaxon II** - davlatchiligimiz tarixida **yirik markazlashgan davlat** barpo etdi.
* **Shayboniylar sulolasi** hukmronligi - **1601-yilda** barham topdi.
* **Abdullaxon II ning** surati aks etgan minatura **– 1572-yilda** chizilgan.

**6-§. XVI asrda Buxoro xonligida ijtimoiy-iqtisodiy hayot**

**Shayboniyxon o’tkazgan islohotlar Shayboniyxon** davlatni **iqtisodiy va siyosiy jihatdan** mustahkamlash yo'lida qator islohotlar o'tkazdi.

**Birinchidan,** u **davlat boshqaruvida suyurg'ol tizimini** joriy etdi. Ya'ni zabt etilgan hududlarni boshqarish ishini – 1) o'z farzandlariga, 2) qarindosh-urug'lariga, 3) birodarlariga topshirdi.

**1512-yilda** shayboniylar **Movarounnahrni tamoman egallagach**, shayboniy sultonlar mamlakat viloyatlarini qayta taqsimlashni shayboniylarning eng nufuzli vakili **Jonibek Sultonga** topshirganlar. Uning ra’yiga ko’ra, **Samarqand - Ko’chkunchixonga, Toshkent viloyati – Suyunchxo’jaga, Buxoro** va uning atroflari – **Ubaydulla Sultonga** doimiy merosiy mulk qilib berildi.

Lekin **suyurg'ol mulklar markaziy hokimiyatdan mustaqil bo'lishga** intilar edilar.

**Ikkinchidan,** mamlakatda **yer-suv qaytadan** taqsim qilindi. Ko'chmanchi qabila zodagonlari yengilgan mahalliy mulkdorlar mol-mulkini musodara qilish, sotish, egasiz qolgan yerlarni o'zlariniki qilib olish yo'li bilan mulklarini ko'paytirib oldilar.

**Uchinchidan,** mamlakat ichida **ijtimoiy hayotni tartibga solishga imkon beruvchi islohot** ham o'tkazildi. **Keyingi 10 yil ichida** soliqlar og'irligidan va mulkdorlar jabr-zulmidan yer-suvlarini tashlab ketgan xo'jaliklar yerlarini ishga tushirish masalasi ko'rib chiqildi.

**To'rtinchidan, 1507-yilda pul islohoti** o'tkazildi. Bunga ko'ra, mamlakatning **hamma katta shaharlarida** vazni bir xil — **5,2 gramm** bo'lgan yangi **kumush tangalar** hamda **mis chaqa pullar** zarb qilinib, muomalaga chiqarildi. Bu islohot 1) **iqtisodiyotni tartibga solish va 2) savdo-sotiqni jonlantirish maqsadida** o'tkazilgan edi. Ayni paytda, bu islohot – 1) **dehqonlarning soliq to'lash imkoniyatini oshirishga,** 2) **davlat va xon mulkini ko'paytirishga** imkon berdi.

Shayboniyxon tomonidan amalga oshirilgan bu va boshqa tadbirlar, o'z mohiyatiga ko'ra, **markaziy hokimiyatni mustahkamlashga xizmat qilishi** zarur edi.

1) Muhammad Shayboniyxon vafotidan so'ng boshlangan **o'zaro toj-u taxt kurashlari** hamda 2) **Eron bosqinchilariga qarshi kurash** mamlakat iqtisodiy hayotiga salbiy ta'sir ko'rsatdi. Bu hol, o'z navbatida, pulning **qadrsizlanishiga** olib kelgan. Natijada, oliy hukmdor **Ko'chkinchixon** navbatdagi **pul islohotini** o'tkazishga majbur bo'lgan. Shu yo’l bilan ahvolning bir maromga tushishiga erishilgan. Shayboniy **Abdullaxon II o'tkazgan pul islohoti** Buxoro xonligi tarixida **muhim ahamiyatga** ega voqea bo'lgan. U **oltin pul** zarb etishni yo'lga qo'ygan va **uning tarkibiga qiymati past bo'lgan boshqa ma'danlar aralashtirmasligini qattiq nazorat ostiga** olgan. Bu pullar xonlikning butun hududida muomalaga kirdi. Bu hol, o'z navbatida, 1) **hokimiyatning yanada markazlashuviga,** 2) **xazinaga katta daromad tushishiga olib keldi,** 3) **savdo-sotiq yanada** jonlandi.

**Iqtisodiy hayot Shayboniylar davrida** ham iqtisodiy hayotda **sun'iy sug'orish bilan bog'liq muammolarni** hal etish ishiga jiddiy e'tibor bilan qaralgan. Bu sulola vakillari 1) **Sangzor,** 2) **Chirchiq,** 3) **Sirdaryo,** 4) **Amudaryo,** 5) **Vaxsh** va 6) **Murg'ob daryolari** imkoniyatlaridan unumli foydalanish choralarini ko'rganlar.

**Shayboniyxon avlodlari** keyinchalik **Qashqadaryoning irmoqlaridan Kesh viloyati** yerlarini sug'orish uchun **10 dan ortiq kanallar** qazitganlar.

Sun'iy sug'orish ishlari, **ayniqsa, Abdullaxon II davrida** keng rivojlangan. Masalan, **1556-1585-yillarda Zarafshon** daryosida - 1) **Karmana,** 2) **Mehtar Qosim,** 3) **Chahorminor,** 4) **Jondor suv ayirg'ichlari;** 1) **Nurota tog`ida - Oqchob,** 2) **Murg'ob vohasida - Hovuzixon suv omborlari** qurilgan. Bundan tashqari, 1) **Sangzor daryosidan Jizzax vohasiga - Tuyatortar kanali,** 2) **Somonjuq dashtini** obodonlashtirishga xizmat qilgan **- Xoja Ka'ab kanali,** 3) **Afshona kanali,** 4) **Amudaryodan - Chorjo'yga,** 5) **Murg'obdan - Marvga,** 6) **Vaxshdan - uning atrof vohalariga** suv chiqarishga imkon beruvchi kanallar qazilgan.

Bundan tashqari, **Abdullaxon II** karvon yo'llarini qayta jonlantirish, sardobalar, karvonsaroylar qurish va ta'mirlashga ahamiyat berdi. **1577-yilda -** Buxoroda yirik usti berk bozor — **Abdullaxon timi** qurildi. **Nurota tumanidagi Oqchob yaqinida Beklarsoy darasida** joylashgan **qadimgi to'g'on** qoldiqlari o'rnida ulkan **band (to’g`on)** qurdirdi. Abdullaxon bandining ravoqlarini to'g'on tepasida turib ochish yoki bekitish mumkin edi. Maqsad esa o'sha atrofdagi bo'z yerlarni sug'orib dehqonchilikni rivojlantirish va yurtni obod qilish edi.

Bu tadbirlar, o'z navbatida, qishloq xo'jaligi tarmoqlarining rivojlanishini ta'minlagan.

**Shayboniylar davrida** ishlab chiqarish tarmoqlari bo'lgan 1) **tikuvchilik,** 2) **kulolchilik,** 3) **temirchilik,** 4) **qurolsozlik,** 5) **zargarlik,** 6) **qog'oz** va 7) **qurilish ashyolarini ishlab chiqarish** rivojlangan.

**Shayboniylar davrida davlat boshqaruvi** Buxoro xonligi ma’muriy jihatdan **viloyatlar** va **tumanlarga** bo’lingan.

Xonlikda oliy davlat idorasi **dargoh** deb atalgan. Uning tepasida **xon** turgan.

Ijro etuvchi hokimiyat ham avvalgidek **devon** (vazirlik) deb atalgan. **devonbegi (bosh vazir)** rahbarlik qilgan. Katta nufuzga ega bo’lgan devonbegi ayni paytda davlatning **moliya va xo'jalik ishlarini** ham boshqargan. Biroq, shayboniylar davrida devon faoliyati **temuriylar davridagidek** nufuzga ega bo’lmagan. Bunga dargohdagi **mansablar mavqeyining kuchli bo’lmaganligi** sabab bo’lgan.

Yana bir katta davlat mansabi — **otaliq** edi. **Xon siyosatiningviloyatlardagi ta'siri** - otaliq mansabiga tayinlanganlarning nufuzi bilan belgilangan. Xon viloyatlarni shahzodalarga taqsimlab berar ekan, ularga rahnamo etib o'z nazoratchisini, ishongan kishisini tayinlagan. Bunday nazoratchi, ishonchli shaxs **otaliq** deb atalgan. Balog'atga yetmagan shahzodalar ulg'ayib, mustaqil faoliyat yuritgunlariga qadar viloyatlardagi davlat ishlarini ularning nomidan otaliqlar boshqargan.

Yana bir davlat mansabi — **parvonachi** deb atalgan. Uning vazifasi **xon farmonlarini, rasmiy hujjatlarni mas'ul shaxslarga, ijrochilarga yetkazishdan** iborat bo'lgan.

**Dodxoh** mansabida ishlagan amaldor - 1) **dargohga tushgan arizalarni** qabul qilgan va ularga javob qaytargan. Shuningdek, dodxoh mamlakatda 2) **adolat mezonlariga amal qilinishini** nazorat qilgan.

Muhim davlat mansablaridan yana biri — **ko'kaldosh** mansabi edi. Bu mansabga **xon sulolasiga eng yaqin shaxslardangina** tayinlangan. Ko'kaldosh 1) **xon siyosatiga fuqarolarning munosabatini o'rgangan** va 2) **bu siyosatning daxlsizligini** ta'minlagan.

**Xon va shahzodalar o’rtasidagi ichki munosabatlar** masalasi bilan **xon yasovuli** mansabida ishlagan amaldor shug'ullangan.

Shayboniylar davlatida **eshikog'aboshi** lavozimi ham muhim sanalgan. U 1) **dargoh xavfsizligi,** 2) **undagi tartib** hamda 3) **kelgan-ketganlardan xabardor bo'lib turish** masalalari bilan shug'ullangan.

Yuqori davlat lavozimlari ichida katta mavqega ega bo'lgan lavozimlardan yana biri **shayxulislom** hisoblangan. **Shayxulislom - shariat qonunlari bajarilishi ustidan nazoratni** amalga oshirgan.

**Qozikalon** lavozimida ishlagan amaldor esa - **sud ishlariga** yetakchilik qilgan.

Yana bir muhim davlat lavozimi **muhtasib** (**rais**) deb atalgan. Bu lavozimni egallagan amaldor 1) mamlakatda jamoat tartibining saqlanishini, 2) diniy marosim va amallarga rioya qilinishini kuzatgan, 3) bozorlarda narx-navo va tarozilarning to’g`riligini nazorat qilish bilan shug`ullangan.

**Mehtar** lavozimiga tayinlangan mansabdor esa - **zakot va boshqa tushumlardan tushgan mablag`larni zarur o’rinlarda ishlatishni** nazorat qiluvchi amaldor hisoblangan.

Xonlikda davlat lavozimi mansabdori hisoblanmasa-da, **naqib** unvoniga sazovor bo’lgan shaxsning xon saroyida nufuzi baland bo’lgan. Chunonchi, 1) u **xonning yaqin va ishonchli kishisi** sanalgan. Ayni paytda, 2) u davlat **ichki va tashqi siyosati masalalarida xonning maslahatchisi** ham hisoblangan. 3) Zarur bo’lganda **elchilik vazifasini** **ham** bajargan.

**Ichki ziddiyatlar** Shayboniylar davlatidagi **ichki ziddiyatlar** - **markaziy hokimiyat bilan mahalliy hokimiyat o’rtasidagi ziddiyatlarda** to'la namoyon bo'lgan.

Shayboniylar davrida yer egaligining 1) **iqto,** 2) **suyurg'ol,** 3) **tanho** va 4) **jogir** turlari bo'lgan. **Shayboniyxon** davrida davlatni **kichik-kichik mulklarga (suyurg'olga) bo'lib** idora qilinardi. Bu hol suyurg`ol egalarining **markaziy hokimiyatdan ajralib chiqishga** sharoit yaratar edi. **Shayboniyxon** bu xatoni tuzatishga urinib, bo'ysunishni istamagan mahalliy hukmdorlar mustaqilligini tugatishga, ayrim hukmdorlarni almashtirishga harakat qildi. Bu esa mahalliy hukmdor va zamindorlarning **keskin noroziliklariga** sabab bo'ldi.

Shayboniylar davrida mehnatkashlarning iqtisodiy ahvoli nochor edi. Ko'pchilik omma **yersiz bo'lib, ijaraga yer olib ishlashga** majbur edi. 1) **Asosiy soliq** - sug'oriladigan yerdan olinadigan **xiroj** bo'lib, daromadning **30-40 foizini** tashkil qilardi. 2) **Davlat muassasalari, qo'shin va xon xonadoni xarajatlarini qoplash uchun** to'lanadigan soliq - **ixrojot** deb atalardi. 3) Davlat pulga muhtoj bo'lganida **favqulodda soliqlar** ham joriy etilgan.

Aholi soliq va jarimalar to'lashdan tashqari, mehnat majburiyatini ham o'tashi kerak edi. Bu majburiyat aholini kanallar, zovurlar qazishga, yo'l va ko'priklar qurishga, yem-xashak yig'ishga jalb etishni nazarda tutardi.

* **Naqib –** o’zlarini Muhammad (s.a.v) **payg`ambarning avlodlari deb** hisoblovchilar (**sayidlar**) jamoasi yetakchisining unvoni.
* Shayboniyxon vafotidan so’ng suyurg`ol mulk egalari **mustaqil bo’lish uchun, toju-taxt uchun** kurashdilar.
* Shayboniylar davrida **Zarafshon** daryosida **ko’prik** - **suv ayirg`ich** qurilgan.

**7-§. Buxoro xonligining tashqi siyosati**

**Buxoro va Boburiylar davlati munosabati** Hindistondagi Boburiylar saltanati bilan Buxoro xonligi o’rtasidagi o’zaro munosabatlarning o’rnatilishi **Bobur va Ko’chkunchixon**ning nomi bilan bog`liq.

**Ko’chkunchixon** hukmronligi davrida Buxoro xonligi **Boburiylar davlatini tan oldi** va u bilan savdo va elchilik munosabatlarini o’rnatdi.

**Ko’chkunchixonning elchisi** xon tomonidan Boburga Movarounnahrning mashhur **mayizlaridan**, **subxoni o’riklaridan** va boshqa noyob ne’matlaridan **yetti tuyaga** yuklangan sovg`a-salomlari qatorida tortiq qilingan **200 ta yaxshi ot** olib kelganligi manbalarda qayd etilgan. O’z navbatida, Bobur ham Buxoro xonligiga elchilar yuborgan. Bu ikki davlat o’rtasidagi savdo va elchilik munosabatlari Boburning o’g`li **Humoyun** hukmronligi yillarida ham davom etgan.

Bunday munosabatlar keyingi shayboniy va boburiy hukmdorlar davrida yanada kengaygan. Chunonchi, Buxoro xoni **Abdullaxon II safaviylarga qarshi** kurashda **boburiylar bilan** birga harakat qilishga intilgan. Shu sababdan **1572-yili -** Abdullaxon II **Akbarshoh huzuriga** o'zining elchilarini yubordi. Buxorolik elchilar o'z hukmdorining **sovg'a-salomlari va maktubini** olib borganlar. Bir qancha vaqtdan so'ng yana javob sovg'a-salomlari va maktubini olib, o'z vatanlariga qaytganlar. **Abdullaxon II** o'z maktubida **ikki davlat o’rtasida do'stlik munosabatlarini mustahkamlash istagini** bayon qilgan edi. Bundan ko'zlangan **maqsad** - **boshqa davlatlar tomonidan bo'lishi mumkin bo'lgan hujum xavfiga qarshi ittifoq tuzish** edi. **1577-yili** - Abdullaxon II Hindistonga **ikkinchi marta** elchi yuborgan. Bu elchi almashishdan **siyosiy maqsad** ko'zlangan edi. Abdullaxon II **to'g'ridan to'g'ri Eronni o'zaro taqsimlab olishni** taklif qildi. Lekin **Akbarshoh** bunga rozi bo'lmadi. Chunki **Akbarshoh** fuqarolari **turli din va diniy yo’nalishlarga e’tiqod qiluvchi** davlatlarning bir-biriga toqat qilib yashashlari tarafdorlari, **diniy bag`rikenglikni davlat siyosati darajasiga ko’targan** hukmdor edi. Qolaversa, u **Eron bilan yaxshi munosabatda** bo’lgan.

Akbarshoh tez orada Hindistonning shimolidagi 1) **Sind** va2) **Kashmirni** egallaydi. Buxoro xonligi bu voqeani **Hindistonning shayboniylar davlati janubiy chegarasiga yaqinlashuvi deb hisoblagan**. Chunki, Movarounnahrda ham, Hindistonda ham Akbarshohni o’z bobosi yurti – **Movarounnahrni egallab olishga** **undovchi kuchlar** bor edi.

Shunday sharoitda, Abdullaxon II **1584-yilda Badaxshonni** egallaydi. Bu voqeadan so’ng **Abdullaxon II** Akbarshoh huzuriga **1585-yilda uchinchi marta** elchi yubordi. Elchi Akbarshohga topshirgan maktubda Abdullaxon **Badaxshonning egallanib olinishi sabablarini tushuntirishga** harakat qilgan edi. **Abdullaxonning fikricha**, musulmonlarning muqaddas shaharlari bo'lgan **Makka va Madinaga** boradigan yo'l **Badaxshon orqali** o'tardi. Bu yo’lni **g'ayridinlardan tozalash maqsadida** Badaxshonni egallaganini bildiradi.

**1586-yilda -** Akbarshoh o'z elchisini Abdullaxonning elchilariga qo'shib **Buxoroga** yuboradi. **Akbarshoh** o'z maktubida Abdullaxonga 1) **Turkiya Eronning** bir qismini bosib olganligidan tashvishlanayotganligini, 2) **Buxoro va Hindiston birgalikda Eronga yordam ko'rsatishi zarurligini** ma'lum qilgan edi. Biroq, **Eron shayboniylar davlatini o’zining asosiy raqiblaridan biri deb** hisoblab kelayotganligi uchun Abdullaxon II bunday ittifoqqa rozi bo'lmaydi. Bu paytda Eron hukmdori **Abbos I** Eronni birlashtirishga, mustahkamlab olishga erishgan edi. Ana shunday sharoitda **Badaxshonda Abdullaxonga qarshi isyon** ko'tarildi. Buxoroda bu isyonda **Akbarshohning qo'li bor, degan gumon** paydo bo'ladi. **Badaxshon hokimi,** Abdullaxon II ning o'g'li **Abdulmo'min** Akbarshohga maktub yo'llab, undan boshpana berilgan **badaxshonlik isyonchilarni Buxoroga qaytarib yuborilishini** talab qildi. **Natijada** ikki davlat o’rtasidagi munosabatlarga sovuqchilik tushadi. Keyinchalik **Abdullaxon II** Akbarshoh huzuriga o’z elchisini yuborib, **o'g'lining xatti-harakati uchun** undan uzr so'ragan.

**Buxoro – Turkiya (Usmonli turk davlati) munosabatlari** Manbalarda ta'kidlanishicha, **Muhammad Shayboniyxon** bilan Turkiya sultoni **Boyazid II** o’rtasida Eron **safaviylariga qarshi** kurash to'g'risida shartnoma tuzilgan. Bu shartnoma Shayboniyxondan keyin ham davom etdi.

**1515-yili -** turk sultoni **Sulton Salim** huzuriga **shayboniylar elchisi** bordi. O’z navbatida, **Sulton Salimning** elchisi o'sha yili **(1515-yil) Buxoro xonligiga** sultonning maktubini olib keladi. Sulton o'z maktubida **Ubaydullaxonni Eronga qarshi kurashga** chaqiradi. Bu chaqiriq ostida aslida **Turkiyaning manfaati** yotar edi. Turkiya Buxoro xonligining ichki ishlariga ham aralashgan. Chunonchi, shayboniyzodalarning Movarounnahr taxti uchun kurashida Turkiya **Toshkent** hokimi **Baroqxon Navro'z Ahmadxon ibn Suyunchxo’jaga** yordam uchun harbiy kuch ham jo'natgan. Baroqxonning Toshkentdagi qarorgohida **300 nafar turk askari** doimiy xizmatda bo'lgan, qurol-aslaha bilan ham ta'minlab turgan.

Turkiya **safaviylarga qarshi** kurashda **shayboniylar kuchidan** foydalanibgina qolmay, **Buxoro xonligida o'z siyosiy ta'sirini kuchaytirish maqsadida** ham bu ichki kurashlarda faol qatnashdi.

**Buxoro va Eron munosabatlari Buxoro va Eron** manfaatlari to'qnashgan **asosiy hudud - Xuroson** edi. Buning sababi - Xurosonning ham harbiy-siyosiy, ham savdo-iqtisodiy jihatdan muhim ahamiyatga ega ekanligida edi.

Bundan tashqari, **Xuroson –** 1) **Buxoro xonligi,** 2) **Eron** va 3) **Hindiston** yo'nalishida o'ziga xos darvoza vazifasini ham o'tar edi.

Xurosonni nazorat qilish masalasida **shayboniylar va safaviylar o’rtasida** keskin kurash ketgan. Bu masalada 1) **Muhammad Shayboniyxon,** 2) **Ubaydullaxon** va 3) **Abdullaxon II** hukmronligi davrida shayboniylar ustunlik qildilar. **Abdullaxon II** Xurosonning 1) **Marv,** 2) **Nishopur** va 3) **Mashhad** kabi yirik shaharlarini egallagan.

**Buxoro - Rossiya munosabatlari** Buxoro xonligining **Rossiya bilan** munosabatlari **XVI asrning ikkinchi yarmidan** rivojlana bordi. **Abdullaxon II** Rossiya bilan savdo aloqalarini yaxshilashga harakat qilar ekan, bu orqali **o'z davlatining siyosiy ahvolini mustahkamlashga** ham erishmoqchi edi. Chunki **podsho Ivan Grozniy (1533-1584)** davrida **Rossiyaning mavqeyi kuchaya** bordi. Ivan Grozniy davrida 1) **Qozon xonligi (1552-yil),** 2) **Hojitarxon xonligi (1556-yil),** 3) **Volga bo'ylari** va 4) **G'arbiy Sibir hududlari** Rossiya tomonidan bosib olingan edi. Bu hol Rossiyaga **savdo yo'llarini nazorat qilish imkonini** berdi.

**Volga atrofidagi viloyatlarda** savdo-sotiq ishlarini olib borish **Buxoro xonligidan kelgan savdogarlar uchun** ancha qulay edi. Ularga **eng yaqin qo'shni** mamlakat **Rossiya** bo'lib qolgandi. Bu hol ko'p jihatdan **Qozon tatarlari** hamda **boshqirdlar bilan** din va til yaqinligi bilan izohlanar edi. Shuning uchun ham **Abdullaxon II** tomonidan **1557-1558-yillarda Moskvaga** elchilar yuborilgan. Elchilar **Astraxan orqali** Moskvaga borib **Ivan Grozniy** huzurida bo'ladilar. Ular o'z xonlari nomidan savdogarlarning **Volga bo'ylab erkin o'tishlariga** ijozat so'raydilar. Qaytib kelgan elchilar **Moskvadan** 1) juda ko'p **o'q-dori,** 2) **ov qushlari** va 3) **matolar** bilan qaytganlar.

Ayni paytda, Rossiya ham **Buxoro xonligi bilan** savdo-sotiq ishlarini rivojlantirishdan manfaatdor edi. Bu manfaatdorlik, 1) **avvalo Buxoroning Rossiya tovarlarini sotish uchun qulay bozorligida** edi. 2) Ikkinchidan esa Rossiya **Buxoro xonligi orqali Osiyoning boshqa mamlakatlari bilan** savdo aloqalarini rivojlantirish imkoniga ega bo'lardi. Bunda, **birinchi navbatda, Hindistonga chiqish maqsadi** hisobga olingan edi. **1555-yilda Moskvada** tashkil etilgan **“Moskva savdo kompaniyasi”** vakili **Antoniy Jenkinson** boshliq elchilar rus podshosining guvohnomasi bilan **1558-yilda Buxoroga** yuboriladi. Elchi Antoniy Jenkinson Buxoro xoni **Abdullaxon II tomonidan** qabul qilindi.

Elchi xonlikning xalqaro va ichki savdo imkoniyatlarini **“Rossiyadagi Moskva shahridan Baqtriyadagi Buxoro shahrigacha 1558-yilgi sayohat”** nomli esdaliklarida bayon etadi.

**Antoniy Jenkinson** elchiligi natijasida **Rossiya va Buxoro xonligi o’rtasida** yaxshi **savdo va diplomatik aloqalar** yo'lga qo'yildi**.**

* **XVI asrda -** Osiyoda **uchta** harbiy-siyosiy kuch(1) **shayboniylar,** 2) **safaviylar** va3) **boburiylar)** kurash maydoniga chiqdi.
* Abdullaxon II **o`z davlatining siyosiy ahvolini yaxshilash maqsadida** Rossiya bilan savdo aloqalarini rivojlantirishga harakat qilgan.

**8-§. XVI asrda Buxoro xonligida madaniy hayot**

**Ta’lim sohasidagi islohotlar** Shayboniylar **temuriylar davrida** yurtimizda yaratilgan yuksak rivojlangan madaniyatga **munosib voris bo’la olmadilar**. Shunday bo’lsa-da, shayboniylar davrida ilm-fan va madaniyat baholi qudrat rivoj topdi. Bunga — ushbu sulola hukmdorlari orasidan o'z davrining yetuk **ilm-fan arboblari yetishib chiqqanligi** ham ta'sir ko'rsatgan. Chunonchi, 1) **Muhammad Shayboniyxon,** 2) **Ko'chkunchixon** va 3) **Ubaydullaxonlar** o'z davrining nihoyatda o'qimishli kishilari bo'lganlar.

Shuningdek, 1) **Muhammad Shayboniyxon**, 2) **Abdulazizxon** va3)**Abdullaxonlar** kutubxonalari o'z zamonasining ajoyib kitob xazinalari bo'lgan.

Muhammad Shayboniyxon **–** 1) **Buxoro** va 2) **Samarqandni** temuriylardan so’ng fan, madaniyat va san`at markazlari sifatida rivojlantirishga harakat qildi. Shayboniylar **ta`limni rivojlantirish maqsadida** islohot ham o'tkazdilar. Bu islohotning o'tkazilishiga **amaldorlar guruhini vujudga keltirish va ularni jamiyatning asosiy tayanchiga aylantirish zarurati** sabab bo'ldi. Xonlarga va sultonlarga barcha sohalar bo'yicha ilmli, diplomatik qobiliyatga ega bo'lgan amaldorlar zarur edi. Islohotga ko'ra, **ko'p bosqichli o'qitish tizimi** joriy etildi. Har bir mahallada maktab ochildi, ba'zi xonadonlarda uy ta'limi joriy etildi. Bolaga **6 yoshdan** ta'lim beriladigan bo'ldi. Maktabda **ikki yil o'qigach,** o'quvchilar **madrasaga** o'tkazilardi.

**XVI asrda** - 1) Samarqandda - **Shayboniyxon madrasasi,** 2) **Buxoroda - Abdullaxon,** 3) **Toshkentda - Baroqxon** va **Ko'kaldosh madrasalari** va boshqa ta'lim muassasalari quriladi va faoliyat yuritadi. Madrasada **uch bosqichli** ta'lim joriy etilgan bo'lib, uning **har bir bosqichida 7 yildan** o'qilardi. Shunday qilib, o'qish **21 yil** davom etardi. O'quvchilar 1) **ilohiyat ilmi,** 2) **hisob-kitob,** 3) **handasa,** 4) **fiqh,** 5) **mantiq,** 6) **musiqa,** 7) **she'r san'atidan** ilm olardilar. Albatta, ta'lim olishga hammaning ham imkoni bo'lmas edi.

**Ilm-fan** Shayboniylar davrida – 1) **tibbiyot,** 2) **matematika** va 3) **astronomiya** kabi fanlar ma’lum darajada rivojlangan.

**Tibbiyot ilmidagi** rivojlanish – 1) o’z zamonasida **tabiblar iftixori** deb sharaflangan **Muhammad Mazid,** 2) jarroh **mavlono Baqo**, 3) **ko'z kasalliklarini** davolashda nom chiqargan **Shohali ibn Sulaymon**, 4) “**Davolash bo’yicha dastur**” asari muallifi **Sultonlali Samarqandiy** , 5) “**Ko'z kasalligiga doir asosiy kitob**” asarlari bilan mashhur bo’lgan **Ubaydulloh Kahhol** kabi alloma tabiblarning nomi bilan bog`liqdir.

1) **Muhammad Amin,** 2) **Bobokalon Samarqandiy,** 3) mavlono **Kavkabiylar – matematika**fanining;

1) **Muhammad Husayni Buxoriy - “Qibla tomonni topish ma'rifati”,** 2) **Mahmud ibn Ahmad Foriziy** esa **- “Oy fazolarining tengligi haqida risola” -** asarlari bilan **astronomiya ilmi** rivojiga munosib hissa qo’shganlar.

Shayboniylar davrida **tarix fani** sohasida ko'plab yirik tarixiy asarlar yaratilgan. Ular orasida: 1) **Kamoliddin Binoiyning - “Shayboniynoma”**, 2) **Muhammad Solihning - “Shayboniynoma”,** 3) **Muhammad Haydarning** - **,,Tarixi Rashidiy”**4) **Fazlulloh ibn Ro'zbexonning - “Mehmonnomayi Buxoro”,** 5) **Hofiz Tanish Buxoriyning - “Abdullanoma”,** 6) **“Sharhnomayi shohiy”,** 7) **Sulton Muhammad Hofiz Toshkandiyning** - **“Tarixi jadidayi Toshkand”** kabi asarlari shular jumlasidandir.

**Kamoliddin Binoiyning** “Shayboniynoma” asari - **Dashti Qipchoq va Movarounnahrning XV asr o’rtalaridan XVI asr boshlarigacha** bo’lgan davr voqealarini o’z ichiga oladi. Shuningdek, **shayboniylar bilan Eron safaviylari o’rtasidagi** munosabatlar haqida muhim ma’lumotlar beradi.

**Muhammad Solihning** “Shayboniynoma” asari esa - **o’zbek tilida** yozilgan asar bo’lib, u **Shayboniyning harbiy yurishlariga** bag`ishlangan.

**“Abdullanoma”** asari muallifi mazkur asarini – 1) Chingizxonning Movarounnahr istilosi, 2) chingiziylar hukmronligining o’rnatilishi, 3) Dashti Qipchoqda Abulxayrxon davlatining tashkil etilishi, 4) Shayboniyxonning harbiy yurishlari, 5) uning o’limidan so’ng Movarounnahrda vujudga kelgan ahvol, 6) Abdullaxon II ning mamlakatni siyosiy birlashtirish yo’lida olib borgan kurashi tarixiga bag`ishlagan.

**Adabiyot** Shayboniylar davrida adabiyot ham rivojlandi. Bu davr adabiyotida – 1) **Muhammad Shayboniyxon**, 2) uning jiyani **Ubaydullaxon**, 3) **Kamoliddin Binoiy**, 4) **Muhammad Solih** va 5) **Mushfiqiylar** alohida o’rin tutadi.

Umrining asosiy qismini jang-u jadallarda o'tkazgan **Muhammad Shayboniyxon** ayni payda she'riyat bilan ham shug'ullangan. U o’zidan yuqori saviyali badiiy asarni meros qilib qoldirgan. Uning asarlari bugungi kunda dunyoning turli mamlakatlariga olib ketilgan. Masalan, yozib qoldirgan she’rlari to’plami bo’lmish “**Devon”i** - **Istanbul shahri kutubxonasida** saqlanib kelmoqda.

Shayboniyxon o’zining she’rlarida, **ayniqsa, Samarqand** va **Buxoro shaharlarini** eng ko’p madh etgan. Chunonchi, bir she’rida **Samarqandni - jannatga** qiyoslaydi:

Jannati ma’no bog`i Samarqand emish,

Kavsari a’lo degan obi Samarqand emish.

**Buxoro** shahrini esa - **Ka’ba darajasida** ulug`laydi:

Bir xayolim bor ko’ngulkim pir vafiy aylayin,

Ul Buxoro shahrida Ka’ba tavof aylayin.

Muhammad Shayboniyxonning jiyani **Ubaydullaxon** o’zining g`azal, ruboiy, qit`a va tuyuqlari bilan she’riyat taraqqiyotiga katta hissa qo’shgan. U“**Ubaydiy**”, “**Ubaydullo**” va “**Qul Ubaydiy**” taxallusi bilan ijod qilgan.

U 1) **fors** va 2) **arab** tillarini yaxshi bilgan hamda shu tillarda ham ijod etgan. 1) **o'zbek,** 2) **fors** va 3) **arab** tillaridagi she'rlari **uch devonda** to’plangan. Keyinchalik ular bitta muqova ichiga jamlangan va **“Kulliyot”** deb nomlangan.

**Muhammad Solih**ning **“Shayboniynoma”si** - ayni paytda **adabiyotga oid** asar-doston hamdir. Adabiyotimizda bu asar – 1) **o’zining yuksak saviyasi** va2) **tili soddaligi bilan** ajralib turadi.

**Abdullaxon II saroyida** xizmat qilgan va **“Malik ush-shuaro” unvoniga** sazovor bo’lgan shoir **Mushfiqiy** o’z she’rlarida **yuqori tabaqa vakillarining adolatsizliklarini** ayovsiz fosh etgan.

**Me'morchilik** Shayboniy hukmdorlar **poytaxt Buxoro** va uning atroflarini obod qilishga harakat qildilar. **XVI asr davomida** shu davrning barcha muhandislik imkoniyatlari va jamiyatning ma’naviyat va madaniyat darajasiga mos ravishda ko’plab binolar, me’moriy majmualar, inshootlar bunyod etildi.

Ularning orasida **Buxorodagi** - 1) **Mir Arab,** 2) **Abdullaxon, Samarqandda** qurilgan - **Shayboniyxon, Toshkentda** qurilgan - **Baroqxon** va **Ko’kaldosh madrasalari** me’morchiligimizning yorqin namunalari hisoblanadi.

**Baroqxon madrasasi** - shayboniy hukmdor **Suyunchxo’janing o’g`li Baroqxon** tomonidan qurilgan. Madrasa gumbazining balandligi **22 metrni** tashkil etadi. Mustaqillik yillarida bu madrasada ham katta ta’mirlash ishlari amalga oshirildi.

**Mir Arab madrasasi - Shayx Abdulla (Mir Arab**) tomonidan **1530-1536-yillarda** qurilgan. Uni qurish uchun sarflangan xarajatlarni Buxoro xoni **Ubaydullaxon** bergan. Madrasa ulkan peshtoqli. Ikki yonida baland gumbazli keng **darsxona, masjid** va **go’rxona** bor. Go’rxonada – 1) **Ubaydullaxonning sag`anasi** va 2) **Mir Arab** hamda 3) uning **qarindoshlarining qabrlari** bor. Madrasa bugungi kunda ham islom oliy diniy o’quv muassasasidir.

Buxoroga kelgan **Rossiya** elchisi **Antoniy Jenkinson:** “Buxoro juda katta shahar, unda g'ishtlik imoratlar, serhasham binolar ko'p. **Hammomlar** shunday mohirlik bilan qurilganki, ularning misli dunyoda yo'qdir", **-** deb yozadi.

Ayniqsa, **Abdullaxon II** ningyurt obodonchiligi yo'lidagi sa'y-harakatlari tarixchilar tomonidan yuksak baholangan. Uning davrida **markaziy hokimiyat kuchayishi tufayli** katta qurilish ishlari amalga oshirilgan.

* Hukmdorlardan 1) **Muhammad Shayboniyxon,** 2) **Ubaydullaxon** va 3) **Abdullaxon II** lar - ilm, fan, ma'rifat **homiylari** edi.
* Shayboniylar davrida, **ayniqsa**, ilm-fanning 1) **tarix,** 2) **tibbiyot** sohalari boshqa sohalarga qaraganda ildamroq rivojlandi.
* Abdullaxon II **- mingdan ortiq** rabot va sardoba, ko'plab madrasa, masjid, ko'prik, savdo markazlari va suv omborlari qurdirgan.
* **Abdullaxon madrasasi – Buxoro shahrida** joylashgan.

**II BOB. ASHTARXONIYLAR DAVRIDA BUXORO XONLIGI**

**9-§. Ashtarxoniylarning hokimiyat tepasiga kelishi**

**Buxoroda hokimiyatning ashtarxoniylarga o’tishi** Shayboniylarga amakivachcha ashtarxoniylar **Jo'jixon naslidan** bo'lib, **XIV asrning 80-yillaridan boshlab Ashtarxon (Hoji Tarxon, Astraxan**) xonligida hukmronlik qilgan. Ruslar bu xonlikning nomini **Astraxan** deb atagan. **1556-yilda Astraxanni Rossiya** bosib olgach, Ashtarxonning sobiq hukmdori **Yormuhammadxon** oila a'zolari va qarindosh-urug'i bilan **Buxoroga** keladi. Ularni **Buxoro xoni Iskandarxon** (**Abdullaxon II ning otasi**) izzat-ikrom bilan kutib oladi. Iskandarxon **qizi Zuhrabegimni** Yormuhammadxonning o'g'li **Jonibek Sultonga** beradi. U shu tariqa Buxoro xoni oilasining a’zosi bo’lib qoldi. Jonibek Sulton Zuhrabegimdan uch o'g'il (1) **Dinmuhammad,** 2) **Boqi Muhammad,** 3) **Vali Muhammad**) ko'radi. Jonibek Sultonva uning o'g'illari Buxoro xonligida yuksak mavqega erishib, Buxoro xonligi viloyatlarida **hokim vazifasida** faoliyat yuritadilar.

Shayboniylar sulolasidan munosib taxt vorisi qolmagach, **Jonibek Sulton** xonlik taxtiga eng munosib nomzod bo’lib qoldi. Xonlikning nufuzli kishilari unga taxtni egallashni taklif etganlar. Lekin u **o’g`li Din Muhammad foydasiga** taxtrdan voz kechadi. Biroq, bu orada Din Muhammad vafot etadi.

***Yodda tuting.***

*Natijada* ***1601-yilda -*** *Jonibek Sultonning ikkinchi o'g'li****, Samarqand*** *hokimi* ***Boqi Muhammad*** *Buxoro taxtiga o'tqazildi. Shu tariqa Buxoro xonligi tarixida yangi sulola —* ***ashtarxoniylar sulolasi*** *hukmronligi boshlandi.*

**Markaziy boshqaruv hokimiyatini mustahkamlash uchun kurash Boqi Muhammad (1601—1605)** mamlakat sarhadlari **jipsligini mustahkamlash, boshqaruv tizimini izga solish uchun** ko'p urindi.

**1602-yilda - Eron safaviylariga** zarba berib, **Balxni** kuch bilan bo'ysundirdi va ukasi **Vali Muhammadni** hokim etib tayinladi. **1603-yilda - Eron safaviylarining Balxga** hujum qilgan qo'shinlarini mag'lubiyatga uchratdi. Boqi Muhammad **Toshkent uchun** qozoq sultonlariga qarshi kurashdi. Qozoq xoni **Keldimuhammad** qo'shinlarini mamlakat hududidan haydab chiqarib, qator hududlarni Buxoro xonligiga bo'ysundirdi.

**1605-yilda - Boqi Muhammad** vafot etgach, uning ukasi **Vali Muhammad** taxtga o'tqazildi. **Ichki kurash** yana avj oldi. **Qabila beklari** xon hokimiyatiga bo'ysunmay, muxolifatchilikni kuchaytirdilar. Buxorolik amirlar **xonga qarshi isyon uyushtirganligidan** xabar topgan Vali Muhammad **Eronga qochadi**. Amirlar taxtga **Boqi Muhammadxonning o'g'li Imomqulixonni (1611—1642**) o'tqazdilar. U **Vali Muhammad** boshlab kelgan **Eron qo'shinlarini** tor-mor keltirib, mamlakat mustaqilligini saqlab qoldi. **Vali Muhammad** asir olinib qatl etildi.

Imomqulixon **Toshkent va xonlikning shimoli-sharqiy chegaralari** uchun - 1) **qozoqlar,** 2) **asosiy negizi oyratlardan** kelib chiqqan **jung`orlar** va 3) **qalmiqlarga** qarshi muvaffaqiyatli kurash olib bordi. **1613-yilda Toshkent** yerlarini egallagan **qozoqlarga** hujum qilib, **Toshkentni** o'z tasarrufiga kiritdi**.**

**Imomqulixon** davrida - **markaziy davlat hokimiyati nisbatan mustahkamlandi**.

**Siyosiy tarqoqlikning kuchayishi** Imomqulixondan keyin taxtni egallagan **Nodir Muhammad (1642—1645)** davrida **ijtimoiy-siyosiy tarqoqlik yana kuchaydi**. Xonning o'zi mamlakatning asosiy viloyatlarini **12 nafar o'g'li, 2 nafar jiyani va nabirasiga** mulk qilib taqsimlab berdi. Oqibatda, davlatchilik asoslarini zaiflashtirdi. **1645-yilda qozoqlar** yana Movarounnahrga yurish qilib, **Xo'jandgacha** yetib keladilar. Nodir Muhammad ularni quvib chiqarish uchun o'g'li **Abdulaziz boshchiligida** katta qo'shinni safarbar etadi. Xondan norozi bo'lgan bir guruh amirlar yurish davrida Abdulazizni **xon deb** e'lon qiladilar. **Abdulaziz Buxoroga keladi**, aslzodalar uni taxtga o'tqazadilar.

Nodir Muhammad **Balxga** qochib ketadi va toj-u taxtni qaytarib olish maqsadida **Hindiston podshohi** temuriyzoda **Shoh Jahondan** yordam so'raydi**.** Shoh Jahon **Balx viloyatini o'ziga bo'ysundirish maqsadida** u yerga o'g'illari **Murodbaxsh** va **Avrangzeb boshchiligida** katta qo'shin yuboradi. **Nodir Muhammad** Shoh Jahon o'g'illari yordamga emas, **Balx viloyatini egallash uchun kelayotganini** bilgach, unga qarshi chiqadi. **Maymana yo'lida bo'lgan jangda** Nodir Muhammad yengilib**, Eronga** qochadi va **shoh Abbos huzuridan** panoh topadi.

**1647-yilda -** Shoh Jahon o`g`illari **Balxni egallaydilar**. Nodir Muhammad **shoh Abbos yordamida Balxni** qayta egallaydi. Bu voqealardan tashvishga tushgan **Abdulazizxon ukasi Subhonquli yetakchiligida** Balxga katta qo'shin yuboradi. **1651-yilda - Subhonquli Balxni** egallaydi va **Balx hokimi** etib tayinlanadi. **Nodir Muhammad Makkaga hajga borayotib** yo'lda vafot etadi.

**Buxoro-Xiva munosabatlari Abdulazizxon davrida (1645—1681)** Xiva xonlarining **talonchilik yurishlari** kuchayadi. **1655-yilda -** Xiva xoni **Abdulg'oziyxon** katta qo'shin bilan yurish qilib, 1) **Buxoro atroflarini ikki bor** talon-taroj qiladi. 2) **Qorako'l aholisining bir qismini** asir olib, 3) **Karmanani vayronaga** aylantiradi. **1658-yilda - Vordanzeni** talab, **1662-yilda - Buxoro shahrigacha** yetib boradi.

1) **Tinimsiz urushlar,** 2) **ichki ziddiyatlar** - Buxoro xonligining ijtimoiy-iqtisodiy ahvolini murakkablashtirib yuborgandi, siyosiy vaziyat izdan chiqqandi. Keksayib qolgan Abdulazizxon **1681-yilda** taxtdan voz kechadi.

Abdulazizxondan keyin taxtga o'tirgan **Subhonqulixon (1681—1702)** davrida ham ahvol o'nglanmadi. Subhonqulixon, 1) bir tomondan**, Balx viloyatlarida** hokimlik qilayotgan **o'g'illariga** qarshi, 2) ikkinchi tomondan, Movarounnahr viloyatlaridagi **amir va beklarga qarshi** urushlar qilishga majbur bo’ldi. 3) Uchinchi tomondan, **Xiva xoni Anushaxon** qo'shinlari hujum qilib, 1) **Buxoro,** 2) **Karmana** va 3) **Vardonzeni** egalladi, hatto 4) **Samarqandni** ham ishg'ol qildi. **Samarqandda - Anushaxon nomiga xutba o'qitilib**, uning nomidan tanga pullar zarb etiladi.

Subhonqulixon **qatag'on\_urug'idan** bo'lmish **Badaxshon hokimi Mahmudbiy otaliq** yordamida Xiva qo'shinlarini **Samarqanddan quvib chiqarishga** erishdi.**Subhonqulixon** Xiva hujumiga chek qo’yish uchun Anushaxonga qarshi fitna tayyorlaydi, natijada Xiva xoni **Anushaxon** taxtdan tushiriladi. Subhonqulixon **1688-yilda** Xivadagi tarafdorlari xizmatidan foydalanib, xonlikni **Buxoro xonligi tasarrufiga** oladi.

* **Qirg'in-barot urushlar**, 2) **ichki nizolar** - oxir-oqibat mamlakat iqtisodiyotini chuqur tanazzulga tushiradi.
* **Ashtarxondan** Buxoro xonligiga ko’chib kelgan **ashtarxoniylar** ham **Jo’jixon avlodi** edilar.
* **1601-yilda - Buxoro xonligida ashtarxoniylar sulolasi hukmronligi o'rnatildi.**
* **Ashtarxoniylar sulolasi** hukmronligi Buxoro xonligida **1,5 asrcha** davom etdi.

**Buni diqqat bilan o’qing.**

„**XVII asrdan XX asrning boshlarigacha** bo’lgan davrda - Turkiston zamini **siyosiy parokandalik, jaholat va qoloqlikka** yuz tutdi… Yurt hukmdorlari va amaldorlari xalqning taqdiri va kelajagi haqida qayg`urish o’rniga, o’z shaxsiy manfaatlarini ustun qo’yib, jaholat va g`aflatga berilib ketishi oqibatida biz bugun yashayotgan mintaqa umumbashariy taraqqiyot jarayonlaridan uzilib, rivojlanishdan keskin orqada qolib ketdi“.

I.A.Karimov. **Yuksak ma’naviyat - yengilmas kuch**. -T., **2008**.

**10-§. XVIII asrning birinchi yarmida Buxoro xonligida siyosiy tarqoqlikning kuchayishi va uning oqibatlari**

**Buxoro xonligi Ubaydullaxon II davrida 1702-yili** Subhonqulixon vafot etgach, toj-u taxtni uning o`g`li **Ubaydullaxon II (1702—1711)** egallaydi. Ubaydullaxon II 1) goh isyonkor **qabilalarga** qarshi, 2) goh bo'ysunmas **mahalliy hukmdorlarga,** 3) goh davlat sarhadlariga bostirib kirgan **ko'chmanchilarga** qarshi urush olib borishga majbur bo'ldi. Ubaydullaxonning **asosiy maqsadi - siyosiy tarqoqlikni tugatish**dan iborat edi. U ana shu maqsad yo'lida harakat qildi.

**Dastlab** u **Balxni** bo'ysundirish yo'lini izladi. Ma'lumki, Ubaydullaxon II ning otasi **Subhonqulixon** Balxni **qatag'on qabilasi** boshlig'i, **Badaxshon** hokimi **Mahmudbiy otaliqqa - alohida xizmatlari uchun** tortiq qilgan edi. Ubaydullaxon davrida **Mahmudbiy Balxda** hokimiyatni to'liq o'z qo'liga oladi va o'zini **1706-yilda -** xon deb e'lon qiladi. Tez orada u **Termizni** ham egallaydi. **Ubaydullaxon** 1) **avval Termizga,** 2) so'ngra **Balxga** yurish qilib**, 1707-yilda - Balxni** egallaydi. Mahmudbiy qochib ketadi. Ubaydullaxon **Buxoroga** qaytgach, **Balxni** yana **Mahmudbiy** egallaydi. Oxir-oqibat Ubaydullaxonuning **mustaqilligini tan olishga** majbur bo'ladi.

Buxoro xonligi tasarrifida bo'lgan **Farg'ona** vodiysida ham **XVIII asr boshlarida - ajralib chiqish harakati** **boshlanib**, hokimiyat **avval - Chust yaqinidagi Chodak xo'jalari** qo'liga o'tadi. **1710-yilda** esa – hokimiyatni ***ming* urug`i** boshlig'i **Shohruhbiy** egallab, mustaqil **Qo'qon xonligiga** asos soladi.

Mustaqillikka intilayotgan viloyat hokimlari tomonidan **Ubaydullaxonga qarshi fitna** uyushtirildi va u **1711-yilda** o'ldirildi.

Shunday qilib, parokandalikka qarshi, oliy hokimiyatni kuchaytirish va **mamlakat birligini ta'minlash uchun kurashgan** Ubaydullaxonning hukmronligi fojiali yakunlandi.

Taxtga Ubaydullaxonning **inisi Abulfayzxon (1711—1747)** o'tqizildi. **Abulfayzxon tomonidan** fitnaning hamma ishtirokchi va ijrochilari **saxiylik bilan mukofotlandi**. Ular katta-katta lavozim egalari bo'ldilar. Ubaydullaxonning yaqinlari, amaldorlarining mol-mulklari talandi, o'zlari esa qatl etildi.

**Xonlikda parokandalikning kuchayishi Abulfayzxon** kundan kunga mamlakat hayotida nufuzi kuchayib borayotgan amirlar va zodagonlar qo'lida bir **qo'g'irchoq hukmdor** edi, xolos. Bu davrga kelib, xonning ahvoli shu darajaga borib yetdiki, uning farmonlari **saroy ostonasidan nariga o'tmaydigan** bo'lib qoldi. Zamondosh tarixchilarning ma'lumotlariga qaraganda, **Abulfayzxon ,,Registon** (ya'ni, saroyning oldi) **tinch bo'lsa bo'lgani",** degan gapni doimo takrorlab turgan**.**

Abulfayzxon davrida o'zbeklarning **mang'it qabilasidan** kelib chiqqan **Muhammad Hakimbiy** katta nufuzga ega bo'lib oladi. Ubarcha **shahzodalar otaliqlarining boshlig'i** deb tan olingan edi. Bu boshqa qabilalar aslzodalarining **qat'iy noroziligiga** sabab bo'ladi.

Xon hokimiyatining bu darajaga tushib qolishiga **xonlikning muntazam qo’shinga ega bo’lmaganligi** ham sabab bo’lgan. Muntazam qo’shin tuzishga va uni saqlashga mablag` yetishmagan. Bunday yetishmovchilikka esa xonlik iqtisodiyotining nochorligi sabab bo’lgan. Xon zarur bo’lganda viloyatlardan qo’shin so’rar edi. Biroq viloyat hokimlari hamisha ham xonning qo’shin yuborish haqidagi buyrug`iga itoat etavermas edilar.

1) **Shahrisabz** hokimi, ***kenagas*** qabilasidan chiqqan **Ibrohimbiy** - 2) **Urgut** va 3) **Miyonqol** hokimlari bilan til biriktirib, Buxoro xonligidan mustaqil, **poytaxti Samarqand bo'lgan** davlat tuzishga qaror qildi. **1723-yilda - Samarqandni** egallab, kuyovi **Rajab Sultonni** taxtga o’tkazdi. **Ibrohimbiy** o'ziga **”amir-ul-umaro”** (ulug' amir) unvonini oldi.

Ibrohimbiyning **navbatdagi** maqsadi - **Buxoro taxtini egallash,** Rajab Sultonni Buxoro taxtiga o'tqazish hamda shu yo'l bilan **xonlikning eng nufuzli kishisi bo'lib olish** edi. Abulfayzxon siyosatidan norozi bo'lgan beklar **Ibrohimbiyga** qo'shiladilar. Ibrohimbiy katta qo'shin to'plab **Buxoroga** yurish boshlaydi**. Ibrohimbiy** va **Rajab sultonlar** kimki ularga qo'shilsa, g'alabadan so'ng juda katta boylik va amalni va'da qiladilar. Jangda **Muhammad Hakimbiy** otaliq boshchiligidagi **Buxoro qo'shinlari** mag'lubiyatga uchraydi**.** Lekin **Rajab Sulton** Buxoro shahrini egallay olmaydi.

Qanday bo'lmasin **Buxoro taxtini egallash** ishtiyoqida yonayotgan **Ibrohimbiy** va **Rajab Sulton** oqibatini chuqur o'ylab ko'rmasdan turib, **ko'chmanchi qozoqlardan** yordam so'raydilar. Ularga katta o'ljalar va'da qiladilar. **Jung'or qalmoq** ko'chmanchilarining bosqinidan katta talafot ko'rgan, talangan hamda ocharchilikka duchor etilgan qozoqlar bu taklifga rozi bo'ladilar. Mamlakatga kirib kelgan qozoqlar talon-tarojni avj oldiradilar. Ular **yetti yil mobaynida** 1) **Zarafshon** va 2) **Qashqadaryo vohalariga** talonchilik yurishlarini uyushtirib, hamma yoqni talab, xonavayron qiladilar. Na Buxoroda, na Samarqandda ularni to'xtatishga qodir kuch topilmadi.

Bunday sharoitda **ichki nizolar yanada** **avj oldi.** Aholining Abulfayzxondan noroziligi kuchayib ketdi. Nihoyat, Abulfayzxon yaqinlarining talabi bilan **Muhammad Hakimbiyni** Buxorodan chiqarib yuborishgaqaror qiladi. Hakimbiy **Qarshiga** jo'nab ketadi, biroq u qulay fursat tug'ilishi bilanoq, Buxoroda hokimiyatni yana o'z qo'liga olish niyatidan qaytmagan edi.

**Abulfayzxon** esa vaqtini ko'ngilxushlik ishlariga sarflab, davlat ishlarini deyarli nazorat qilmay qo'ydi. **Markaziy hokimiyatning zaiflashuvi** siyosiy tarqoqlikni yanada kuchaytirdi. 1) **Samarqand,** 2) **Qarshi,** 3) **Balx,** 4) **Farg`ona,** 5) **Badaxshon** amalda mustaqilbo'lib oldilar.

**Davlat parokandaligining oqibati** Buxoro xonligida vujudga kelgan parokandalik **Eronning** Buxoroga hujum qilishi uchun qulay sharoit yaratdi. Shuning uchun ham Eron shohi Nodirshoh 1) **Kavkaz,** 2) **Hindiston,** 3) **Usmonli turklar saltanati** va 4) **Afg'onistonga** qarshi zafarli yurishlardan so'ng, **1736-yili - Buxoro xonligiga** qarshi katta qo’shinni safarbar etdi. Nodirshohning **o'g'li Rizoqul** yetakchiligidagi qo'shinlar Amudaryodan o'tib, ko'pgina hududlarni bosib oladi.

Bunday og'ir sharoitda Buxoro xoni **Xiva xonidan yordam so'rashga** majbur bo'ldi. **Xiva xoni Elbarsxonning** yordamga kelayotganidan xabar topgan **Nodirshoh buyrug'iga binoan** Rizoqul qo'shinlari orqaga qaytib ketadilar.

**1740-yilda -** Eron qo'shinlari Buxoroga qarshi ikkinchi marta **Nodirshoh boshchiligida** hujum qiladilar. Biroq, 1) Buxoro xonligida **muntazam qo’shinning mavjud bo’lmaganligi** va 2) **o’z xonligida ichki nizolarni bartaraf etish bilan band bo’lgan** Xiva xonining Buxoroga yordam bera olmaganligi Nodirshohning g`alabasini ta’minlaydi.

* **Parokandalik** - mamlakat viloyatlarining markaziy hokimiyatga bo`ysunmasligi, siyosiy tarqoqlik.
* **Miyonqol** - **Samarqand** atrofidagi **Oqdaryo va Qoradaryo** oralig`idagi hudud. Keyinchalik **Samarqand bilan Xatirchi** oralig`idagi yerlar - **Miyonqol** deb atalgan.
* Ashtarxoniy **Ubaydullaxon II (1702-1711) davrida -** mamlakatdagi **ichki ziddiyatlar yanada keskinlashdi.**
* **Abulfayzxon (1711-1747) davrida -** mamlakatdagi eng asosiy viloyatlar va shaharlar **mustaqil hokimliklarga** **bo’linib ketdi**.
* Buxoro xonligi siyosiy hayotida **mang`itlar y**o’lboshchisi **Muhammad Hakimbiy ta’siri** nihoyatda kuchaydi.

**11-§. Ashtarxoniylar davrida ijtimoiy-iqtisodiy hayot**

**Davlat boshqaruvi** Ashtarxoniylar davrida **davlat tizimi va boshqaruvi** o`z tuzilishi, mohiyati jihatidan **shayboniylar davridagidan deyarli farq qilmas** edi.

Davlatning **ichki va tashqi siyosatiga doir masalalar** rasman oliy hokimiyat boshlig'i **xon ixtiyori bilan** hal qilinardi. Markaziy va mahalliy hokimiyat boshqaruvida ham **shayboniylar davrida** amalda bo'lgan lavozimlar saqlanib qolgan. (6-paragrafga qarang).

Shunday bo’lsada, ayrim o’zgarishlar ham amalga oshirilgan. Chunonchi, **shayboniylar** davrida **devonbegi - xondan keyingi shaxs** bo’lganbo’lsa, **ashtarxoniylar** davrida **- otaliq** lavozimidagi shaxs bunday martabaga ega bo’lgan. Shuningdek, a**shtarxoniylar** davrida **saroy qutlovi** davlat lavozimi joriy etilib, u **davlat mablag'i hisobiga amalga oshiriladigan qurilish, suv inshootlari barpo etish va obodonchilik ishlarini boshqargan.**

Buxoro xonligi **ma'muriy jihatdan -** 1) **viloyatlarga,** 2) viloyatlar **tumanlarga** bo'linib boshqarilgan. Viloyat hokimlari **xon tomonidan** tayinlangan. Shuni ta’kidlash lozimki, **eng yuqori davlat lavozimlariga** qudratli **o’zbek qabilalarining boshliqlari** tayinlangan. Bu esa mazkur qabilalarning xonlikdagi mavqeyini yanada kuchaytirgan.

Harbiy sohada **doimiy qo'shin, markaziy harbiy qo'mondonlikning yo'qligi**, **qo'shinning zamonaviy qurol-yarog'lar, zambaraklar bilan ta'minlanmaganligi** - Buxoro xonligining harbiy jihatdan o'ta zaiflashuviga olib keldi.

**Yer egaligi munosabatlari** Ashtarxoniylar davrida yerga egalik qilishning, ilgarigi asrlarda amalda bo'lganidek, 1) **mulki sultoniy,** 2) **xususiy mulk,** 3) **vaqf yerlari** shakllari mavjud edi.

**Mulki sultoniy** - **davlat yerlari** hisoblanib, undan keladigan daromad **xon xazinasiga** kelib tushardi. Davlat yerlaridan o'sha joylarda yashagan dehqonlar foydalangan, ular yerni ishlatib, olingan hosildan xiroj solig'i to'laganlar.

Xon davlat tasarrufidagi yerlarni, aholi yashaydigan qishloqlarni 1) **shahzodalarga,** 2) **yirik din ulamolari** va 3) **sayyidlarga - suyurg'ol shaklida,** 1) **harbiy qism boshliqlari,** 2) **saroy amaldorlariga - tanho shaklida** in'om qilardi.

**Suyurg'ol** qilingan katta yer egalari xon xazinasiga **soliq to'lamas** edi. **Tanho** shaklida in'om qilingan yerlar **tanhodorning xususiy mulki bo'lmagan.** Bu o’rinda tanhodor o'sha yerlarda ishlayotgan dehqonlardan **soliq olish huquqiga** ega bo’lgan. Xon ayrim shaxslarga **hukmdorga ko'rsatgan alohida xizmatlari uchun** ham yer-mulklar in'om etardi.Bunday mulklar soliqlardan ozod qilinardi va shu boisdan ular **“Mulki hurri xolis"** deb atalardi.

Diniy mahkamalarga - 1) **mulki sultoniy** hisobidan berilgan yerlar, 2) masjidlar, 3) xonaqohlar, 4) qabristonlar - **vaqf mulki** hisoblanardi. Vaqf mulkidan ham **soliq olinmas** edi.

**Barcha mulk shakllariga xos xususiyat** shunda ediki, ularda **yersiz kambag`al dehqonlar ijara hisobiga mehnat qilganlar**.

**Dehqonchilik va chorvachilik Qabila boshliqlari va amirlar o’rtasidagi ichki kurashlar** mamlakat iqtisodiy hayotini, aholining moddiy turmushini ayanchli ahvolga tushirdi.

Sug`oriladigan yerlarda bug`doy, arpa, jo’xori, loviya, mosh, sholi, paxta, sabzavot va poliz ekinlari ekilgan. **Dasht va tog`oldi lalmi yerlarda ham** boshoqli ekinlar, kunjut, tarvuz, qovun ekilib, dehqonchilik qilingan.

**Dehqonchilik** - mamlakat iqtisodining butunlay inqirozga tushib qolishdan saqlab turgan **asosiy omil bo'lib,** aholining oziq-ovqatga bo'lgan ehtiyojini qondirishga xizmat qilgan. **Imomqulixon davrida, 1614—1615-yillarda Qashqadaryodan Qarshi cho'liga** kanal qazilgan. **1633—1634-yillarda Qo'shqo'rg'onda** kanal qazilib, vohalarga suv chiqarilgan. Biroq ashtarxoniylar davrida suv inshootlari qurilishiga **yetarli e'tibor berilmadi**.

Chorvachilik ham qishloq xo'jaligining yetakchi tarmog'i bo'lgan. Mehnatkash aholi chorva mollarini boqib, go'sht, sut mahsulotlari yetishtirgan. Ammo **katta yaylovlar** - xon, saroy amaldorlari, din peshvolari, qabila boshliqlariga tegishli bo'lib, ming-minglab qo'ylar, podalar, yilqilar, tuyalar boqilardi. Jun, teri va boshqa chorvachilik mahsulotlari yetishtirilar, ichki va tashqi bozorda sotilar edi. Ho'kizlardan yer haydashda, omoch va mola tortishda keng foydalanilar edi.

**Hunarmandchilik va savdo** Hunarmandchilik mahsulotlari **asosan shaharlarda**, **yirik qishloqlarda** yetishtirilar edi. Hunarmandchilikning **to'qimachilik tarmog'ida** – 1) **ip yigirish**, 2) **gazlamalar tayyorlash**, 3) **kiyimlar tikish**, 4) **gilam to'qish**, 5) **kashtachilik** rivojlandi.

Hunarmandchilikning **kulolchilik tarmog'i** ham rivoj topadi. O'lkada **sog' tuproq manbalarining ko'pligi** sopol va chinni idishlar, ko'za, kosa va boshqa tayyor kulolchilik mahsulotlari tayyorlashga imkoniyat berardi.

**Metall va yog'ochga** ishlov berish orqali uy-ro'zg'or buyumlari tayyorlash, binolar qurilishida **yog'och va ganch o'ymakorli**gi kabi hunarmandchilik tarmog'i ham ancha o'sdi. 1) **Buxoro** va **2) Samarqandda -** yuqori sifatli **yozuv qog'ozi** ishlab chiqarish, tog'li hududlardan **nodir metallar, kaliy** qazib olish ham yo`lga qo`yilgan.

**XVII—XVIII asrlarning birinchi yarmida** savdo-sotiq ishlari ham bir qadar o'sib bordi. Savdo-sotiq ishlarida 1) **Buxoro,** 2)**Samarqand,** 3) **Qarshi,** 4) **Toshkent,** 5) **Balx** va boshqa yirik shaharlarning mavqeyi baland edi. Ichki savdoda dehqonchilik, chorvachilik mahsulotlariga, hunarmandchilik buyumlariga ehtiyoj kattaligi sababli bozorlar gavjum bo'lardi.

Tashqi savdo ham to'xtab qolmadi. 1) **Rossiya,** 2) **Xitoy,** 3) **Hindiston,** 4) **Eron,** 5) **Qashqar,** 6) **Turkiya** mamlakatlariga - 1) **paxta,** 2) **teri,** 3) **jun,** 4) **turli matolar** va 5) **boshqa qishloq xo'jalik mahsulotlari** chiqarilar edi. **Buxorolik** savdogarlarning **Sibir shaharlarida** o'z savdo rastalari bo'lgan. **Xitoydan -** 1) **shoyi matolar,** 2) **chinni idishlar,** 3) **dori-darmon,** 4) **choy**; **Hindistondan -** 1) **qimmatbaho toshlar,** 2) **matolar,** 3) **oltin iplar** olib kelib sotilgan.

**Xalq noroziliklari** Ashtarxoniylar davrida davlat **xazinasini boyitishning yagona** vositasi - **soliq** edi. Shu boisdan soliqlar turi va miqdori ko'paytirilgan. **Asosiy soliq to’lovchilar** — 1) **dehqonlar,** 2) **chorvadorlar,** 3) **hunarmandlar,** 4) **savdogarlar** bo'lib, ulardan xiroj, zakot, boj *va* boshqa soliqlar undirilgan. Soliqlardan tashqari aholi kanallar qazish, ariqlarni tozalash, qurilish va boshqa ishlarga majburan jalb etilardi.

Urush yillarida soliq miqdori haddan tashqari oshirilardi. **Subhonqulixon davrida** raiyatdan **7 yillik soliqlarni birdaniga yig'ib olish** hollari bo'lgan.

**Ubaydullaxon esa** aholidan yig'iladigan **soliqlar miqdorini 4 baravarga** ko'paytirgan. Ubaydullaxon **1708-yilda - pul islohoti** o'tkazib, tarkibining **35 foizini kumush** tashkil etuvchi tangalar o'rniga, **tarkibida 9 foiz kumush** bo'lgan tangalarni zarb ettiradi va uning qimmatini oldingi tangalarga teng deb belgilaydi. Natijada **pulning qadri 4 baravar kamayadi,** norozilik kuchayib, do'kondor va hunarmandlar o'z mahsulotlarini sotmay qo'yganlar. Bunday ahvolga chiday olmagan xalq **1708-yilda –** 1) **Buxoroda,** keyinchalik 2) **Samarqand,** 3) **Balx,** 4) **Karmana,** 5) **Miyonqol,** 6) **Shahrisabz** va boshqa qator joylarda ham qo'zg'olon ko'taradi**.** Biroq, bu qo'zg'olonlar **tartibsiz, tarqoq holda bo'lganligi uchun** tezda bostiriladi. Shunday bo’lsada, bu xalq qo'zg'olonlari Buxoro xonligini yanada zaiflashtirgan.

* Yerga egalik qilishning - 1) **mulki sultoniy,** 2) **xususiy mulk,** 3) **mulki hurri xolis,** 4) **vaqf mulkchiligi** shakllari bor edi.
* Daromad **alohida shaxslar qo'lida** to'planib, **xon xazinasi kambag'allashib**, mehnatkash xalq ahvoli **og'irlashib** bordi

**12-§. Ma'naviy-ma'rifiy, madaniy hayot**

Ashtarxoniylar davrida avj olgan 1) **ichki ziddiyatlar,** 2) **tinimsiz urushlar,** 3) **siyosiy parokandalik** - ma'naviy-ma'rifiy, madaniy hayotga salbiy ta'sir etdi. Biroq bunday murakkab siyosiy vaziyat maorif, ilm-fan, madaniyat rivojini to'xtatib qo’ya olmagan.

**Maktab va madrasa ta’limi** XVII—XVIII asrlarda shahar va qishloqlarda ko'plab maktab (maktabxona)lar faoliyat ko’rsatgan. O’g`il va qiz bolalar alohida-alohida maktablarda o'qitilgan. O'g'il bolalar maktablari -1) **masjidlar,** 2) **madrasalar,** 3) **xo’jalik yurituvchi ustaxonalar qoshida** yoki 4) **xususiy maktabdorlar xonadonlarida** tashkil etilgan bo'lib, **masjid imomi** yoki **madrasani tugatgan ziyoli** kishilar o'qituvchilik qilgan. Ularni **domla** deyishgan. Qiz bolalar maktablari - 1) **badavlat kishilar** yoki 2) **o'qituvchi ayollar uylarida** tashkil etilgan, qizlarni 1) **otinoyi,** 2) **otinbibi,** 3) **bibixalifa,** 4) **bibiotin** deb atalgan ayol o'qituvchilar o'qitishgan.

Bolalar maktabga **6—7 yoshdan** berilgan va ular **5—8 yil** davomida **boshlang'ich ta'lim** olganlar.

O'quvchilarga **avval harflar** o'rgatilgan, **keyin bo'g'inlar,** ularni qo'shish orqali so'z tuzish, **”Haftiyak**" (**”Qur'oni Karimning yettidan biri")** kitobini o'qish o'rgatilgan. Hisob darsida sonlar, ularni qo'shish, ayirish, ko'paytirish, bo'lish amallari o'rgatilgan. O'quvchilar 1) **Navoiy,** 2) **Fuzuliy,** 3) **Bedil,** 4) **Mashrab,** 5) **Hofiz Sheroziy,** 6) **So'fi Olloyor** asarlarini, 7) ”**Chor kitob"**ni o'qib saboq olganlar. Qizlar maktablarida - uy-ro'zg'or tutish, pazandachilik, odob-axloq, pokizalik sirlarini o'rganishga ko'proq o'rin berilgan.

Bolalar **o'qishni to'liq** o'zlashtirib olganlaridan keyingina **yozishga** o'tganlar. Maktablarda imtihonlar bo'lmagan, o'quvchilarga maktabni bitirgani to'g'risida huijat ham berilmagan. Bolaning - 1) **ravon o'qishi,** 2) **to'g'ri yoza olishi,** 3) **hisob-kitobni bilishi** maktabni bitirganligiga guvoh bo'lgan.

**Madrasa – o’rta va oliy o'quv yurti** hisoblangan. Madrasaga **maktabxonalarni tugatganlar** qabul qilingan. Madrasa ta'limi talabalar iqtidoriga qarab **7—12 yil** davom etgan. **Buxoro xonligi** shaharlarida - **150 dan ortiq** **madrasa** bo'lgan. Madrasada **arab, fors tilida** yozilgan kitoblar o'qitilgan, ular talabalarga **mudarris** tomonidan **turkiy tilda** sharhlab berilgan. O'qish **”Avvali ilm**" deb nomlangan **fors tilidagi** o'quv qo'llanmasini o'zlashtirishdan boshlangan. Keyin **arab tili grammatikasi** o'qitilgan. **Fiqh (huquq)**ni o’rganish **- majburiy kurs** hisoblangan.

**Ilm-fan Diniy mutaassiblik,** xalq ommasidan diniy aqidalarga so’zsiz itoat etish talablarining kuchayishi - ilm-fan ravnaqiga salbiy ta’sir etdi. Shunga qaramasdan ilm ahllari ijodi batamom to’xtab qolmadi. **Mahmud ibn Vali**ning **1636-yilda** yozilgan **”Bahr ul-asror” (”Sirlar dengizi”)** asarida - 1) **samarqandlik** va 2) **buxorolik 20 nafar olim** haqida ma’lumotlar berilgan.

**XVII asrning** taniqli olimi, **Mir Arab madrasasi** mudarrisi **Muhammad Sharif Buxoriy** (1609-1697) - 1) falsafa, 2) tasavvuf, 3) tarix, 4) fiqh, 5) tilshunoslik, 6) astronomiya sohasida **20 dan ortiq** asarlar yozgan. Uning ”**Xoqonga foydali maslahatlar”** kitobida - **shariat qonun-qoidalari, ijtimoiy hayot va axloqiy muammolarga oid ma’lumotlar, hukmdorlar to’g’risida qiziqarli lavhalar** o’z ifodasini topgan.

**Subhonqulixon** davrida **tibbiyot ilmi** rivojlanadi. Uning tashabbusi bilan **Buxoroda ”Dor ush-shifo”** qurilib, bemorlarni davolash ishi yo’lga qo’yilgan, **tibbiyotga ixtisoslashgan madrasa** qurilib, shifokorlar tayyorlangan. **Subhonqulixonning** tibbiyotga oid kitoblar jamlangan **nodir kutubxonasi** bo’lgan. U - 1) ”**Subhoniy tibbiyoti bo’yicha davolash**” va astronomiyaga oid 2) **”Baxtli soatni aniqlashda oy manzillarining mohiyati”** nomli asarlar yozgan.

**Tarixnavislik** XVII-XVIII asr birinchi yarmida Buxoro tarixiga doir qator asarlar yaratiladi. 1) **Tarixchi** va 2) **geograf** olim **Mahmud ibn Vali**ning **”Olijanob insonlar jasorati xususida sirlar dengizi”** (**”Bahr ul-asror”)** asarida - **Movarounnahr va Xuroson tarixi, mamlakatlar, shaharlar, okean va dengizlar, hayvonot olami haqida** qimmatli ma’lumotlar bayon qilinadi.

Shuningdek, bu davrda 2) **Muhammad Yusuf Munshiy**ning **- ”Tarixi Muqimxoniy**”, 3) **Muhammad Amin Buxoriy**ning **- ”Ubaydullanoma”**, 4) **Muhammad ibn Muhammad Zamon Buxoriy**ning **-”Tarixlar dengizi”,** 5) **Abdurahmon Tole**ning **- ”Abulfayzxon tarixi”** kabi muhim asarlar yaratildi.

**Adabiyot** XVII-XVIII asrning birinchi yarmida **adabiyot** ancha rivoj topdi. Bu davr adabiy muhitida **Bedil** (asl ismi **Mirzo Abdulqodir, 1644-1721)**ning o'rni katta. U **Kesh (Shahrisabz)**lik. **Dehlida** vafot etgan. Uning yirik asari 1) ,,**To'rt unsur"** asari - nasrda yozilgan bo'lib, havo, suv, yer, olov haqida, shuningdek, **o'simliklar, hayvonlar va odamnmg kelib chiqishi haqida** o'z haqida o'z qarashlarini bayon etadi.

Bedilning 2) ”**Irfon"** dostonida - **falsafa, tarix va ilohiyotning xilma-xil masalalari** bayon etilgan. Bedilning fikricha, **dunyo abadiy bo’lib, to'xtovsiz harakat qiladi va o'zgarib turadi**. U she'rlarida jamiyatdagi jabr-zulm, adolatsizlik kabi illatlarni qoralaydi. Bedil Turkistonda **”Abulma'oniy”(”Ma'nolar otasi”)** degan nom olgan.

Bu davr adabiyotining yirik namoyondalaridan yana biri **Sayido Nasafiy**edi. U **Nasaf shahrida** tug`ilgan. Zamondoshlari uni **”Buxoro shoirlari tarixida sulton”** deb ulug`laganlar.

Uni mashhur qilgan **”Hayvonotnoma”** nomli **majoziy munozara asari** edi. Nasafiy mazkur asarida hayvonlar timsoli orqali yer egalari va amaldorlarning mehnatkash xalqqa yetkazgan jabr-zulmlarini, ularning adolatsizligini, poraxo’rligi va ma’naviy jihatdan pastkashliklarini fosh etadi. Shoir asarida **bo’ri va sher timsolida** yer egalarining yirtqichlikdan iborat asl basharalarini ochib tashlaydi. Asarda **sher** barcha hayvonlar ustidan g`alaba qozonsada, **mehnatkashy xalq timsoli** bo’lgan **chumolidan** yengiladi. Bu shoirning mehnatkash xalq ham bir kun emas, bir kun jabr-zulmdan ozod bo’lishi yo’lidagi orzusi edi.

Bu davr adabiyotida **Turdi Farog`iy** ham munosib o’rin egallaydi. Turdi jamiyatdagi adolatsizliklarni, **Subhonqulixonning** xalqni og`ir soliqlarga dushor etganligini, uning oqibatida xalq tortayotgan azob-uqubatlarni ro’yirost tanqid qila olgan jasoratli shoir edi:

Yedingiz barchangiz itdek fuqaroning etini,

G`asb ila molin olib, qo’ymadingiz bitini.

Turdi **xalqning tilidan** mamlakatni xonavayron qilgan siyosiy tarqoqlik, u keltirib chiqargan **qirg`in-barot urushlarni la’natlagan**. Urug` va qabilalarni birlashishga va o’zaro hamkorlik qilishga da’vat etgan. Urug` oqsoqollarini va beklarni bir yoqadan bosh chiqarishga chaqirgan.

Bu o’rinda Turdining **“Tor ko’ngullik beklar”** she’ri alohida ahamiyatga ega:

Tor ko'ngullik beklar, manman demang, kenglik qiling,

To'qson ikki bovli o'zbek yurtidir, tenglik qiling...

**Me'morchilik** Buxoro xonligi tasarrufidagi hududlarda **me'morchilik** ham ancha rivoj topdi. Ko'plab masjidlar, madrasalar, bozorlar, xonaqohlar, karvonsaroylar, hammomlar, sardobalar barpo etildi. Ularning bunyod etilishida **temuriylar davrida** qurilgan me’moriy obidalar andaza bo’lib xizmat qilgan.

**XVII** asrda - **Samarqand Registoni ansamblining hozirgi qiyofasi** shakllantirildi. **Samarqand** hokimi **Yalangto'sh Bahodir 1619—1635-yillarda** - vayrona holatga tushib qolgan Registon maydonida **Ulug'bek madrasasi** qarshisida **Sherdor madrasasini,** uning yonida **1646—1660-yillarda - Tillakori madrasa-masjidini** o'z mablag'lari hisobidan bunyod ettirgan, unga tilladan ishlov berish, bezash ishlari bajarilgan. Samarqand Registon ansambli o'zining rang-barang koshinkor bezaklari, naqshinkor peshtoqlari, ulkan gumbazlari bilan Markaziy Osiyo me'morchiligining noyob tarixiy yodgorligi bo'lib, bugungi kunda jahon jamoatchiligi, sayyohlari e'tiborini o'ziga jalb qilmoqda.

**Buxoroda** yirik me'moriy majmua — **Labihovuz ansambli** bunyod etildi. Buxoroning eng badavlat kishilaridan biri bo'lgan **Nodir devonbegi 1620-yilda** bozor maydoni o‘rtasida bo'yi **45 metr, eni 36 metr, chuqurligi 5 metr** bo'lgan katta hovuz qurdirib, atrofini shag'al, marmar va toshlar bilan mustahkamlattiradi. Hovuz atrofida1) **Nodir devonbegi madrasasi** va 2) **Nodir devonbegi xonaqohi,** 3) **Ko'kaldosh madrasasi,** 4) **Ernazar elchi madrasasi** bunyod etiladi.

**1652-yilda - Buxoro** shahrida **Abdulazizxon qurdirgan qo'sh imoratli madrasa** mustahkamligi, nafis naqshli koshinlarga boyligi bilan ajralib turadigan, o'z zamonasi me'morchiligining yetuk namunasi hisoblanadi.

* **XVII asrda -** Buxoro xonligi hududlarida **150 dan ortiq madrasa** faoliyat yuritgan.
* **XVII asrda -** Samarqand Registoni ansanblining hozirgi qiyofasi shakllandi.

**III BOB. BUXORO AMIRLIGI**

**13-§. Buxoroda mang'itlar sulolasi hukmronligining o'rnatilishi**

**Buxoro xonligining davlat mustaqilligini yo’qotishi** Buxoro Eron bosqiniga qarshi tura olmagach, **Abulfayzxon** taslim bo'lish shartlari haqidagi shartnomani imzolash uchun **Zarafshon daryosining bo'yiga — Nodirshoh huzuriga** borishga majbur bo’ladi.

Shartnomaga ko'ra, **Nodirshoh oliy hukmdor, Buxoro xonligi esa Eronga mute davlat deb** tan olingan. Shuningdek, Nodirshoh qo'shinlari uchun 1) **8 yilga yetadigan 200 ming xarvor** bug'doy va arpa to'plab beradi. Bundan tashqari, Buxoro xonligi aholisidan 2) **10 ming** nafarli qo'shin to'planib, **Nodirshoh ixtiyoriga** jo'natiladi. Bu qo'shinga 3) **Muhammad Hakimbiyning o'g'li Muhammad Rahim** qo'mondon etib tayinlandi. Shu tariqa Abulfayzxon amalda qo'g'irchoq hukmdorga aylandi. **Muhammad Hakimbiy** esa **qo'shbegi lavozimini** egalladi**. Butun hokimiyat amalda uning qo’lida** to'plandi. Endi ashtarxoniylar hukmronligining barham topishi muqarrar bo'lib qoldi.

**Muhammad Rahimbiy** Buxoroda ashtarxoniylar sulolasi hukmronligi davrida o'zbek qabilalaridan **mang'itlarning nufuzi** baland edi. Bu qabila haqiqiy hokimiyat ashtarxoniylar qo'lida bo'lib turgan davrlarda ularga sadoqat bilan xizmat qilgan edilar. Biroq, keyinchalik, Buxoroda **mang'itlar alohida nufizga ega bo'lish uchun** astoydil kurashdilar va **Muhammad Hakimbiy davrida** bu maqsadga erishdilar.

Muhammad Hakimbiy **1743-yilda** vafot etgach, uning o'g'li **Muhammad Rahimbiy** o'zining **muntazam qo'shinga egaligidan foydalanib,** hokimiyatda otasi kabi alohida mavqe uchun da'vogarlik qila boshladi. So'nggi ashtarxoniy **Abulfayzxon** uni otasining o’rniga tayinlashga majbur bo'ldi.

**Nodirshoh 1747-yilda** o'ldirilganidan so'ng **Eronda** boshlangan ichki kurashlar **Muhammad Rahimbiyning Buxoro taxtini egallashiga** yo'l ochib berdi. Uning buyrug'i bilan **Abulfayzxon** ham **1747-yili** o'ldirildi. Muhammad Rahimbiy taxtga **Abulfayzning o'g'li Abdulmo'minni** o'tqazdi (soxta xon) va uni o'ziga kuyov qilib oldi. Ko'p o'tmay Muhammad Rahimbiy kuyovi 1) **Abdulmo'minni**, uning o’rniga o’tqazilgan soxta xonlarni ham qatl ettirdi. Muhammad Rahimbiy 1) **Buxoro aslzodalari** va 2) **ruhoniylarining qo'llab-quvvatlashi** bilan **1753-yilda** hokimiyatni to’la egalladi. Biroq mang'itlar **chingiziylar nasliga mansub bo'lmaganligi uchun** mang'it hukmdorlari o'zlarini xon deb emas, **amir** deb ataganlar. Ular ayni paytda mintaqaning **diniy hukmdori— amir ul-mo'minin** hisoblanganlar.

**Yodda tuting.** *Shunday qilib,* ***1753-yili Buxoroda*** *hokimiyat tepasiga yangi sulola —* ***mang'itlar sulolasi*** *keldi va davlatni* ***1920-yilgacha*** *idora qildi. 1753-yildan boshlab Buxoro xonligi endilikda* ***Buxoro amirligi*** *deb ataladigan bo'ldi.*

Mang'it hukmdori **Muhammad Rahimbiy –** 1) mamlakatda o'zining mutlaq hukmdorligini o'rnatish hamda 2) ichki boshboshdoqlikni tugatish siyosatini tutdi. Bunday siyosatdan ko'zlangan **maqsad — markazlashgan davlatni tiklash** edi. Muhammad Rahimxon bu siyosatni ro'yobga chiqarishga qat'iy kirishdi. U barcha mahalliy hukmdorlarni o'z huzuriga chorlab, ularga **o'zining asl maqsadini, o'z boshqaruv dasturini** ma'lum qildi. Lekin davom etayotgan 1) **ichki nizolar, 2) urushlar** mamlakatni xonavayron qilayotganligi, xo'jalik, savdo-sotiq ishlarining izdan chiqayotganligi, agar bu jarayonlar bundan buyon ham davom etiladigan bo'lsa, davlat halokati muqarrar ekanligini alohida ta'kidladi. Qaysi mahalliy hukmdor markaziy hokimiyatga bo'ysunmasa, undaylar ayovsiz jazoga tortilishini ogohlantirdi.

**Muhammad Rahimxon** mustaqillikni da'vo etib yurgan 1) **Miyonqol,** 2) **Nurota,** 3) **Qo'bodiyon,** 4) **Boysun,** 5) **Shahrisabz** hamda6) **Urgut** bekliklarini **to'rt yil davomida** o'ziga bo'ysundirdi. Ayni paytda u bo'ysunishni ustamagan, markaziy hokimiyatga bo'ysunmaslikka urinayotgan qabilalarni **turgan joyidan ko'chirtirib yuborish siyosatini** tutdi. Masalan, 1) **burqut,** 2) **qipchoq,** 3) **yetti urug',** 4) **bahrin,** 5) **yuz,** 6) **kenagas,** 7) **saroy** va boshqa qabilalarga nisbatan ana shunday siyosat yuritildi.

**Doniyolbiy otaliq va amir Shohmurod** Muhammad Rahimbiy **yirik yer egalarining** davlatni boshqarish ishlarida shu vaqtgacha davom etib kelgan **aralashuvlarini keskin kamaytirishga** erisha oldi. Shunday bo'lsa-da, u barcha bekliklarning **markaziy hokimiyatni tan olishlariga** to'la erisha olmadi.

Muhammad Rahimbiy vafotidan so'ng uning a**makisi Doniyolbiy otaliq** hokimiyatni o'z qo'liga oldi (**1758—1785**). U **o'z qo'shinini mustahkamlashga, unga tayanib ish ko'rishga** harakat qildi. Barcha **mang'it beklariga** katta yer-mulkni **tanho** qilib berdi. Xalqdan olinadigan **soliqlarni ko'paytirdi**. Uning davrida 1) **Balx,** 2) **Hisor,** 3) **Ko'lob,** 4) **O'ratepa** bekliklarining mustaqillikka intilishlari kuchaydi. 1) **Katta yer egalarining** o'zboshimchaligini sindira olmadi. O'g'illaridan biri **Shohmurod darvishona hayot** kechirar, **shayx maslahati bilan** bozorda **hammollik** qilardi. Keyin esa **pichoqqa qin yasab** sotib, shu orqali ro'zg'or tebratardi. **Xalq orasida obro'si katta bo'lgani uchun** Doniyolbiy unga hokimiyatni topshirdi.

**Amir Shohmurod (1785—1800)** Amir Doniyolbiy otaliqning **to'ng'ich o'g'li** bo'lib, yoshligidan xudojo'y, porso bo'lib o'sgan. Madrasani bitirib, **darvishlik suluki** tarafdori, targ'ibotchisidan biriga aylanadi. Xalq unga hurmat bilan **”amiri ma'sum" (begunoh amir)** unvonini bergan.

Shohmurod **o'z faoliyatida ommaga tayanib** ish tutdi. **Adolat tamoyillariga** qattiq amal qildi. O'zi ham nihoyatda kamtarin hayot kechirgan. Masalan, bir yilda bir olacha chopon, bir bo'z ko'ylak kiygan. Boshiga olti gazli bo'z salla, oyog'iga echki terisidan tikilgan saxtiyon mahsi hamda kavush kiygan.

Amir Shohmurod **Samarqand shahrida** katta bunyodkorlik ishlarini amalga oshirdi. Shahar markazida **olti qirrali chorsu** qurilib, **,,Toqi musaddas"** deb atalgan. Samarqandning har bir madrasasiga **imom, muazzin, mudarrislarni o'zi tayinlagan**. Talabalar va mudarrislarning **maoshi uchun** vaqf yerlari va mulklar ajratgan.

Amir Shohmurod islohotlar o'tkazib, davlatni mustahkamlashga erishdi. 1) **Boj** va 2) **xirojdan boshqa** barcha soliqlarni kamaytirdi. 1) **Rais (muhtasib)** va 2) **qozi askar (harbiy sud)** mansablarining nufuzini yanada orttirgan.

Mamlakat iqtisodini yo'lga qo'yishda **Shohmurod** o'tkazgan **pul islohoti** muhim ahamiyat kasb etdi. **Ashtarxoniylar davrida** zarb qilingan tangalarda **kumush miqdori kamaytirib** yuborilgan edi.

**Shohmurod** joriy qilgan qonun bo'yicha **kim mol-mulkka xiyonat qilsa, jamiyatdagi martabasidan qat'i nazar qattiq jazoga tortilishi** lozim edi. Bu tadbir **xalq manfaatlariga tajovuzning** oldini oldi.

* **Xarvor** - bir eshakka yuk bo'ladigan og'irlik o'lchovi.
* **1747-yilda -** Buxoroda hokimiyat amalda **mang'itlar sulolasi** qo'liga o'tdi. **Rasman** esa bu voqea **1753-yilda** amalga oshdi.
* **1753-yildan boshlab** - Buxoro xonligi **Buxoro amirligi deb** atala boshlandi.
* **Mang'itlar sulolasi 1920-yilgacha** Buxoro amirligida hukmronlik qildi.

**14-§. Amirlikning davlat tuzumi va uning ma'muriy boshqariluvi**

**Davlat tuzumi** Buxoro davlat tuzumiga ko'ra **monarxiya davlati** edi. Davlat tepasida amir, ya'ni yakka mustabid hukmdor turgan. Hukmdor rasman **cheklanmagan huquqqa** ega bo'lib, butun hokimiyat uning qo'lida to'plangan. U o'zi ishongan eng oliy toifadagi amaldorlar (**arkoni davlat**) hamda **qabilalarning boshliqlari bilan** hisoblashib ish tutgan.

Buxoro amirligi ma'muriy jihatdan: 1) **viloyatlarga** va2) **tumanlarga** bo'lingan. Chunonchi, amirlik davlati **40 viloyat** va **tuman**liklardan iborat edi. Amirlikning yer maydoni taxminan **270 ming km2,** aholisi esa **2 mln atrofida** bo'lgan. Aholisini 1) **o'zbeklar,** 2) **tojiklar**, 3) **turkmanlar**, qolgan qismini esa **qoraqalpoqlar, qozoqlar** va boshqa xalqlar tashkil etgan. **Amir tayinlaydigan hokim** boshqaradigan hudud - **viloyat** deb atalgan.

Amirlikda **eng quyi** ma’muriy bo’linma - **amlokdorlik** (bir necha katta-kichik qishloqlar birikmasi) deb atalgan. Uni **amlokdor** boshqargan. Amlokdor boshqaruv ishida – 1) **qishloq oqsoqollari**, 2) **amin** va 3) **mirob**larga tayangan.

**Amlokdor** (“**mulk egasi**” degan ma’noni anglatadi) – 1) yetishtirilgan **hosilning hisobini yuritish**, 2) **soliqlar va boshqa tushumlarning** belgilangan muddatlarda yig`ilishi uchun mas`ul bo’lgan.

**Amin (“ishonchli, halol odam**” ma’nosini anglatadi)ning **asosiy vazifasi** – 1) **soliq** va boshqa tushumlarni yig`ish, 2) **aholi ustidan nazoratni** olib borish va 3) **ariqlardagi suvni ekin maydonlariga taqsimlash** bo’lgan.

**Qishloq mirobi** esa - suv inshootlarining o’z vaqtida ta’mirlanishi, qishloqlar uchun ajratilgan suvning ariqlar bo’yicha to’g`ri taqsimlanishini ta’minlagan.

**Yuqori davlat lavozimlari** Amirlikning poytaxti **Buxoro shahri va viloyatini** - **qo’shbegi** boshqargan. Xazina amirning mulki bo’lgan. Amirlikning davlat muassasalari - 1) **ma'muriy,** 2) **moliya,** 3) **mirshablik,** 4) **qozilik** va 5) **harbiy** idoralardan iborat bo'lgan. Ularning har biriga tayinlangan amaldor rahbarlik qilgan.

Buxoro amirligi saroyida **- 30 ga yaqin** amaldor xizmat qilgan. **Mahalliy boshqaruv muassasalarida** xizmat qiluvchilarning soni - **30 ming atrofida** bo'lgan. Viloyatlarning beklari (hokimlari) **xon tomonidan** tayinlangan.

Markaziy hokimiyatda **devonbegi, ko'kaldosh, qo'shbegi, mushrif, mirshab, dodxoh, inoq, miroxur, dasturxonchi, kitobdor, to'qsabo, parvonachi, sadr, shayxulislom, qozikalon, muftiy, muhtasib** kabi yuqori martabali lavozimlar joriy etilgan.

* **Eng katta** davlat lavozimi **— qo'shbegi (vaziri buzruk**), ya'ni **bosh vazir** lavozimi edi. 1) Davlatning **barcha boshqaruv idoralari** unga bo'ysunar edi. Bir so'z bilan aytganda 2) barcha **ijroiya hokimiyat qo'shbegining qo'lida** edi. 3) **Viloyat va tuman hokimlari** ham **qo'shbegi tavsiyasiga binoan** tayinlanar edi. 4) Qo'shbegi **xon Arkida** yashagan.
* **Devonbegi**— 1) xonlikning **moliya-xazina** ishlarini boshqargan. 2) **Soliqlar undirilishi ustidan** nazorat olib borgan.
* **Mushrif**— 1) amaldorlar **xonga in'om etgan buyumlarni hamda harbiy anjomlarni** ro'yxatga olgan. 2) **Soliq tushumlarini** yozib borgan.
* **Mirshab**— **tungi shahar soqchilari boshlig'i** vazifasini bajargan.
* **Inoqning** vazifasi - **amir farmoyishlarini beklardan boshqa tabaqaga yetkazishdan** iborat bo'lgan.
* Amir otxonasining boshlig'i **– miroxur** deb atalgan.
* **Dasturxonchi** lavozimidagi amaldor - amir huzurida uyushtiriladigan ziyofatlar uchun mas'ul bo’lgan.
* **Kitobdor**— amir kutubxonasi boshlig'i bo’lgan.
* **A**mirlikdagi **harbiy qo’shin bosh sarkardasi - parvonachi** deb atalgan.
* **Sadr** esa - vaqf mulklarini boshqargan.
* **Poytaxt qozisi (qozikalon)** — 1) davlatning **oliy qozisi** (sudyasi), **amir aralashmaydigan** barcha qozilik ishlariga rahbarlik qiluvchi oliy davlat lavozimi. 2) Qozikalon - **,,shariatpanoh"** deb ham atalardi.
* Qozikalon **murakkab deb hisoblagan** turli diniy-huquqiy masalalar bo'yicha shariatga asoslanib, **fatvo chiqaruvchi** shaxsga –**muftiy** deyilgan.
* Shuningdek, siz 6-mavzuda bilib olgan **ko’kaldosh, dodxoh, otaliq, shayxulislom, muxtasib** kabi lavozimlar ham bo’lgan.
* XIX asr boshlarida - **Buxoro amirligi** aholisi **2 mln**. kishi atrofida bo’lgan.
* Buxoro amirligida eng katta davlat lavozimi – **qo’shbegi** (bosh vazir) edi.

**15-§. Amirlikning xo'jalik hayoti**

**Yer mulkchiligi shakllari** Buxoro davlatida yer-suv mulkchiligining **uch shakli** mavjud edi: 1) davlat yerlari (bu **amlok yerlar** deb ham atalgan); 2) **mulk** yerlari (xususiy); 3) **vaqf** yerlari.

Davlat yerlarining **suvsiz dasht, to'qayzor qismi - ko'chmanchi jamoalarga** bo'lib berilgan bo'lib, ular bu yerlardan foydalanganliklari uchun davlatga **xiroj** to'lar edilar. Bunday yerlar **sotilmasdi va ayirboshlanmasdi**. Davlat yerlarining boshqa bir qismi 1) **hukmron sulola a'zolariga, 2) yirik davlat mansabdorlariga, 3) lashkarboshilariga - davlat oldidagi xizmatlari** evaziga **suyurg'ol shaklida** in'om etilgan edi. Suyurg'ol olganlar u **yerni boshqarish huquqini** ham olganlar. Suyurg'ol egasi 1) davlat xazinasiga **xiroj to'lashi** hamda 2) oliy hukmdorning chaqirig'iga ko'ra **o'z qo'shini bilan harbiy yurishlarda ishtirok etishi** lozim edi.

**XVI asrdan boshlab** - davlat yerlarini **,,tanho"** deb nom olgan shaklda in'om etish qaror topa borgan. Bunday in'omga sazovor bo'lgan kishi **yerga emas,** mansabining darajasiga qarab, shu **yerdan olinadigan soliqning ma’lum qismiga** egalik qilgan. **XIX asrda ham** amirlikda tanholarning soni tobora orta borgan. Eng kichik tanho yeri **3—5 gektarni** tashkil etgan.

Davlat yerlarining yana bir qismi dehqonlarga ijaraga berilgan. Xazinaga **eng ko'p soliq ham** ana shu yerlardan tushar edi.

Xususiy yerlar (mulk) ning bir qismi xususiy shaxslarning yerlari bo'lib, ularning bu yerlarga egalik qilishlari **davlat xizmati bilan bog'liq bo'lmagan.** Bunday yerlar, asosan, amirlikda asrlar osha yashab kelayotgan **arablarga qarashli** yerlar bo’lgan. Bu yerlardan **1/10 qismi** miqdorida o'lpon to'lanardi. Mulk yerlarining ikkinchi qismi (”**mulki hur”** yoki **”mulki hurri xolis”**) davlat xizmati bilan bog'liq bo'lib, bunday yerlar - 1) **urushlarda jasorat ko'rsatgan** yoki 2) **hukmdorning alohida topshiriqlarini bajarishda namuna ko'rsatgan** shaxslarga berish natijasida vujudga kelgan. Bunday yerga ega bo'lgan shaxslarga **maxsus yorliqlar** berilgan hamda ular **barcha soliqlardan ozod** etilganlar.

**Vaqf yerlari** — bu **masjid, mozor, xonaqoh, madrasa va maqbaralar** uchun ajratilgan yerlar edi. Bunday yerlar 1) **musodara etilgan,** 2) **davlat hamda yirik yer egalari tomonidan hadya etilgan** yerlar hisobiga vujudga keltirilar edi. Masjid, madrasa, qabristonlarning asosiy sarf-xarajatlari, shuningdek, talaba, mudarris hamda mutavallilarga beriladigan nafaqa va maoshlar **vaqf yerlaridan olinadigan daromad hisobidan** qoplanar edi. **Vaqf** mulkini – **mutavalli** tasarruf etishi belgilab qo'yilgan edi.

**Soliq tizimi va majburiyatlar** Amirlikda asosiy soliq **– xiroj** deb atalgan.U hosil ulushidan, asosan, **mahsulot bilan** to’lanardi. **XIX asrda -** xirojning bir qismi **pul bilan** yig`iladigan bo’lgan. To’lanadigan xiroj miqdorini aniqlashda **amlokdor** o’z odamlari bilan dehqonchilik dalasiga chiqib, **qishloq oqsoqoli ishtirokida** hosil miqdorini **ko’z bilan** chamalab aniqlab chiqqan.

Xirojdan tashqari **bog`, poliz ekinlari** ekilgan yerlardan – **tanobona** deb atalgan soliq ham olingan. Bu soliqdan miqdori **ekinzorning bozorga uzoq-yaqinligiga qarab** belgilangan.

Keyinchalik polizlarga yangi soliq – **qo’sh puli solinadigan bo’ldi.** Uning miqdori **yer haydashga yaroqli har bir juft ho’kiz hisobidan** kelib chiqib belgilangan.

Soliq tizimi orasida **zakot** deb atalgan soliq ham bo’lgan. Uning miqdori **soliq solinadigan narsa qiymatining 2,5 foizini** tashkil etgan. Zakot solig`iga, asosan, - 1) **chorva mollari egalari** va 2) **savdogarlar** tortilgan.

* **Tanobona**, 2) **zakot**, 3) **qo’sh puli** soliqlari esa - **faqat pul shaklida** olingan.

Kanallar, inshoot, qal'a, ko'priklar, yo'llar ta'miri hashar yo'li bilan amalga oshirilgan. Boshda hasharchilar oziq-ovqat bilan ta'minlangan**. XVIII asrdan boshlab -** hasharga keluvchilar oziq-ovqati, ish asboblari, ot-aravasi bilan kelishi lozim bo'lgan.

**Qishloq xo’jaligi va sug`orish ishlari** Markaziy Osiyoda, jumladan, Buxoro davlatida ham qishloq xo'jaligining taqdiri **sun'iy sug'orish ishlarining** qanchalik to'g'ri hal etilganligiga bog'liq edi.

Shuning uchun ham **XVIII asrda - sug'orish tarmoqlarining kengaytirilishiga** alohida e'tibor berildi. **Zarafshon** daryosida 1) **Xurmo va 2) Sarazm nahr(ariq)lari** chiqarilgan. Ularning biri **to'rt chaqirim**, ikkinchisi **uch chaqirim** uzunlikda bo'lgan.

**Amir Shohmurod** zamonida 1) **40 chaqirim** uzunlikdagi – **Qozonariq (Urgut tumanini** sug'organ), 2) **24 chaqirim** uzunlikdagi **- Toyman arig'i,** 3) **24 chaqirim uzunlikdagi To'g'uzariq** qazilgan. Yana 4) **Oqdaryo va Qoradaryodan** ham nahrlar chiqarilgan.

Sug'orish inshootlarini yaroqli holda saqlashning og'ir yuki **mehnatkashlar gardanida** edi. Aynan ularning matonatli mehnati, sabr-toqati, sug'orish inshootlarining muqim ishlashini ta'minlar edi. Dehqonlar suvdan foydalanishda asrlar davomida juda katta tajriba to'plagan edilar. Ular shunday sug'orish inshootlarini bunyod eta oladilarki, unga tan bermaslikning iloji yo'q edi. Xususan, **suv ayirg'ich to'g'oni qurishdagi** mohirlik buning isbotidir.

Daryo va kanallarga o'rnatilgan **chig'iriq - eng ko'p ishlatiladigan suv ayirg'ich** edi. Shunday chig'iriqlar ham yaratilganki, ular suvni hatto **4 metr** va undan ham balandga chiqarib bera olardi. Suvni **chuqur ariqlardan chiqarib olish uchun** - **tutqichli suv ayirg'ichlar** ishlatilar, bunda ot, tuya, eshak va ho'kiz kuchidan foydalanilar edi. Bu kabi inshootlar Buxoro xonligi xo'jaligida katta o'rin tutgan. Bu hayot ta'minoti bo'lgan inshootlarning bosh bunyodkori, dalalarni hosildor yerlarga aylantirgan asosiy kuch — **dehqonlar ommasi** edi. Har bir dehqon xonadoni - **yiliga 60 kundan 100 kungacha** sug'orish inshootlari qurish, kanal va ariqlarni tozalash, sozlash ishlarida qatnashishgan.

Dehqonchilik mehnat qurollari nihoyatda sodda edi. **Oddiy dehqon so'qasi (omoch)** - **asosiy dehqonchilik quroli** edi. Ot, ho'kiz, sigir, tuya, eshak dehqonning suyanchig'i hisoblangan. Yaxshiyamki, O'zbekiston tuprog'i hosildor, iqlimi qulay mamlakatdir. **Shu ikki muhim omil** ham oddiy ishlab chiqaruvchi kuchlar bilan ancha serhosil va unumdor dehqonchilikni yo'lga qo'yish imkonini berar edi.

Amirlik yerlarida 1) **paxta,** 2) **bug'doy,** 3) **jo'xori,** 4) **tariq,** 5) **arpa, 6) beda yetishtirish** - dehqonchilikning **asosini** tashkil etardi. Deyarli har bir dehqon xo'jaligida o'z ehtiyoji va sotish uchun **paxta yetishtirilardi**. Ipakchilik ham rivoj topgan edi. Bog'dorchilik, sabzavotchilik va polizchilik keng rivojlangan. Piyoz, sabzi, bodring, qovoq, qovun, tarvuz, olma, olxo'ri, o'rik, shaftoli, nok, yong'oq, bodom, anjir, uzum yetishtirilar edi. **Buxoro amirligi** o'zining **qovun** va **uzumi** bilan mashhur edi. Ayni paytda, bog'dorchilik ham yaxshi rivojlangan. Hatto ko'pgina shaharlarni bog'lar o'rab turardi. 4 qismdan iborat alohida reja asosida bunyod etilgan bog'lar ham bo'lardi. Bog' qismlarining har birini ariqlar ajratib turgan. Bunday bog'lar **chorbog'** deb atalgan.

1) **Buxorodagi - Jo'ybor,** 2) **Toshkentdagi - Kaykovus bog'lari** eng mashhur bog'lar edi.

Amirlikda **bo'yoq olinadigan o'simlik— mardona** ham o'stirilgan. Dorivor o'simliklardan esa dorilar tayyorlashgan.

Amirlikda, garchand salmog'i dehqonchilikdan pastroq bo'lsa-da, chorvachilik ham rivojlangan.

Chorvachilik tumanlarida dumbali va qorako'l qo'ylar, yirik shoxli qoramollar, tuya va otlar boqilgan. Jun, teri, go'sht, sut-qatiq va yog' kabi chorvachilik mahsulotlari xalq hayotida muhim rol o'ynagan.

* Amirlikda yer mulkchiligining - 1) **davlat (amlok),** 2) **xususiy mulk** va3) **vaqf shakli** mavjud bo'lgan.
* Davlat yerlarining bir qismi - 1) **suyurg'ol** va 2) **tanho shaklida** in'om etilgan.
* **Tanob (chilvir, arqon**) - ekin maydonini o'lchash uchun qo'llaniladigan yuza birligi. Tanob yer maydoni **8,33 sotixga** teng bo'lgan. **1 gektar** yer esa **- 12 tanobni** tashkil etgan.

**16-§. Amirlik shaharlari hayoti va savdo-sotiq ishlari**

Shaharlar hamisha mamlakatning siyosiy, iqtisodiy va madaniy hayotida g'oyatda katta ahamiyatga ega bo'lgan. Chunki shaharlar 1) **davlat hokimiyati tayanchi,** 2) **savdo va hunarmandchilik markazi,** 3) **madaniyat hamda ilm-fan o'chog'i** vazifasini o'tagan.

**Samarqand ”Dunyoning husni”** deb ulug`langan **Samarqand** amirlikning eng yirik shaharlaridan biri edi. Samarqand shahrida kulolchilik, **cho'yan quyish (degrezlik),** teri oshlash, qog'oz, kiyim-kechak, qurol-yarog' ishlab chiqaruvchilar, baxmalboflar, kimxobgarlar, chitgarlar, bo'yoqchilar, po'stindo'zlar, mo'ynado'zlar mahallalari va rastalari bo'lgan.

Samarqandda **yetti madrasa** faoliyat ko'rsatgan. Bular 1) **Ulug'bek,** 2) **Sherdor,** 3) **Tillakori,** 4) **Safed (Xoja Ahror),** 5) **Shayboniyxon,** 6) **Xoja Abdulg'ofur,** 7) **Qozi Soqiy** madrasalari edi.

Ashtarxoniylar davrida kuchayib ketgan **siyosiy kurashlar**, **chet elliklar hujumi natijasida** shahar talangan, vayronaga aylangan.

Buxoro amiri **Shohmurod** davrida - **Samarqand deyarli qayta tiklangan**.

**XIX asr boshlarida** - Samarqand shahri **baland devor bilan** o'rab olingan. Uning – 1) **Buxoro,** 2) **Paykabod,** 3) **Shohizinda,** 4) **Qalandarxona,** 5) **So’zangaron,** 6) **Xo’ja Ahror** nomi bilan ataluvchi **6 ta darvozasi** bo’lgan. Shaharda ko’plab bog`lar, ariq-zovurlar va hovuzlar, **2 ta karvonsaroy** va **3 ta hammom** bo’lgan. Ko’chalar shaharning 6 ta darvozasini **Registon maydoni bilan** bog`lagan. Shahar aholisi soni **25-30 ming kishini** tashkil etgan. Shaharda hunarmandchilikning – 1) **shoyi to’qish**, 2) **qog`oz ishlab chiqarish**, 3) **kulolchilik**, 4) **temirchilik**, 5) **navvoylik**, 6) **qandolatchilik** va 7) **kashtachilik** sohalari **juda** rivojlangan. **2007-yilda** Samarqand shahrining **2750 yilligi** nishonlandi.

**Buxoro** Amirlik poytaxti Buxoro shahrida **XIX asrning 40-yillarida - 38 ta** karvonsaroy bo'lib, ularda musofir va mahalliy savdogarlar istiqomat qilganlar. Karvonsaroyda **ombor, do'kon, ustaxona, mehmonxonalar** bo'lgan. Karvonsaroylarning – 1) **amirga**, 2) **ayrim shaxslarga** va 3) **vaqfga** tegishlilari bo'lgan. Buxoro karvonsaroylariga har yili **12—15 ming tuyada** mol kelgan. **Savdo ishini** - karvonboshi — **amirlikdagi barcha savdo ishlarining boshqaruvchisi** boshqargan.

Buxoroda ichki va shaharlararo savdo **to'qqizta tim** va **chorsuda** amalga oshirilgan.

Buxoro shahrida **103 ta madrasa, 360 masjid** va **83 ta hovuz** mavjud bo'lgan. **1997-yilda** shon-u shavkati yetti olamni tutgan Buxoro shahrining **2500 yilligi** nishonlandi.

**Hunarmandchilik** Hunarmandchilik **amirlik shaharlarining iqtisodiy hayotida** muhim ahamiyatga ega edi. Hunarmandchilikning asosiy turlaridan biri - **to'qimachilik** bo'lgan. **Buxoroning –** 1) **olachasi,** 2) **bo'zi,** 3) **bo'zga gul bosish yo'li bilan tayyorlanadigan chiti,** 4) **shoyisi, Samarqandning - to'q qizil rangli baxmali** mashhur edi. Yigirilgan ipdan **ro'mol**, **choyshab**, **salla** to'qish ham keng tarqalgan.

Hunarmandchilik ishlab chiqarishining asosiy tarmoqlaridan yana biri — **temirchilik va miskarlik** bo'lib, o'roq, pichoq, shuningdek, qurol-yarog' yasashgan. Temirchilar qilich, xanjar, oybolta, nayza, qalqon, kamon va uning o'qini yasar edilar. **To'plar yasash ham** yo'lga qo'yilgan. **Zargarlik, kulolchilik, yog'ochsozlik ham** muhim soha hisoblangan.

Yog'ochdan eshik, beshik, deraza, arava, sandiq, qayiq va boshqalar yasalardi. **Yog'och o'ymakorligi** alohida ahamiyatga ega edi. Novdalardan savatlar to'qilardi. Uy sharoitida namat, gilam to'qish, oshlangan charmdan egar-jabduqlar, ayillar, pichoq qinlari, hamyonlar tikish ham keng rivojlangan.

**Ichki savdo Davlat hayotida iste'mol ehtiyojlari ishlab chiqarishdan ustun bo'lmadi**. Bu esa o'z navbatida, yuqori mehnat unumdorligini ta'minlovchi **yirik mashinalashgan ishlab chiqarishdan foydalanish ehtiyojini** vujudga keltirmadi. **Natijada, oddiy hunarmandchilik ishlab chiqarishi manufaktura ushlab chiqarishi darajasiga ko'tarilmadi.** Shuning uchun ham ichki bozorda odatdagi hunarmandchilik va qishloq xo'jaligi mahsulotlari savdosi yetakchi o'rin egallagan.

Buxoroda bozordagi narx-navo, tosh-tarozining to'g'riligi qattiq nazorat qilinar edi. Kimki xaridor haqqiga xiyonat qilsa, qattiq jazoga duchor etilardi, xususan, bundaylar yarim yalang'och holda aravada, bozor ahliga namoyish qilish uchun sazoyi qilinardi va ovozi boricha: **,,Men shayton yo'liga kirib, xaridorni aldadim**", deb jar solishga majbur etilardi.

Markaziy Osiyo, xususan, **Buxoro bozorlari faqatgina xo'jalik vazifasini o'tab qolmagan**. Ular ayni paytda o'ziga xos **jamoat va madaniyat markazi vazifasini ham** o'tagan. Xususan, 1) bozorlarda **hukmdorning farmonlari** o'qib eshittirilar, 2) **aybdorlar** jazolanar, 3) bayram kunlari esa **turli tomoshalar** ko'rsatilar edi.

**Tashqi savdo** Mamlakatning tashqi savdo aloqalari to'xtab qolgani yo'q. Buxoro - 1) **Hindiston,** 2) **Afg'oniston**, 3) **Eron,** 4) **Xitoy** bilan savdo aloqalarini olib borgan. Bu davlatlarga xonlikda ishlab chiqarilgan ip gazlamalar, baxmal, qog'oz, egar-jabduqlar, qurollarning ayrim turlari, meva va boshqa mahsulotlar ortilgan savdo karvonlari qatnab turardi. Ba'zi savdo karvonlarining tuyalari bir necha yuz boshga yetardi.

Mamlakatning **Samarqand** va **Buxoro** kabi shaharlariga ko'plab chet ellik savdogarlar kelib turishardi. **Buxoroda** - hatto **hind savdogarlari va sudxo'rlari** yashaydigan alohida mahallalar ham bor edi. Ular -1) **hind gazlamari,** 2) **bo'yoqlari,** 3) **shifobaxsh va ziravor o'tlar,** 4) **dori-darmonlar,** 5) **qand-shakar bilan** savdo qilardilar.

Buxoro aholisini **chorva mollari va chorvachilik mahsulotlari, tuyalar hamda hunarmandchilik buyumlari bilan** ta'minlovchi **qozoq cho'llarining aholisi** bilan keng savdo olib borilardi. Ular xom teri, shuningdek, qo'y terisini turli ranglarga bo'yab tikkan **kamzullari bilan** ham mashhur edilar. Bu mahsulotlar Buxoro bozorlarining **eng xaridorgir mahsulotlari** edi. Qozoqlar bilan savdo aloqalarida q**oraqalpoqlar** vositachilik qilar edilar. **Turkmanlar** Buxoro bozorlariga **zotdor otlar** olib kelib sotardilar.

Buxoro amirligining **Rossiya** bilan savdo aloqalari o'sib bordi. **Orenburgda 1804-yili -** Buxoro amirligi savdogarlarining qarorgohi qurilib, unda **20 xonadon** istiqomat qilgan. Ular Rossiya bilan Buxoro amirligi Markaziysidagi savdoda muhim o'rin tutganlar. **1825-yilga** kelib - savdogarlar qarorgohi kengayib, xonadonlar soni **30 taga** yetdi. Buxorodan yo'lga chiqqan karvon **2 oyda Orskka** yetib borardi. Ba'zida savdo karvoni **5 mingtagacha** tuyadan iborat bo'lardi.

Shu tariqa, **Buxoro** davlati iqtisodiyoti **Rossiya bilan savdo qilishga mo'ljallangan o'ziga xos yo'nalishga** ega bo'la borgan. Buni quyidagi fakt ham isbotlaydi. Masalan, **1844-yilda** Buxoro xonligining **Markaziy Osiyo — Rossiya** tashqi savdosidagi ulushi **25 foizni** tashkil etgan bo'lsa, **1864-yilga kelib** bu ko'rsatkich **42 foizga** ko'tarilgan.

* **Buxoro amirligi** yuqori **mehnat unumdorligini ta'minlovchi** yirik **mashinalashgan** ishlab chiqarishga o'tolmadi.

**17-§. Buxoro amirligi XIX asrning birinchi yarmida**

**Buxoro Amir Haydar hukmronligi davrida** Amir Shohmurod vafot etgach, taxtga uning o'g'li **Amir Haydar** (1800—1826) o'tirdi**.** Ayrim viloyatlar hukmdorlari uning tajribasizligidan foydalanib, markaziy hokimiyatga bo’ysunmaslikka uringanlar. Biroq, amir Haydar katta qiyinchiliklar bilan bo’lsa-da, ulardan aksariyatining qarshiligini sindira olgan va markaziy hokimiyatga bo’ysundirgan. **Aksariyat viloyatlar mustaqilligining tugatilishi** - davlat yerlari **zahirasini ko’paytirgan**. Bu esa davlat yerlarini ijaraga olib ishlovchilar sonining oshishiga olib kelgan. **Bu omil** - amirlik iqtisodiyotining **tez sur`atlar bilan o’sishiga** xizmat qilgan.

Amir Haydar hukmronligi davrida mamlakat ichki va tashqi savdosi ham o’sdi.

**Amir Haydar** o’z davrining **eng bilimdon hukmdorlaridan biri** bo’lgan. **Qur`oni Karimni** yoddan bilgan. Amir huzurida tez-tez **diniy** va **ilmiy mulohazalar** o’tkazilib turilgan. Buxoro madrasalariga chet davlatlardan o’qishga keluvchilar soni ortib borgan. Ular uchun qulay sharoit yaratish choralari ko’rilgan. **Amir Haydarning o’zi ham** madrasa talabalariga ma’ruzalar o’qigan.

Ayni paytda, amir Haydar qanchalik hurmat qilinmasin, amirlikda to’la osoyishtalikni ta’minlay olmagan. Bunga jamiyat hayotidagi adolatsizliklar ham sabab bo’lgan.

Viloyatlardagi **xalq noroziliklaridan** - ayrim viloyat hokimlari va yirik zodagonlar **markaziy hokimiyatdan mustaqil bo’lish maqsadi yo’lida** foydalanib qolishga uringanlar.

**Amir Haydarning ukasi Dinnosirbek** hokimlik qilayotgan **Marv viloyati** aholisi **1804-yilda** qo'zg'olon ko'targan. Amir Haydarga qarshi bo’lgan kuchlar esa undan foydalanib, Dinnosirbekni amirlik taxtiga o’tqazmoqchi bo’lganlar. Biroq, markaziy hukumat bunga qarshi keskin choralar ko’rishga majbur bo’lgan.

Amir Haydar ukasi Dinnosirbek boshliq qo’zg`olonchilarga qarshi **Niyozbek parvonachi** boshchiligida qo’shini yuborgan. **Niyozbek parvonachi** buyrug`i bilan **Marv vohasini** suv bilan ta'minlab turgan **Sultonbandi to'g'oni** buzib tashlandi. Suvsiz qolgan marvliklar jang qilmay, o’zlari yashab turgan joylardan boshqa yurtlarga ketishga majbur bo'lgan. **Dinnosirbek** esa **Erondan** boshpana topgan.

Harbiy harakatlar oddiy mehnatkashlarning buningsiz ham og`ir ahvolini yanada og`irlashtirgan. Bu ham yetmagandek, harbiy harakatlar uchun **qoracherikka safarbarlik** va **yer solig`ining muddatidan oldin yig`ib olinishi 1821-yili Miyonqolda** qo'zg'olon ko'tarilishiga olib keldi. Lekin amir Haydar qo'zg'olonchilarning kuchini to’la sindirolmaydi va qo'zg'olonchilarga yon bosishga, **ularning mulki daxlsizligi xususida yorliq berishga** majbur bo'ladi.

**Amir Nasrullo hukmronligi** Amir Haydar vafot etgach, qisqa vaqt oralig`ida uning **ikki o’g`li taxtga o’tirgan.** Biroq, ular fitna qurboni bo’lishgan**.** Nihoyat, taxtni Amir Haydarning **uchinchi** o'g'li **Nasrullo (1826—1860)** egallagan.

Amir Nasrullo amirlik tarkibiga rasmangina kirgan bekliklarni **yagona davlatga birlashtirish yo'lida** qat'iyat bilan kurash olib bordi. U qanchalik qattiqqo'l bo'lmasin, uning davrida ham bekliklarning mustaqillik uchun kurashiga to'la chek qo'yishning iloji bo'lmadi. Masalan, **Shahrisabz** va **Kitob** bekliklarini bo’ysundirish uchun kurash **30 yil** davom etgan. Va nihoyat, **1856-yildagina** u 1) **Shahrisabz** va 2) **Kitobni o**'ziga bo'ysundirishga muvaffaq bo'lgan.

**Amirlikning qurolli kuchlari** Amirlik muntazam (doimiy) qo’shinga ega emas edi. Mavjud qo’shin nomuntazam bo’lib, **qoracherik** deb atalgan. Bu qo’shin zarurat tug`ilganida **viloyatlardan** to’plangan. **Amir Nasrullo** qoracherik o’rniga **muntazam qo’shin (navkariya**) tuzish maqsadida **1837-yilda harbiy islohot** o’tkazgan. Muntazam qo’shinga ega bo’lish, **birinchi** navbatda, **davlat yaxlitligini ta’minlashga xizmat qilardi.** Zero, bunday qo’shin markaziy hokimiyatdan mustaqil bo’lishga intilayotgan viloyatlarning imkoniyatlarini amalda yo’qqa chiqarar edi. **Ikkinchidan**, qishloq xo’jaligida mehnat qilayotgan kishilardan qoracherikka safarbar etiluvchilar sonining keskin kamayishiga olib kelar edi. Natijada, safarbarlik davrida qishloq xo’jaligi ekinlari qarovsiz qolishining oldi olinardi. **Uchunchidan** esa, zaruriyat tug`ilganida amirni viloyatlar yuborishi lozim bo’lgan qoracherikka umid bog`lashdan xalos etardi. Zero, barcha viloyatlar ham qoracherikni talab etilgan miqdorda yuboravermas edilar.

**1837-yilda** o’tkazilgan harbiy islohotga ko’ra, dastlab **800 kishilik sarbozlar** (**piyoda askarlar**) va **250 kishilik to’pchilar**dan iborat muntazam qo’shin tuzilgan. Ularning yashashlari uchun maxsus uy-joylar qurilgan. Sarbozlar – **1) maxsus kiyim** (qizil kamzul, oq shalvar va qalpoq), 2) **nayzali miltiq, 3**) **qilich** va 4) **to'pponcha** bilan ta’minlangan.

To'pchilar qismini shakllantirishda chetdan to’p quyish va to’pdan otish ilmini o’rgatuvchi mutaxassislar jalb etilgan. **Navkariya** tarkibida **otliq qo’shin (navkar**) ham bo’lgan. Muntazam qo’shinning xizmatchilariga **mansab darajasiga qarab** maosh to’langan.

**Ichki siyosat** Mang'it hukmdorlari **ichki siyosatining asosiy maqsadi –** 1) **markaziy hokimiyatni mustahkamlash, 2) xalq ommasini qattiq itoatda tutishdan** iborat bo'lgan.

Ayni paytda mang'it hukmdorlari **yirik zodagonlarning nufuzini kamaytirishga imkon beruvchi tayanch kuchlarni vujudga keltirish siyosatini** tutdilar. Bunday ijtimoiy tayanch - davlatga xizmat qiluvchi **amaldorlar tabaqasi** **bo'lishi mumkin** edi. Mang'it hukmdorlari ana shunday amaldor xizmatkorlar tabaqasini yarata oldilar. Amir saroyida xizmat qiluvchi **300 ga yaqin yuqori amaldorlik lavozimi** joriy etildi.

Bundan tashqari, mang'it amirlari - **markazlashgan mutlaq hokimiyatni barpo etishni o'zlarining bosh vazifalaridan biri deb** hisoblaganlar. Shu maqsadda ular **amir shaxsiga sig'inish siyosatini** yuritganlar. Amir shu darajada oliy hokimiyat mavqeyiga ko'tarilganki, jazoga tortilishdan qo'rqqan fuqaro uning nomini baland ovoz bilan ayta olmas edi. Hukmron tabaqalar amirga xushomadgo'ylik qilardilar. Amaldorlar amirdan ko'rsatma kutib o'tirmasdan uning xohish-istagini topa bilishga intilardilar. Har bir amaldor amirning, kichik amaldor o'zidan katta amaldorning qahriga uchrab qolishidan qo'rqib yashardi. O'zining bugungi mavqeyi, mulki, hayoti, oilasining omonligi uchun shunday bir qo'rquv muhiti vujudga keltirilgan ediki, natijada hech kim ishonch bilan ertangi kunidan umidvor bo'la olmay qolgan edi.

Amirlar **mang'it qabilasidan bo'lganliklari uchun** bu qabilani o'zlarining **asosiy siyosiy va ijtimoiy tayanchlariga** aylantirgan edilar. Davlat muassasalari **asosan ulardan** tashkil etilgan. Buxoro amirlari o'zbek qabilalari boshliqlarining o'z qabiladoshlariga ta'sirini juda yaxshi bilar edilar. **Qabila boshliqlari bilan o'zaro til topa olish — bu mamlakat xavfsizligining asosiy kafolatlaridan biri edi**. Shuning uchun ham mang'it amirlari **boshqa o'zbek qabilalari boshliqlarini** o'z xizmatlariga olar edilar.

* Mang'it hukmdorlari **ichki siyosatining asosiy maqsadi - markaziy hokimiyatni mustahkamlash** edi.
* Buxoro amirligida amir Nasrullo **birinchi bo'lib** muntazam **qo'shin** tuzdi.

**18-§. Buxoro amirligida madaniy hayot**

**Tarix ilmi Ashtarxoniylar hukmronligi davridan boshlab**, ijtimoiy-madaniy hayot rivojlanishining qudratli to’sig`iga aylangan **diniy mutaassiblik** mang`itlar hukmronligi davrida yanada kuchaydi. Bu omil, **birinchi navbatda**, **aniq tabiiy fanlarning rivojlanishiga imkon bermadi**. Chunki, diniy mutaassiblik namoyondalari bu fanlar sohasida amalga oshirilishi mumkin bo’lgan har qanday kashfiyotni Xudoning irodasiga shak keltirish deb hisoblardilar. Shuning uchun ham uch o’zbek xonligida, jumladan, Buxoro amirligida **aniq tabiiy fanlar rivojlanmadi**. Shu tufayli, bu davrda **asosiy** asarlar - 1) **tarix,** 2) **adabiyot,** 3) **san`at** va 4) **me’morchilik sohasida** yaratilganligi bejiz emas edi.

Buxoroning **XIX asr birinchi yarmida** ijod etgan tarixchi olimi **Muhammad Ya'qub ibn Doniyolbiy Buxoriy** (1771—1831) edi. U **,,Gulshan ul-muluk"** (**Podshohlar gulshani**) degan asar yozib qoldirgan. Bu asar **ikki qismdan** iborat bo'lib, **birinchi** qismi **- Buxoroning qadimgi tarixi**, uning **hukmdorlari shajarasi** bayoniga bag`ishlangan. Asarning **ikkinchi** qismida esa **-** Markaziy Osiyoning **XVIII** va **XIX asr boshlaridagi tarixi** bayon etilgan.

**XIX asrda** yozilgan **Mirzo Shams Buxoriyning “Bayoni ba'zi havodisoti Buxoro, Xo'qand va Qoshg'ar"** (,,Buxoro, Qo'qon va Qashq'arning ayrim voqea-hodisalari bayoni") kitobi, shuningdek, **Mir Olim Buxoriyning** - **“Fathnomayi sultoniy”, Muhammad Hakimxonning** - **“Yilnomalar to’plami”** asarlari tariximiz uchun muhim manba hisoblanadi.

**Adabiyot** Bu davr adabiyotida o’z davrining mashhur shoir va yozuvchilari ijod qilganlar. Ulardan biri o'ziga xos iste'dod egasi **Muhammadniyoz Nishotiy** edi (**XVIII asrda** yashab ijod etgan). U o’rtacha, vaqti kelganda kambag'allik va sargardonlikda yashagan. Shoir **1778-yilda** o'zining ajoyib **,,Husnu Dil"** dostonini yaratgan. **O'zbek adabiyotining katta yutug'i sanalgan** bu asarni shoir **majoziy** shaklda yozgan. Doston qahramonlari — **Aql, Husn, Yurak, Xayol, Vafo, Nazar, Ishq** va boshqalarning har biri g'oyat go'zal insoniy fazilatlarga ega. **Raqib, Fasod, Nafs** obrazlari esa yomon sifatlar hamda turli yovuzliklarning timsoli edi.

Shu tariqa, Nishotiy dostonida odamlar va davlatlar orasidagi nizolar, baxillik va boshqa axloqiy qusurlar qoralanadi. Yaxshilik va yomonlik o’rtasidagi kurashlarda xayrli intilishlar, aql va oliyjanob niyatlar ustun keladi.

Bundan tashqari, **Nishotiyning** adabiy ijodidagi yanabir **o'ziga xoslik** — bu, adabiyotda **munozara janri taraqqiyotiga** katta hissa qo'shganligidir. Bu o'rinda uning **,,Qushlar munozarasi"** majmuasi katta ahamiyatga ega. Asarda o'sha davrdagi ijtimoiy tuzumga xos illatlar, jaholat, mansabparastlik majoziy shaklda tanqid qilingan, **mehnat ahlining kamtarligi** ulug'langan. Asarda laylak, zog', bulbul, tovus, to'ti, xumo kabi jami **14 ta qush** o’rtasida bo'lib o'tgan bahs tasvirlangan.

Bu davrning yana bir mashhur shoiri **Mujrim-Obid** (**1748—1818**) edi. Shoirning asarlarida 1) jamiyatdagi nomukammallik, 2) ijtimoiy tengsizlik, 3) adolatsizlik, 4) odamlar fe'lidagi illatlar tanqid ostiga olinadi.

Buxoroda 1) **Shavqiy, 2) Joniy, Hiromiy, 3) Vola va 4) Junaydulloh Hoziq** kabi o'nlab iste'dodli shoirlar ham ijod qilganlar.

**Vola**ning (1770—1842) **ko'zi tug'ma ojiz** bo'lsa-da, tabiat unga kuchli iroda, aql, xotira va qobiliyat hamda yoqimli ovoz in'om etgan edi. Shoir o'z she'rlaridan **2 ta devon** tartib bergan. Bizgacha **3 ming misra she'rlari** yetib kelgan. O'z she'rlarida **xalq boshiga tushgan kulfat va mashaqqatlarni** kuylagan.

**Tasviriy san'at** Buxoroda 1) **xattotlik** va2) **miniatura san'ati** yaxshi rivojlangan edi. Rassomlar, **asosan qo'lyozmalarni naqshli bezash bilan** shug'ullanib, ko'proq **diniy mazmundagi kitoblarni** bezata boshladilar. Bu sohaning qator yetuk bilimdonlari zamonasiga yarasha yodgorlik qoldirdilar. Chunonchi, **Amir Haydar davrida** ijod qilgan **Mir Mas'um Olamiyon –** 1) **,,Axloqi Muhsiniy**" **kitobini** hamda 2) **Sa'diyning she'riy asarlarini** rasm bilan bezaydi.

**Mirzo Sodiq Jondoriy** - **Nasrulloxon amirligi davrida** qo'lyozma kitoblarga lavhalar**,** 1) **Sa'diy** va 2) **Hofiz asarlariga** turmush manzaralari tasvirlangan rasmlar ishlagan.

1) Yirik olim, 2) faylasuf, 3) shoir **Ahmad Donish (1827—1897**) **20 yil mobaynida** Buxoro saroy kutubxonasida - 1) xattot va 2) rassom bo'lib ishlagan.

U 1) astronomiya, 2) tibbiyot, 3) riyozat, 4) me'morchilik va 5) musiqadan tashqari 6) xattotlikni, 7) rassomlik hamda 8) rang berish san'atini ham o'rgangan edi. **Ahmad Donish** ko'chirgan, bezagan yoki rasm ishlagan qo'lyozmalar ichida **,,Shohi darvish", ,,Ajoyib at-tabaqot"** va boshqa asarlar buning dalilidir.

**Musiqa** Buxoro yuksak ustozona musiqa san'atining markazlaridan biri bo'lgan. Chunonchi, **XVIII asr oxirlarida Buxoroda** vujudga kelgan **„Shashmaqom"** buning yorqin dalilidir.

Buxoro Shashmaqomi - 1) **Buzruk,** 2) **Rost,** 3) **Navo,** 4) **Dugoh,** 5) **Segoh** va 6) **Iroq** maqomlaridan iborat bo'lib, **250 dan ortiq** har xil shakldagi kuy va ashula namunalaridan tashkil topgan.

Maqom ashulalarining she'riy matni **Rudakiy, Jomiy, Navoiy, Fuzuliy, Bedil, Bobur, Nodira va Mashrab** singari **turkiy va forsiy tilli** mumtoz shoirlarning lirikasidan tuzilgan. Shashmaqom **og'zaki tarzda** ustoz-shogird an'anasi shaklida avloddan-avlodga o'tib kelmoqda.

* **Maqom —** musiqada bir qismli yoki turkumli cholg'u va ashula yo'llari; musiqiy uslub.
* **Toqi telpakfurushon** (telpak do’koni) **–** Buxoro shahrida (Abdullaxon II barpo ettirgan).

**IV BOB. XIVA XONLIGINING TASHKIL TOPISHI. XVI-XVIII ASRNING BIRINCHI YARMIDA XONLIKNING IJTIMOIY-SIYOSIY, IQTISODIY VA MADANIY HAYOTI**

**19-§. Xiva xonligining tashkil topishi**

***Xonlikning tashkil topishi*** **Shayboniyxon bosqini arafasida** Xorazm temuriy **Sulton Husayn Boyqaro** hukmdor bo’lgan **Xuroson** davlati tasarrufida edi. Xorazmda **qo'ng'irot** qabilasidan chiqqan **Chin So'fi** hokim etib tayinlangan va u rasman **Husayn Boyqaro noyibi** hisoblanardi.

**1505-yili - Shayboniyxon, 1510-yilda** esa - **Eron hukmdori** shoh **Ismoil** Xorazmni bosib oldilar. Biroq shoh Ismoilning hukmronligi uzoqqa bormadi. Xorazmliklar safaviylar hukmronligiga qarshi kurash boshlaganlar. Bu kurashda ular dashti qipchoqlik siyosiy kuchlar madadiga tayanganlar. Ayni paytda Xorazmning mo'tabar zotlari mamlakat taxtiga **Shaybon** avlodlaridan **Berka Sultonning o'g'li, dashti qipchoqlik Elbarsxonni** o'tqazishga qaror qildilar. U bu davrda **Dashti Qipchoqda** edi. Berka Sultonning xonadoni Shayboniyxon xonadoni bilan garchand bir shajaradan bo'lsa-da, ular o'zaro dushmanlik munosabatida edilar. **1480-yilda** o'zaro toj-u taxt uchun kurashda Muhammad Shayboniyxon tomonidan o'z bobokaloni **Shaybonxon avlodiga** mansub **Berka Sultonning o'ldirilganligi** buning sabablaridan biri edi.

Xorazmning erksevar xalqi **Elbarsxon yetakchiligida** Eron qo’shiniga qarshi ozodlik kurashi boshladi va **1512-yilda** Eron qo'shinlarini mamlakatdan butunlay quvib chiqarishga muvaffaq bo'ldi.

***Yodda tuting*** *Bu g`alaba natijasida* ***Xorazm mustaqilligi tiklandi*** *va bu davlat* ***1512-yildan - Xiva xonligi*** *deb atala boshlandi. Bu* ***davlat asoschisi*** *ham* ***shayboniylar*** *vakillari bo'ldi. Xiva xonligida shayboniylar hukmronligi* ***1770-yilgacha*** *davom etdi.*

**Elbarsxon davrida** mamlakat poytaxti **Vazir shahridan -Urganch shahriga** ko'chirildi. Elbarsxon **Vazir shahrini** Eron qo'shinlaridan ozod etgach**, bu g'alaba sharafiga** o'z o'g'illari nomiga **”g'ozi”** laqabini qo'shib aytishni buyurgan.

Elbarsxon davrida **Dashti Qipchoqdan Xorazmga** ko'pgina qabilalarning ko'chib kelishi yanada kuchaydi. **Natijada, xonlik hukmdorlarining ijtimoiy tayanchi** mustahkamlandi. **Bu omil** Xiva hukmdoriga xonlik hududini qo'shni davlatlar hisobiga **kengaytirib olish imkonini** berdi.

***Ijtimoiy-iqtisodiy va siyosiy hayot*** Movarounnahrdagi **Shayboniylar davlati singari** Xiva xonligi ham bir qancha katta-kichik **mulklarga** bo'lingan.

Xiva xonligida **yirik o'zbek qabilalarining boshliqlari** amalda mustaqil mulk egalariga aylangan. Ular xonlikning butun ijtimoiy-siyosiy hayotiga **hal etuvchi ta'sir** ko'rsatib kelganlar.

Ayni paytda, ular markaziy hokimiyatga bo’ysunmaslikka intilganlar. Bu hol o’zaro nizolarni keltirib chiqargan.

Buning ustiga, **XVI asrning 70-yillarida -** Xiva xonligi **iqtisodiy inqirozga** duchor bo'ldi. Buning **asosiy sabablaridan biri** — 1) Amudaryoning o'z o'zanini o'zgartirib, **Orol dengizi yo'nalishiga** burilganligi bo’ldi. Buning oqibatida, eski o'zan atrofidagi yerlar cho'lga aylandi. Aholi esa xonlikning boshqa hududlariga ko'chib o'tishga majbur bo'lgan. Bundan tashqari, 2) Xiva xonligining **XVI asrda - ikki marta Buxoro xonligi** tomonidan bosib olinishi, shuningdek, 3) **o'zaro qabilaviy nizolar**, 4) **og'ir soliqlar hamda turli to'lov va jarimalar** mamlakat aholisini xonavayron qilgan. Bu hol savdo-sotiqqa katta putur yetkazgan.

***XVI asrda Xiva –Buxoro munosabatlari*** Markaziy Osiyoda dastlab tashkil topgan ikki davlat — **Buxoro** va **Xiva xonligi** o’rtasida doimo o'zaro dushmanlik munosabatlari hukm surgan. Buning **asosiy sababi** — 1) xonliklarning doimo bosqinchilik urushlari hisobiga **o'z hududlarini kengaytirishga urinishlari** bo'lsa, **ikkinchisi,** Buxoro va Xiva xonligida hukmron sulolalarning **bir-biriga g'anim bo'lib qolgan xonadonlarga** mansubligi edi.

**Xivani Buxoroga bo'ysundirish** harakati **Ubaydullaxon davrida** boshlandi. Ubaydullaxon **1537—1538-yillarda** Xorazmga hujum qilib, Xiva xonligini Buxoroga bo'ysundiradi. Xiva xoni **Avaneshxon (1525—1538**) qo'shinlari tor-mor keltirildi, xonning o'zi esa o'ldirildi. Ubaydullaxon **o'g'li Abdulazizni** Xorazmga noib etib tayinladi. Biroq bu ahvol uzoq davom etmadi. Mahalliy xalq **Avaneshxon avlodlari boshchiligida** mamlakatni ozod etdi. Ubaydullaxon yuborgan qo'shin ham tor-mor keltirildi. **Abdulazizxon Urganchdan Buxoroga** qochib ketadi. Keyingi hukmdorlar davrida ham bu ikki xonlik o’rtasidagi adovat va dushmanlik to'xtamadi.

Jumladan, **Buxoro xoni Abdullaxon II - 1595-yilda** Xiva xonligini bo’ysundirdi. Faqatgina **1598-yili** Abdullaxonning vafotidan keyin **Buxoro xonligida boshlangan** o'zaro toj-u taxt uchun kurashlar oqibatida Xiva xonligining **mustaqilligi tiklandi**.

* **1512-yilda** - Markaziy Osiyoda yana bir davlat — **Xiva xonligi** tashkil topdi.
* Xiva xonligining **asoschisi** - dashti qipchoqlik **Elbarsxon** edi.
* **XVI asrda** Xiva xonligi 2 marta - **Ubaydullaxon** **(1538-yil**) va **Abdullaxon II** davrlarida **(1595-yil**) Buxoroga bo'ysundirilgan edi.
* **Noib** (arabcha — **o'rinbosar, yordamchi**) — tobe o'lka yoki viloyat hokimi.
* **G'ozi** — musulmon haq dini uchun kurashuvchi.

**20-§. XVII — XVIII asrning birinchi yarmida Xiva xonligidagi siyosiy ahvol**

***Xiva xonligida siyosiy parokandalik*** **XVII asrdan boshlab -** Xiva xonligining siyosiy hayotida **ikki jarayon** kuchaya bordi. Ularning birinchisi, 1) **markaziy hukmron sulola nufuzining pasayishi** bo'lsa, 2) ikkinchisi **– qabila boshliqlari ta'sirining kuchayishi** edi. Qabila boshliqlarining kuch-qudrati shu darajaga borib yetgan ediki, ular oliy hukmdorga o'z xohish-istaklarini o'tkaza olganlar. Xon davlat hayotiga oid har bir masalani ularsiz mustaqil hal eta olmas edi. Ayni paytda, shu qabila boshliqlari xon taqdirini hal etardilar. Binobarin, bu holat Xiva xonligida davlat parokandaligi yuz berganligini anglatar edi.

**Parokandalik** - **Arab Muhammadxon** davrida (1602 — 1621) **yuqori nuqtasiga yetgan** edi. Amudaryo o'zanining o'zgarishi bu davrda ham davom etdi. Natijada, **Arab Muhammadxon** xonlik poytaxtini **Urganchdan Xivaga** ko'chirishga majbur bo'ldi. Yuz bergan iqtisodiy tanglik davlatning siyosiy ahvoliga juda katta salbiy ta'sir ko'rsatdi. Bundan tashqi kuchlar foydalanib qolishga urindi. Chunonchi, **Arab Muhammad** davrida **Rossiya chegarasini** qo'riqlab turgan **Yoyiq kazaklari 1) ataman Nechay,** ko'p o'tmay **2) ataman Shamay** - **Urganchga** hujum qildilar. Biroq Xiva qo'shini ularni tor-mor etadi.

***Abulg`oziy Bahodirxon* 1616-yili** - Arab Muhammadxonning o'g'illari - 1) **Habash Sulton bilan 2) Elbars Sulton** ayrimqabilalarining boshliqlariga tayanib, otalariga qarshi isyon ko'tardilar. Ota farzandlariga yon bosishga majbur bo’ldi. Ular boshqaruviga topshirilgan hududlarga **Vazir shahrini ham** qo'shib berdi. Biroq, bu bilan nizo tugamadi. **1621-yili** - ular yana isyon ko'tarishdi. Bu safar otalari **Arab Muhammadxon tarafida** uning boshqa ikki o'g'li — 1) **Asfandiyorxon** va 2) **Abulg'oziy Sulton** urushda qatnashdilar. Bu urushda **Habash Sulton va Elbars Sulton** qo'shinlari g'olib keldi. Noqobil farzandlarning amri bilan asir olingan ota **Xivaga** keltirib qamab qo'yildi va keyinroq qatl etildi.

**Abulg'oziy Sulton** Buxoro xoni **Imomqulixon saroyida** panoh topdi. **Asfandiyorxon - Eron shohi Abbos I** huzuriga yo'l oldi, uning yordamida **1623-yilda** - **Xiva taxtini** egalladi hamda **Habash va Elbars** qatl etildi. Bu voqeadan xabar topgan **Abulg'oziy Sulton** Xivaga qaytdi. Akasi **Asfandiyorxon (1623—1643**) uni **Urganch hokimi** etib tayinladi. Biroq tez orada aka-uka o’rtasidagi munosabatlar buzildi. Natijada, **Abulg'oziy Sulton -** 1) **Turkiston,** 2) **Toshkent,** 3) **Buxoroda** qochib yurishga majbur bo'ldi. Asfandiyorxon siyosatidan norozi bo'lgan **turkmanlarning chaqirig'i bilan** u yana **Xivaga** qaytib bordi. Akasi endi unga **Xivani topshirishga** majbur bo'ladi. Biroq qulay fursat tug`ilishi bilanoq uni **1630-yilda** Eron shohi huzuriga **garov tariqasida** jo’natib yubordi. Abulg'oziy Sulton **Eronda10 yil tutqunlikda** kun kechirdi.

O'n yildan so'ng tutqunlikdan qochib, **Orol o'zbeklari qarorgohiga** yetib keladi. Asfandiyorxon vafot etgach, **1644-yilda** Abulg'oziy Bahodirxon **Xiva xonligi taxtini** egallaydi.

Abulg'oziy Bahodirxon **qabila boshliqlari nufuzini yanada oshirish bilan -** ularning markaziy hokimiyatga qarshi hatti-harakatlariga barham bermoqchi bo'ldi. U xonlikdagi barcha qabilalarni **to'rt** guruhga bo'ldi: 1) **qiyot-qo'ng'irot,** 2) **uyg'ur-nayman,** 3) **qang'li-qipchoq,** 4) **nukuz-mang'it.** Bunda qabilalarning 1) **urf-odatlari,** 2) **turmush tarzi** va3) **qarindoshlik aloqalari** hamda 4) **joylashgan yeri** hisobga olindi. Har bir qabilaviy guruhga **inoq** tayinlanib, xon shu inoq orqali qabilaga tegishli masalalarni hal qilgan. **Inoqlar** xonning **eng yaqin maslahatchisi** sifatida **saroyda** istiqomat qilganlar.

***Xiva — Buxoro munosabatlari*** Abdulg'oziy Bahodirxon **1655-yilda –**Buxoro xonligiga katta qo'shin bilan yurish qilib, 1) **Buxoro atroflarini ikki bor** talon-taroj qiladi. 2) **Qorako'l aholisining bir qismini** asir olib, 3) **Karmanani vayronaga** aylantiradi. **1658-yilda - Vordanzeni** talab, **1662-yilda - Buxoro shahrigacha** yetib boradi.

Abdulg'oziy Bahodirxon **1663-yilda** - hokimiyatni **o'g'li Anushaxonga** topshiradi. **Anushaxon davrida** Buxoro — Xiva munosabatlari **yanada keskinlashdi**. Anushaxon bir necha marta **Buxoro** xonligini xonavayronlikka olib kelgan harbiy yurishlar uyushtirdi. 1) **Buxoro,** 2) **Karmana** va 3) **Vardonzeni** egalladi, hatto 4) **Samarqandni** ham ishg'ol qildi. **Samarqandda Anushaxon nomiga xutba** o'qitilib, uning nomidan tanga pullar zarb etiladi.

Biroq **1685-yilda - G'ijduvon yaqinidagi** jangda Xiva qo'shinlari tor-mor etildi. Ayni paytda Buxoro xoni **Subhonqulixon** Anushaxonga qarshi **Xivaga fitna uyushtirishga** erishadi. Oqibatda 1**686-yilda** - **Anushaxon** taxtdan tushiriladi.

Subhonqulixon **Xivada o'z tarafdorlaridan** shunday **fitnachi guruh** uyushtira olgan ediki, buning oqibatida Xiva xonligining siyosiy hayoti yanada murakkablashdi, xonlik ziddiyatlar, qarama-qarshiliklar girdobida qoldi. O’sha davr manbalarida qayd etilganidek, qishloqlar va ekin yerlari o’rmon va chakalakzorlarga, ko’llar qamishzor va botqoqlarga aylandi.

Xiva xoni **Sherg'ozixon (1714—1728)** davrida **-** Buxoro xoni **Abulfayzxon - orolliklarni** Xiva xoniga qarshi gijgijlay boshladi. **Natijada, Orolbo'yi aholisi** Xiva xonligidan ajralib chiqdilar. Xiva xonligida boshlangan o'zaro kurash goh u tomon, goh bu tomonning ustunligi bilan **to Sherg'ozixon vafotiga qadar** davom etdi.

Qabilalar o’zaro kelisholmagach, endi taxtga **Qozoq xonligidan chingiziy sultonlarni** o’tqazish boshlandi. 1728-yilda taxtga o’tqazilgan **Elbarsxon (1728—1740)** ularning **birinchisi** bo’ldi.

Eron shohi **Nodirshoh** xonlikdagi **siyosiy beqarorlikdan** foydalanib, **1740-yilda** Xivani bosib oldi. Nodirshoh Xivaga o'z odamini hokim etib tayinlab, Eronga qaytadi. Xivada **Eron boshqaruv tizimi** o'rnatiladi. Aholiga **”moli omon" solig'i** solinadi. Biroq Eronga qaramlik davrida ham ichki nizolar to’xtamagan.

Taxt uchun qabilalararo ayovsiz kurash boshlandi. Taxtga ea **atayin chingiziylar avlodiga mansub xonlarni** o’tqazish davom etdi va ular tez-tez almashtirib turildi. Bu hodisa tarixga **”xonlar o’yini”** nomi bilan kirdi.

Xonlar esa amalda **inoqlar qo'lida** itoatkor bo'lib qoldilar. O'zaro ichki kurashlarda ma’lum vaqt **turkman yovmutlarining** qo’li baland kelib turdi. Xonlikdagi bu ichki boshboshdoqlik **qo’ng`irot qabilasi hokimiyat tepasiga kelgunga qadar** davom etdi.

* **XVII asrdan boshlab -** Xiva xonligida hukmron sulola nufuzi pasaya bordi, **qabila boshliqlarining ta'siri** esa **kuchaydi.** Natijada, **davlat parokandaligi** yuz berdi.
* **1740-yilda** - Eron hukmdori **Nodirshoh** qo'shinlari Xivani o'ziga bo'ysundirdi.
* **Inoq (turkiycha — ishonch**) — Markaziy Osiyoda **XI—XVIII asrlarda** hukm surgan sulolalar saltanatida **”maslahatchi”, ”amaldor”, ”vazir”** ma'nolarini anglatgan.

**21-§. Xiva xonligining iqtisodiy va madaniy hayoti**

***Xonlikdagi shaharlar hayoti*** Xiva xonligida 1) **Xiva,** 2) **Ko'hna Urganch,** 3) **Yangi Urganch,** 4) **Vazir** kabi o'nlab shaharlar mavjud bo'lgan.

Ulardan **eng qadimiysi - Xiva shahri** bo'lib, u **“Ming gumbaz shahri”** nomi bilan ham mashhurdir. XIX asrning birinchi yarmida Xiva shahrida **2 ta xon saroyi, 17 ta masjid** va **22 ta madrasa** mavjud bo’lgan. **1997-yilda** uning **2500 yilligi** nishonlandi. Bu haqda **YUNESKO 1995-yilda** qaror qabul qilgan edi. Bu qaror — **Xiva shahrining jahon madaniyati taraqqiyotida tutgan alohida o'rnining e'tirofi** bo'ldi. Bugungi avlod o'z ota-bobolarining madaniy meroslari bilan haqli ravishda faxrlana oladi.

**Xiva** shahri **milloddan avvalgi V asrda** yuzaga kelganidan buyon uning tarixi butun Xorazm tarixi bilan chambarchas bog'liq bo'lib keldi. **Xivaning mashhurligi -** u bunyod etilgan davrlaridanoq **Sharq bilan G'arbni bog'lovchi savdo yo'li o'tganligi bilan** izohlanadi.

Xiva shahri - **XVII asrning birinchi choragidan - 1920-yil fevralgacha** Xiva xonligining **poytaxti** bo'lgan.

***Yangi Urganch* 1646-yilda Abulg'oziyxon hozirgi Urganch shahriga** asos soldi. Abulg`oziyxon asos solgan bu shahar Yangi Urganch deb ataldi. Yangi Urganch shahri **Buyuk Ipak yo’lida joylashganligi sababli** tez sur`atlar bilan rivojlangan savdo va hunarmandchilik markaziga aylangan. Shaharda ko’plab mayda do’konlar va ustaxonalar ishlab turgan. **Bunga** yuqorida qayd etilgan 1) **Amudaryoning o'z yo'nalishini o'zgartirib Orol dengizi tomon** oqa boshlagani, 2) buning oqibatida Xorazmning qadimdan madaniyat markazi bo’lib kelgan shahri **Gurganchning (Ko'hna Urganch) suvsiz qolganligi** sabab bo'lgan edi. Shundan keyin qadimgi Gurganchning nomi **Ko'hna Urganch** bo'lib qoldi.

**Vazir** shahriga - **shayboniylardan** bo'lgan **Mustafoxon t**omonidan **XV asr o’rtalarida** asos solingan Abulg'oziyxon **Yangi Urganchga** asos solgach, **Vazir shahrining aholisini** ham shu yerga ko'chirgan. Shu tariqa bu shahar o'z ahamiyatini butunlay yo'qotgan.

***Hunarmandchilik*** Xiva xonligi tarixiy manbalarida hunarmandchilikning **27 sohasi** qayd etilgan. Amalda esa, ular bundanda ko'p bo'lgan.

Hunarmand malakali usta bo'lishi uchun ko'p yil mashaqqatli mehnat qilgan.

**Hunarmandlar o'z uyushmalariga ega edilar**. Bu uyushmalar hunarmandlarning faoliyatini tartibga solib turardi. Shu yo'l bilan ularning manfaatini himoya ham qilardi. **Uyushma boshlig'i** - **xonning xazina siyosatini o'tkazuvchi shaxs** ham hisoblanardi.

Xiva ustalarining juda oz qismi xususiy ustaxona — do'koniga ega edi. Hunarmand o'z uyida ham do'kon ochishi mumkin edi. Ko'pchilik hunarmandlar xonga va boshqa boylarga tegishli do'konlarni ijaraga olib mehnat qilishardi. Ayrim hunarmandlar buyurtma asosida ham ishlardi.

***Qishloq xo’jaligi*** Xonlik aholisi, **asosan, qishloq xo'jaligi bilan** shug'ullangan. 1) **Dehqonchilik** va u bilan bog'liq bo'lgan 2) **chorvachilik** - qishloq xo'jaligining **ikki asosiy sohasi** edi.

Dehqonchilikda 1) **g'alla,** 2) **paxta** va 3) **poliz mahsulotlari yetishtirish** yetakchi o'rin egallagan. Ekinzorlarning **yarmidan ortig'ida - g'alla** yetishtirilgan. G'allachilikda **kuzgi bug'doy ekish** yetakchi o'rin egallagan. Dehqonlarning don ekinlaridan mo'l hosil olishlariga hatto chet elliklarning ham tan berganligiga tarix guvoh.

Chunonchi, Xivaga kelgan **yevropalik sayyohlardan** biri aytgan quyidagi so'zlar manbalarda saqlanib qolgan: ***”Men Germaniyaning o'zida dalada ishlovchilarning Xivadagidek mirishkorligini ko'rmaganman".***

Don ekinlari ichida **jo'xori** ekish - **bug'doydan** keyin **ikkinchi o'rinda** turgan. **Sholi** esa, asosan, suv ko'p hududlarda yetishtirilgan. Ekinzorlarning **1/5 qismida - paxta** yetishtirilgan.

Xonlik iqtisodiyotida **pillachilik** ham muayyan ahamiyatga ega bo'lgan.

Poliz mahsulotlari ichida **Xorazm qovunining dovrug'i** keng yoyilgan edi. Bundan tashqari, xonlikda **bog'dorchilik** ham dehqonchilikning **rivojlangan sohalaridan biri** bo'lgan.

***Ichki va tashqi savdo*** Xonlikning ichki va tashqi savdosidan davlat xazinasigaga durustgina daromad tushgan. Ichki savdo-sotiqda, **Xivaning usti yopiq bozori** alohida ahamiyatga ega bo'lgan. Bozor yo'lining ikki tarafiga ustaxona-do'konlar qurilgan.

Bozordagi savdo o'rinlaridan foydalanganlik uchun - **tagjoy** deb ataluvchi alohida soliq olingan.

Xonlikdan, asosan, 1) **qorako'l teri,** 2) **gilam,** 3) **hunarmandchilik mahsulotlari** - 1) **Eron**, 2) **Hindisto**n, 3) **Xitoy** va 4**) Turkiya** kabi davlatlarga eksport qilingan.

**XVI asr oxirlaridan** boshlab, **- Rossiya bilan ham** savdo-sotiq birmuncha yo'lga qo'yila boshlandi. Xiva **elchilari** asosan -1) **gazlama** va 2) **to'qilgan buyumlar** olib borishgan. Chunonchi, Xiva elchisi **1620-yilda Qozon shahrida - 670 kiyimlik** mato sotganligi manbalarda qayd etilgan. Rossiyaga - 1) **gilam,** 2) **qoqi meva,** 3) **qorako'l teri,** 4) **o'simliklardan tayyorlangan bo'yoqlar** ham olib borilgan.

**Xiva savdogarlari** - Rossiyaning **Nijniy Novgorod yarmarkasida** faol qatnasha boshlaganlar.

***Ilm-fan*** XVI—XVIII asrning birinchi yarmida - Xiva xonligida ilm-fan taraqqiyoti butunlay to'xtab qolgani yo’q. Bu davrda **tarix ilmi** - o'ziga xos o'rinda turgan. Chunonchi, Xiva xoni **Abulg'oziyxon - Xiva tarixshunosligi maktabiga** asos soldi.

Abulg'oziyxon fan va madaniyat tarixida - 1) ”**Shajarayi turk"** va 2) **,,Shajarayi tarokima"** asarlari bilan o'chmas nom qoldirdi.

**,,Shajarayi turk"** asarining **9-bobi** bevosita 1) Xorazmning **1512—1663-yillardagi ijtimoiy-siyosiy tarixiga** bag'ishlangan. Unda – 1) **aniq tarixiy voqealar**, 2) **turkiy xalqlar an'analari,** 3) **Xiva va Buxoro munosabatlari jarayoni** yoritilgan. 4) **Pul muomalasi haqida** ma'lumotlar berilgan.

Abulg'oziyxonning yana bir katta xizmati shundan iboratki, u o'z asarlarini oddiy kitobxon uchun **turkiy tilda** yozgan. Shuning uchun ham ayrim olimlar uning asarlarini - **yangi o'zbek tili yozma yodgorligi** deb hisoblashadi.

**Vengriyaning** mashhur sharqshunosi **A. Vamberi - *“Abulg'oziyning ”Shajarayi turk”i uchun butun dunyo undan minnatdor»*** deb yozgan edi. Bu asar bir necha asrlardan beri ko'plab tillarga tarjima qilib kelinmoqda.

**Abulg'oziyxonning** topshirig'i bilan ,,**Dasturul amal"** asari ham yozilgan. Afsuski, bu asar muallifi hamon aniqlangan emas. Ushbu asarda **Sohibqiron Amir Temurdan tortib - Zahiriddin Muhammad Boburga qadar temuriylar shajarasi** qisqacha sharhlangan**.** Har bir hukmdorga qo'lyozmaning bir bo'limi bag'ishlangan.

***Qo’lyozma kitob san’ati*** **XVI asrda** - Xiva xonlari saroy kutubxonalarida **xattotlik, husnixat maktabi shakllandi.**

1) Mashhur xattot **Hamadoniy 1556-yilda** – **Eshmuhammadxonga ,,Shohnoma”ni** miniaturalar uchun ochiq joy qoldirib ko'chirib berdi.

**XVII—XVIII asrlarda** - Xivada 2) **Muhammad Yusuf Rojiy,** 3) **Bobojon Sanoiy,** 4) **Muhammad Rizo Oxund** kabi qator usta xattotlar yashab, mehnat qilganlar. Ular she'riy asarlar, tarjima va tarixiy kitoblarni ko'chirganlar. Har bir kitobni bezashda bir necha soha ustalari ishtirok etgan. Bular — 1) **qog'oz qirquvchi,** 2) **kotib-xattot,** 3) **muzahhib,** 4) **lavvoh,** 5) **miniaturachi rassom** va 6) **sahhoflar** edilar.

* **Lavvoh**— sarlavha yozuvchi**.**
* **Sahhof** — muqovalovchi.
* **Muzahhib** — oltin suvni yurituvchi.
* **1997-yilda** - Xiva shahrining **2500 yilligi** nishonlanadi.
* Xiva shahri - **XVII asr boshlaridan 1920-yilgacha** Xiva xonligining poytaxti bo'lgan.

**V BOB. XVIII ASRNING IKKINCHI YARMI VA XIX ASRNING BIRINCHI YARMIDA XIVA XONLIGI**

**22-§. Xiva xonligida qo'ng'irotlar sulolasining hokimiyat tepasiga kelishi**

**Qo'ng'irotlar sulolasining hokimiyat tepasiga kelishi** Xiva xonligidagi **siyosiy vaziyat** hukmron tabaqalarning urushlari va qabilalar o’rtasidagi mojarolarni to'xtatishga qodir bo'lgan **kuchli markaziy hokimiyatning barpo etilishini** taqozo etardi. Bunday hokimiyatni barpo etishga qodir kuch sifatida maydonga o'zbeklarning **qo'ng'irot qabilasi** chiqdi. Bu zaruriyatning natijasi o'laroq, **XVIII asrning 60-yillaridan boshlab**, Xiva xonligida hokimiyatni **qo'ng'irot qabilasi boshliqlari** asta-sekin o'z qo'llariga ola boshladilar.

1) **Yirik zodagonlar** va 2) **ruhoniy tabaqasining** madadiga tayangan **qo'ng'irot** qabilasining yo'lboshchisi **Muhammad Amin - 1761-yilda inoqlik lavozimiga** ko'tarilgan. U turkmanlarning 1) **yovmut** va 2) **chovduz qabilalariga** qarshi kurash olib borgan. Biroq u dastlab muvaffaqiyatsizlikka uchrab, **Buxoroga — Doniyolbiy otaliq yoniga** ketadi. Turkman qabilalari **Xorazmni** egallab, - 1) **Hazorasp,** 2) **Xonqa,** 3) **Urganch,** 4) **Kat,** 5) **Shohobod shaharlarini** xonavayron qiladilar. **Ocharchilik va vabo tarqalib**, o'zbeklar – 1) **Orol** va **2) Buxoroga ketishga** majbur bo'ladilar.

**Buxoro amirligi** madadiga tayangan **Muhammad Amin inoq 1770-yilda** - Buxorodan qaytib kelib, **yovmutlarga qarshi** kurashni uyushtiradi vaularni **Xorazmdan** haydab chiqaradi.


**Muhammad Amin** mahalliy beklarni ham bo'ysundirishga muvaffaq bo'ldi va Xiva xonligida hokimiyatni qo’lga oldi.

***Yodda tuting****. Shu tariqa* ***1770-yilda*** *Xiva xonligida* ***qo’ng`irotlar sulolasining hukmronligi*** *o’rnatildi. Biroq, bu sulola chingiziylar avlodiga mansub bo'lmaganligi uchun taxtda avvalgi sulola vakillarini saqlab keldilar. Ular aslida soxta xonlar bo’lib, amalda hech qanday hokimiyatga ega bo’lmaganlar.*

Hukmronligining so'nggi yillarida - 1) **o'z qabilasining faol qatlamiga,** 2) **savdogarlar** va 3) **ruhoniylar madadiga** tayangan hamda 4) turli **turkman qabilalari o’rtasidagi o'zaro nizolardan** oqilona foydalana olgan **Muhammad Amin** mamlakatda **nisbatan siyosiy osoyishtalik vaziyatini yaratishga erishdi**. Bularning barchasi **mamlakat iqtisodining ko'tarilishini** ta'minlaydi. Jon saqlash uchun o'zga yurtlarga qochib ketgan fuqarolar yana qaytib kela boshladilar. **Avaz Muhammad inoq davrida** Xiva xonligi **iqtisodiy jihatdan ancha mustahkamlandi**.

**Muhammad Amin** (**1770-1790**) ham, uning o'g'li **Avaz (1790—1804**) ham davlat hokimiyatini **inoq unvonida** boshqarganlar. Hokimiyat amalda - 1) **inoq** va 2) **maxsus kengash** tomonidan boshqarilgan. Faqat **Avazning o'g'li Eltuzar (1804—1806) 1804-yilda** - o'zini xon debe'lon qildi. Bu sana, xonlik tarixiga **qo'ng'irotlar sulolasi** ukmronligi rasman o’rnatilgan yil sifatida tarixga kirgan. Bu sulola **1920-yilga qadar** Xiva xonligini idora qildi.

**Eltuzarxon** xonlikda **markazlashgan davlat siyosati yuritish uchun** harakat qiladi**.** Biroq, u **1806-yilda Xiva-Buxoro** urushida halok bo'ldi.



**Muhammad Rahimxon I davrida Xiva xonligi Eltuzarxon** vafot etgach, taxtga uning **ukasi Muhammad Rahim I** o'tirdi. Muhammad Rahim I Xiva xonligini **siyosiy jihatdan birlashtirishga** kirishdi.

Ayni paytda **turkmanlarni bo'ysundirish masalasi yetakchi o'ringa chiqdi**. Turkmanlarning turli qabilalari qanchalik qattiq qarshilik ko'rsatmasinlar, birin-ketin bo'ysundirilib borildi.

Bo'ysunishni istamagan **yovmut qabilasi Xurosonga** ko'chib ketdi. Biroq, - 1) **Eron hukumatining tazyiqi ostida,** shuningdek, **2) yaylov maydoni topilmaganligi uchun** yana Xiva xonligi hududiga qaytib keldi. Endi 1) ular **Xiva xoni tomonidan ajratib berilgan hududga joylashishga** majbur bo'ldilar. 2) Shu davrdan boshlab **yovmut qabilasining taqdiri Xiva xonligi bilan** uzil-kesil bog'landi va ular xonlik fuqarolari tarkibiga olindi. 3) Ularga ham **soliq to'lash** belgilandi. Shuningdek, 4) xon qo'shiniga **belgilangan miqdorda navkar yuborish majburiyati** ham yuklandi.

1) **Uzoq davom etgan urushlar** va 2) **yillab sarson-sargardonlikda yurish yovmutlarni** qishloq xo'jaligidan ancha uzoqlashtirib qo'ygan edi. Shu tufayli ular xon qo'shinida sidqidildan xizmat qildilar. Ulardan o'z zamonasining **eng jangovar otliq harbiy qism** tuzilganligi ham bejiz bo'lmagan.

Muhammad Rahimxon I (**1806-1825**) - 1) **o'zbeklar** va 2) **turkmanlardan** tuzilgan, **”xon navkarlari”** deb atalgan **muntazam qo'shinga** tayanib, yirik zodagonlar qarshiligini sindirish uchun shiddatli kurashda o'z raqiblarini birin-ketin bo'ysundira bordi.

Muhammad Rahim I ga dushmanlik ruhidagi **Orolbo'yi zodagonlari guruhi** qattiq qarshilik ko'rsatdi. Biroq, **1811-yilda** - ularning ham qarshiligi sindirildi. Xiva xoni **qoraqalpoqlarni ham** bo'ysunishga majbur etdi.

Muhammad Rahimxon I davrida 1) **xonlik siyosiy jihatdan birlashtirildi**. Ayni paytda, 2) uning hududlari yanada kengaytirildi, 3) mamlakatda **nisbiy barqarorlik** ta'minlandi. Muhammad Rahimxon I mamlakat obodonchiligiga ham alohida e’tibor berdi. Qator madrasalar va masjidlar qurdirdi. Bir qancha kanallarqazdirib, ekin maydonlariga suv chiqartirdi. Mamlakatda ilm ahliga homiylik ko’rsatdi. Olimlar, shoirlar va donishmandlar bilan tez-tez suhbatlar o’tkazib turdi.

* **Navkar** — otliq askar.
* **Qo'ng'irot** — yirik o'zbek qabilalaridan birining nomi.
* **1770-yilda** - Xiva xonligida **qo'ng'irotlar sulolasi hukmronlig**i o'rnatildi.
* **Muhammad Rahimxon I** davrida - xonlik **siyosiy jihatdan birlashtirildi**.

**23-§. XIX asrning birinchi yarmida Xiva xonligining tashqi siyosati**

***Xonlikning Osiyo davlatlari bilan aloqalari* XIX asr birinchi yarmida** Xiva xonligining Buxoro, Qo’qon, Afg`oniston, Eron, Hindiston va Turkiya kabi davlatlar bilan savdo-iqtisodiy va elchilik aloqalari rivojlandi. Bunga, **bir tomondan**, Xiva xonligi hududlarining o’rta osiyolik savdogarlar va Haj safariga boruvchilarning Kaspiy dengizi orqali muqaddas Makka va boshqa shaharlarga o’tish manzilgohiga aylanganligi, **ikkinchidan esa** - chet davlatlar bilan savdo-sotiqni rivojlantirish davlat xazinasiga yaxshigina daromad keltirayotganligi sabab bo’lgan.

Xiva - Buxoro munosabatlari har doim ham yaxshi bo’lmagan. Xiva xoni **Muhammad Rahimxon I** Buxoro amirligi bilan elchilik aloqalarini qayta tiklashga va ikki davlat o’rtasida savdo-sotiqni rivojlantirishga harakat qilgan. Chunonchi, **1811-1812-yillarda** - Xivaga Buxorodan 1) **O’rozboy Jo’ra** va 2) **Avaz Murod yasovulboshi** boshchiligida elchilar kelgan. Bunga javoban Muhammad Rahimxon I - Buxoroga **Hasan Murod otaliq** boshchiligida elchilar va savdo karvonlarini yuborgan.

Ayni paytda, bu ikki davlatning manfaatlari mintaqaning ayrim hududlarida, xususan, **Marv viloyatida** ham to’qnash kelgan. Chunki Marv **O’rta Osiyo davlatlarini Eron bilan bog`lovchi** muhim savdo yo’li ustida joylashgan edi. Shuning uchun ham **XIX asrning birinchi yarmida** bu ikki davlat o’rtasida bir necha bor o’zaro urushlar yuz bergan. Chunonchi, **Muhammad Rahimxon I 1822-yilda Marv shahrini Buxorodan** qaytarib olgan. O’zaro urushlarga qaramay, savdo aloqalari to’xtab qolmagan.

**1812-yilda** - Xivaga 1) **Eron** va 2)qozoqlarning **O’rta juz xonligidan** elchilar kelishgan. Ular bilan 1) **davlat chegaralari xavfsizligi** va 2) **savdo-sotiq masalalarida** kelishuvga erishilgan.

**XIX asr boshlarida** - Xiva va **Afg`onistono’rtasida elchilik munosabatlari** o’rnatilgan. **Muhammad Rahimxon I** hatto Afg`onistonda hokimiyat uchun kurashayotgan **shoh Mahmudning** ikkinchi marta hokimiyat tepasiga kelishiga yordam ham bergan. Buning evaziga Afg`oniston Xiva xonligi savdogarlariga **Kobul bozorida erkin savdo qilish huquqini** **bergan.**

Xiva xonligi Qo’qon bilan ham o’zaro munosabatlarni mustahkamlashga harakat qilgan. Chunonchi, **1843-1844-yillarda** - Xivaga **Qo’qon xonligining elchilari** kelganligi, o’zaro muzokaralar davomida ikki davlat o’rtasida 1) **hamdo’stlik o’rnatishga** va 2) **o’zaro savdo aloqalarini yanada rivojlantirishga** kelishilganligi buni tasdiqlaydi.

Tabiiyki, u yoki bu davlatga chet ellardan savdogarlarning muntazam kelishi ularga yaratilgan qulay sharoitga ham bog`liq. Shuning uchun ham Xiva xonlari chet ellik savdogarlarga shunday sharoit yaratish masalasiga katta e’tibor berganlar. Bunga misol qilib, **Olloqulixon (1825-1842)**ning ajoyib me’moriy obida, xonlik ustalari yuksak mahoratining ko’zgularidan biri bo’lgan **Karvonsaroy majmuasini** bunyod ettirganligini keltirish mumkin. Bu majmua – 1) **14 gumbazli tim** (yopiq bozor), 2) **karvonsaroy** va 3) **omborxonadan** iborat qilib qurilgan. Bozorda **Hindiston**, **Xitoy**, **Eron**, **Rossiya**, **Buxoro** va **Qo’qon** kabi davlatlardan keltirilgan mollar sotilgan.

Tim yozda savdo-sotiq uchun juda qulay va salqin bo’lgan. Karvonsaroy esa **ikki qavatli** bo’lib, **105 hujrali** edi.

Xiva xonligining – 1) **anori,** 2) **qovuni,** 3) **uzumi,** 4) **nashvatisi,** 5) **anjiri** va 6) **o’rigining** shirinligiga chet ellik savdogarlar tan berishgan va bu mahsulotlar chet davlatlarda ham mashhur bo’lgan.

***Xiva–Rossiya munosabatlarining o’ziga xos jihatlari*** Xiva — Rossiya munosabatlarida **muhim jihat** shunda ediki, o'zaro savdodan har ikkala davlat ham **birdek manfaatdor** edi.

Xiva savdogarlari uchun 1) **Rossiyaga boradigan savdo yo'llari xavfsiz** edi. Shuningdek, 2) Xiva xonligida **Rossiya zavod va fabrikalari** ishlab chiqargan tayyor iste'mol tovarlariga ehtiyoj baland edi. Ayni paytda Rossiya Xiva xonligiga **o'z tovarlarini sotadigan bozor** deb qarar edi. Rossiya tovarlari Yevropaning ilg'or davlatlari tovarlari bilan **raqobat qila olmayotgan bir davrda** bu juda muhim edi. **Ikkinchidan**, Xiva xonligi Rossiya sanoati uchun zarur **xomashyo mahsulotlarini arzon narxlarda yetkazib beruvchi o'lka** ham hisoblanardi.

Xivadan Rossiyaga – 1) **paxta, 2) ipak, 3) bo’z, 4) gilam, 5) hunarmandchilik mahsulotlari, 6) quritilgan meva** va boshqa mahsulotlar olib borilgan. Xiva savdogarlari **Nijniy Novgorod shahrida** o’tkaziladigan yarmarkada qatnashganlar. Rossiyadan esa Xivaga – 1) **metall, 2) to’qimachilik mahsulotlari, 3) turli rangli bo’yoqlar, 4) mo’yna terilari, 5) qurol-aslaha** keltirilgan.

Biroq har ikki davlat o’rtasida yaxshi qo'shnichilik munosabatlarining qaror topishiga **to'sqinlik qilgan omillar** ham mavjud bo'lgan. Bular: 1**) savdo karvonlariga hujum qilish xavfing mavjudligi**, 2) har ikki taraf tomonidan - **Kichik juz qozoqlarini** va **qoraqalpoqlarni** o'z fuqarolari deb hisoblashlari; shuningdek, 3) har ikki tomonning o'zaro savdodan olinadigan **boj hajmi masalasida** uzoq vaqt bir to'xtamga kela olmaganliklari bilan bog'liq edi.

**Xiva-Rossiya munosabatlarining keskinlashuvi** Maqsadi O’rta Osiyoni egallashdan iborat bo’lgan podsho Rossiyasi O’rta Osiyo davlatlariga, xususan, Xiva xonligiga turli bahonalarni ro’kach qilib, bosim o’tkazishni kuchaytirib borgan. Ayni paytda, 1) **qozoq juzlarini**, 2) **qoraqalpoqlarni** hamda 3**) turkmanlarning yovmut qabilasini** Xivaga bo’ysunmaslikka da’vat etib turgan. Chunonchi, podsho Rossiyasi 1) Xiva xonligi tarkibida yashovchi **turmanlarning yovmut qabilasini Rossiya fuqaroligiga o’tkazish istiqbollarini** hamda 2) **savdo karvonlarining xavfsizligini ta’minlash bahonasida - chegara hududlarda istehkomlar qurish imkoniyatlarini o’rganish maqsadida** - Xivaga **1819-yilda** armiya zobiti **N. Muravyov** rahbarligida maxsus ekspeditsiya ham yuborgan.

Podsho Rossiyasining tajovuzkorligi **1822-yilda - O’rta juz, 1824-yilda - Kichik juz xonliklarida** xonlik hokimiyati tugatilib, ularning Rossiyaga bo’ysundirilganida yaqqol ko’rildi. Endi podsho Rossiyasi chegarasi bevosita Xiva xonligi chegarasiga yaqinlashib qoldi. Bunday sharoitda **Xiva** xonligi - **qozoq cho’llarining ikki davlat o’rtasida bir-birini ajratib turuvchi hudud bo’lib qolishi uchun** harakat qildi. Biroq, podsho Rossiyasi buni istamadi. Oqibatda, ikki davlat o’rtasidagi munosabat keskinlasha bordi.

Xiva—Rossiya munosabatlari keskinlashgan bir sharoitda **Muhammad Rahimxon I** vafot etdi. Taxtga o'g'li **Olloqulixon** o'tirdi. U **Xiva—Rossiya munosabatlaridagi keskinlikni yumshatishga** urindi.

**1826—1829-yillardagi - Eron-Rossiya** va **1828—1829-yillardagi – Rossiya-Turkiya urushi** Rossiyani Xiva bilan munosabatlarini yanada keskinlashtirishdan o'zini tiyishga majbur etdi. Bu orada **Buyuk Britaniya razvedkasi** Markaziy Osiyo xonliklariga suqulib kira boshladi. Shunday sharoitda **Buyuk Britaniya tovarlarining xonliklar bozorini to'ldirish xavfi** ham vujudga keldi. Bundan tashqari, **Eron bilan urush oqibatida** Rossiya—Eron savdo-sotiq ishlarining ahvoli yomonlashdi. Bunday paytda **Markaziy Osiyo xonliklari bilan** savdo-sotiqni har qachongidan ko'ra rivojlantirish dolzarb masalaga aylandi. Ayni paytda, Rossiya hukumati Xiva xonligiga nisbatan o'z talablari ko’lamini tobora kengaytirib bordi. Chunonchi, u keyinchalik Xivadan **Amudaryoda Rossiya savdo kemalarining suzishiga ruxsat berishini** ham talab eta boshladi.

Bora-bora Rossiya Xiva bilan munosabatni **harbiy yo'l bilan tartibga solish** yo'lini tanladi. Shu maqsadda **1839-yilda - V. Perovskiy harbiy ekspeditsiyasi** tashkil etildi.

Uning ixtiyorida **4 ming** piyoda askar, **12 ta** to'p va yuk ortilgan **o'n ming tuya** bor edi. Biroq 1) **Ustyurtning qattiq sovug'i**, 2**) oziq-ovqat va yem-xashakning yetishmasligi** oqibatida ekspeditsiya talafot ko'rdi. Oqibatda, V. Perovskiy orqaga qaytishga majbur bo'ldi.

Lekin ekspeditsiya izsiz ketmadi. V. Perovskiy ekspeditsiyasi **Xiva xonini - Rossiya bilan kelishuv yo'lini axtarishga** majbur etdi.

***”Majburiyatlar akti”*** Vaqt o’tishi bilan Rossiya hukumati zo’r berib Xiva xonligiga **o’z hukmini majburan o’tkazishga** kirishdi. Bu maqsadga erishish uchun **G.Danilevskiy** boshchiligidagi elchilik missiyasini yubordi.

Muzokaralar davom etayotgan kunlarda **Olloqulixon** vafot etdi. Taxtni o'g'li **Rahimqulixon** egalladi. Muzokaralar yakunida Rossiya bosimi ostida **1842-yilning 27-dekabrida -** Xiva—Rossiya o’rtasida **”Majburiyatlar akti”** deb ataluvchi shartnoma imzolandi.

Shartnomada - 1) **Xiva xonining Rossiya bilan tinchlik, mustahkam do'stlik munosabatida bo'lishi** e'lon qilindi. Bundan tashqari, Xiva xoniga**:** 2) **Xivaning Rossiyaga nisbatan dushmanlik harakatlari sodir etmaslik;** 3) **savdo karvonlarining talanishiga yo'l qo'ymaslik**, 4) **Rossiya fuqarolarining shaxsiy va mulkiy xavfsizligini ta'minlash** kabi majburiyatlar yuklandi.

Bular aslida, podsho Rossiyasining o’z xohish-istaklarini majburan bajartirishidan boshqa narsa emas edi. Shuningdek, ikki davlat o’rtasidagi savdo aloqalariga ham katta e'tibor berildi. Mazkur masalada ham Rossiya o’z xoish-istagini majburan qabul qildirgan. Chunonchi, **boj** to'lovlari **Rossiya tovarlari qiymatining 5% miqdoridan oshmasligi** belgilab qo'yildi. Biroq, Rossiya shartnomaning ana shu bandini ham amalda bajarmagan. Oqibatda, o’zaro munosabatlar tobora keskinlashib borgan.

**24-§. Xiva xonligining ijtimoiy-iqtisodiy hayoti**

***Xonlik aholisi*** **XIX asrning 20-yillari boshlaridagi** ma'lumotlarga ko'ra, Xiva aholisining soni **800 ming kishini** tashkil etgan. Bu raqam qat'iy bo'lmasdan, xonlik hududining kengaya borishi bilan xonlik fuqaroligini qabul qilganlarning soni ko'payib borgan.

**XIX asr o’rtalarida** xonlik poytaxti **Xiva** shahrida **20 mingdan ortiq** aholi yashagan. **700 dan ortiq** hunarmandchilik ustaxonasi, **200 dan ortiq** savdo do’koni, **3 ta katta** va **15 ta kichik bozorlar** bo’lgan. Hunarmandchilikning **50 dan ortiq** turi rivoj topgan.

Xonlik aholisining **katta qismini -** 1)o'zbeklar tashkil etgan. Ular o’zbeklarning turli qabilalariga mansub edilar. Undan keyingi o'rinlarni 2) **turkmanlar,** 3) **qoraqalpoqlar** va 4) **qozoqlar** egallashgan.

Ularning har biri, asosan, **o'zlariga ajratilgan yerlarda joylashgan**. Har biri **alohida-alohida kanalga** ega bo'lishgan. Har bir qabila o'zlariga qarashli sug'orish inshootlami tiklash va ta'mirlash ishlarida qatnashgan. Har bir qabilaning kanali ham **shu qabila nomi bilan** atalgan.

**Davlat tuzumi va boshqaruv tizimi** Xonlik **mutlaq monarxiya** bo'lib, **oliy hukmdor — xon** davlat boshlig'i edi.

Ma'muriy jihatdan xonlik hududi - **15 ta viloyatga** (Pitnak, Hazorasp, Xonqa, Urganch, Qo'shko'pir, G'azovat, Qiyot, Shohabbos, Toshhovuz, Ambar-Manoq, Gurlan, Ko'hna Urganch, Xo'jayli, Chumanoy va Qo'ng'irot) va **2 ta noiblikka** bo'lingan. Viloyatlar – 1) **shahar** va 2) **masjid qavmlarini** (qismlarni) o’z ichiga olgan. Masjid qavmlari – 1) obro’li **oqsoqollar**, 2) **qozilar** va 3) **miroblar** tomonidan boshqarilgan.

**Davlat boshlig'i** — xon hokimiyati vakolati **nasldan naslga** o'tgan. **Muhammad Rahimxon I** o’z hukmronligidavrida **davlat boshqaruvi tizimida islohot** o’tkazgan. Unga ko’ra, xon huzurida yuqori ma’muriy organ – **Oliy Kengash** ta’sis etilgan. **Oliy Kengash** - davlatning **qonun chiqaruvchi, ijro etuvchi va sud hokimiyati** vazifasini bajargan. Oliy Kengashga **xonning o’zi** rahbarlik qilgan. Oliy Kengash ishida – 1) **xonning yaqin qarindoshlari**, 2) **mehtar**, 3) **qo’shbegi**, 4) **devonbegi**, 5) **naqib**, 6) **shayxulislom**, 7) **bosh qozi**, 8) **inoq**, 9) **otaliq** va 10) **biylar** qatnashganlar. Oliy Kengash majlisi **haftada bir marta** o’tkazilgan va unda **davlatning ichki va tashqi siyosatiga oid eng muhim masalalar** muhokama etilgan.

Ayni paytda, xonlik hayotiga oid **kundalik masalalarni** hal etish uchun - **Kichik Kengash** ham ta’sis etilgan. Bu kengash ishida – 1) **xondan** tashqari 2) **mehtar**, 3) **qo’shbegi**, 4) **devonbegi**, 5) **naqib** va 6) **shayxulislom** qatnashganlar.

Xonlikda **mehtar – bosh vazir** hisoblangan. U xon safarga chiqqan paytlarda xonlikni idora qilgan. 1) **Mehtar** va 2) **qo’shbegi** - mamlakat miqyosida **soliqlar yig`ilishiga javobgar** bo’lganlar.

Xonlikda **3 ta devon** (vazirlik) ham faoliyat ko’rsatgan. Bular – 1) **xo’jalik**, 2) **ijtimoiy-siyosiy** va 3) **harbiy ishlar** bilan shug`ullanuvchi devonlar edi. Ularning faoliyatiga - **devonbegi** rahbarlik qilgan. Xonlikning qo’shiniga - **yasovulboshi** qo’mondonlik qilgan.

Xonlik tarkibidagi **qozoq va qoraqalpoqlar** esa - o'zlarining **biylari**, **turkmanlar** esa - ularning **vakili tomonidan** boshqarilgan. Ularning lavozimlari nasldan naslga meros bo'lib o'tsa-da, **nomzodini xon tasdiqlashi shart** bo'lgan.

***Yer egaligi*** Xonlikning **asosiy boyligi yer** hisoblanardi. Bu yerlar 1) **sug'oriladigan (axya)** va 2) **sug'orilmaydigan (adra)** yerlardan iborat edi.

Egalik shakliga ko'ra, Xiva xonligining yerlari ham **uchga** bo'lingan: 1) **Davlat yerlari (podshohi),** 2) **xususiy mulk (xususiy yerlar),** 3) **vaqf yerlari.**

Xon va uning qarindoshlari, oliy martabali boshqa turli amaldorlar, ruhoniylar, savdo-sotiq tabaqalari barcha yerlarning **deyarli yarmiga** egalik qilishgan. Amaldorlarning yerlari **2—3 ming tanobni** tashkil etgan. Xon va uning qarindoshlari undan ham katta hajmdagi yer maydonlariga egalik qilishgan. **Qolgan yerlar davlat ixtiyoriga** olingan **(vaqf yerlaridan tashqari**). Davlat yerlarida va xususiy mulk yerlarida **ijarachi dehqonlar** mehnat qilganlar.

Davlat yerini ijaraga oluvchilar **– bevatan,** xususiy yerlarni ijaraga oluvchilar – **koranda**, vaqf yerlarini ijaraga oluvchilar esa – **vaqfchi** deb atalgan.

1) **Xonning qarindoshlari** o'z xususiy yerlaridan davlatga **soliq to'lamas edilar**. Davlat soliqlaridan - 2) **ruhoniylar,** 3) **katta amaldorlar,** 4) **tarxon yer olganlar** ham ozod etilgan edilar. Biroq soliqni bu yerlarda ishlovchi ijaradorlar, ya’ni mehnatkashlar to’lashgan.

1) **Shaharlarning iqtisodiy taraqqiyotdan orqada qolishi,** 2) **yirik sanoatning mutlaqo yo'qligi oqibatida** G'arbiy Yevropa davlatlaridagidek yersiz dehqonlar shaharga ish izlab borishdek imkoniyatga ega bo'lmagan. Oqibatda, ular qishloqda qolishga majbur bo'lganlar.

Suv tanqisligi tufayli dehqonchilik qiyin sharoitda olib borilardi. Shu boisdan **Amudaryodan** suv chiqarishga e'tibor berildi. **XVIII asr 70-yillarida - Davkor ko'li yonida** kanal**, XIX asr boshlarida** esa **-** 1) **Lavzan,** 2) **Qilich Niyozbiy,** 3) **Katta Xonobod** kanallari qurildi. Bu tadbirlar yerlarni sug'orish holatini yaxshilashga ko'maklashdi.

***Soliq va majburiyatlar*** Barcha davlatlarda bo’lganidek, Xiva xonligida ham aholi to’laydigan soliqlar va ular o’taydigan majburiyatlar belgilab qo’yilgan edi.

Xiva xonligida soliq va majburiyatlar haddan tashqari ko'p bo'lgan. Xonlikda a**sosiy soliq** - **salg'ut,** ya'ni **yer solig'i** hisoblangan.

1) **Hunarmandlar,** 2) tashqi savdo bilan shug'ullanuvchi **savdogarlar,** 3) **chorvadorlar** - **zakot** to'lashgan.

Bundan tashqari, mehnatkash xalq quyidagi bir qancha **majburiyatlarni** ham o'taganlar:

1. **Begar** — **rasman 12 kunlik davlat majburiyati**; unga ko'ra, qishloqning har bir xonadonidan bir kishidan odamlarni to'plashardi. Ular har yili turli qurilish ishlarida, kanal qazishda, yo'llarni tuzatishda, xon saroylari qurilishida ishlar edilar.

2. **Qazu** — butun qishloq aholisini **katta va kichik kanallarni tozalashga** safarbar etish majburiyati.

3. **Ichki va obxo'ra qazu** — har yili kanallarning **suv taqsimlagichini tozalash** majburiyati.

4. **Hachi** — **himoya dambalari qurish** va ularni mustahkamlashda qatnashish majburiyati.

Sug'orish tizimi bilan bog'liq majburiyatlar oddiy mehnatkash xalq yelkasidagi og'ir yuk edi. Chunki bu majburiyatlarning barchasi qo'lda ketmon bilan bajarilar, tuproqlar esa zambilda tashilar yoki yelkada ko'tarilib chiqilar edi. Suv chiqarish va himoya to'g'onlari tuproq, yog'och hamda chimlardan qurilar ediki, ko'pincha ular suvning bosimiga bardosh bera olmas edi. Ana shunday paytlarda ular qaytadan qurilardi. Bosimga bardosh berganlari esa bir yildan ortiqroq chidamas edi. Kelasi yili ularni qayta qurish kerak bo'lardi.

**25-§. Xiva xonligida shaharlar hayoti**

***Shaharlar hayotining umumiy manzarasi*****XVIII asr oxiriga kelib** shaharlar hayotida **uzoq davom etgan tushkunlik holati** barham topdi.

**XVIII asrning ikkinchi yarmi — XIX asr boshlarida** katta ko'lamdagi sug'orish inshootlarining tiklanishi hamda yangilarining bunyod etilishi **ishlab chiqaruvchi kuchlarning o'sishiga** asos bo'ldi. **Bu hodisa**, o'z navbatida, **shaharlarda hunarmandchilik, ichki va tashqi savdoning o'sishiga sabab bo'ldi**.

Biroq bu o'sishni Yevropa davlatlari iqtisodiyoti taraqqiyoti bilan aslo tenglashtirib bo'lmas edi. **Bu davr— G'arbiy Yevropa davlatlari hayotida tub sifat o'zgarishlar** davom etayotgan davr edi. Chunonchi, **Buyuk Britaniyada boshlangan sanoat to'ntarishi** Yevropaning boshqa ilg'or davlatlariga ham yoyilgan, **XIX asr o’rtalariga kelganda** esa u nihoyasiga yetayotgan edi. Binobarin, Yevropa davlatlarida **kapitalistik munosabatlar** gurkirab rivojlanayotgan edi.

Markaziy Osiyo xonliklarida, jumladan, Xiva xonligi jamiyati hayotida hamon o**‘rta asr yer egaligi munosabatlari** hukmron edi.

***Me'morchilik* XVIII asr oxirida - Muhammad Amin hukmronligi davridan** boshlab birmuncha **siyosiy barqarorlik** o'rnatildi. Bu omil Xiva shahrining holatiga ijobiy ta'sir ko'rsatdi. Chunonchi, **1782-yilga kelib** - **Xiva shahrida qayta tiklash ishlari tugallandi.**

Qayta tiklash ishlaridan tashqari yangi me'moriy obidalar ham qurildi. Masalan, **1765-yilda -** 1) **Sherg'ozixon** va 2) **Muhammad Amin madrasalari** bunyod etildi.

**XIX asr boshlarida** - Xiva xonligi **poytaxti yirik qurilish maydoniga** aylandi. Xon farmoyishi bilan - 1) **karvonsaroy, 2) usti yopiq bozor** va ular oralig'ida 3) **1834-yilda Olloqulixon madrasasi** qurilishi tugallandi.

**XIX asrda** - Xiva shahri bir-biridan devor bilan ajralib turadigan ikki qismga bo’lingan. Ulardan biri - **Dishan qal'a — Tashqi shahar (qal'a)** deb, ikkinchisi esa ichki shahar **— Ichki shahar (qal'a**) deb atalgan.

Ma’lumki, Sharqda shaharning ichki qismi, yani markazi **– Shahriston,** tashqi qismi esa **- Rabot** deb atalgan.

***Ichan Qal’a*** Ichan qal'a bobolarimizdan qolgan Markaziy Osiyodagi yirik va noyob me'moriy yodgorlikdir. Ichan qal'a - Xiva shahrining **ichki qal'a (Shahriston)** qismidir.

Ichan qal'a Dishan qal'adan devor bilan ajralib turadi. Unga - 1) **Bog'cha,** 2) **Polvon,** 3) **Tosh** va 4) **Ota** deb nomlangan **to'rtta** darvoza orqali kirilgan.

Xorazm o'lkasi me'morchiligining ajoyib obidalari — madrasa, masjid, xon saroyi, ma’muriy binolar, bosh maydon va minoralar **Ichan qal'ada** joylashgan.

1) **Muhammad Rahimxon,** 2) **Olloqulixon** va 3) **Muhammad Aminxon** hukmronliklari davridaIchan qal'ada keng ko'lamli **yaratuvchilik ishlari** amalga oshirildi. Muhtasham saroy, madrasa, maqbaralar barpo etildi. **Ko'hna arkdagi saroy qurilishi** tugallandi.

**Muhammad Aminxon** - **Ichan qal'aning g'arbiy qismidagi Ko'hna ark yoniga Katta Minor** nomi bilan mashhur bo'lgan minorani qurdirdi. Ichan qal'ani bunyod etishda Xiva me'morlari **Markaziy Osiyoda qadimdan davom etib kelayotgan an'ana** — inshootlarni **ro'parama-ro'para qurish usulidan** foydalanishgan. Bu usul **“qo'sh”** deb ataladi.

Bundan tashqari, binolarni alohida ansambl holida qurish an'analariga ham amal qilingan. Masalan, **Polvon darvozasi oldidagi** - bir necha **masjid, madrasa, hammom, toqi, karvonsaroy va xon saroyi** ana shunday o'ziga xos ansamblni tashkil etadi.

Noyob me’morchilk obidasi bo’lgan Ichan qal`a **1961-yilda** - me’moriy yodgorlik sifatida **alohida muhofazaga olingan va muzey-qo’riqxonaga aylantirilgan**. Uning maydoni **26 ga**. ni tashkil etadi. Unda **54 ta** tarixiy-me’moriy obida joylashgan. **1969-yildan** muzey-qo’riqxona - **Xiva “Ichan qal`a muzey-qo’riqxonasi”** deb ataladi.

**1990-yilda -** Ichan qal'a **Butunjahon yodgorliklari ro'yxatiga** kiritildi.

***Dishan qal'a*** Dishan qal’a — Tashqi qal'a **Xiva shahrining rabod qismi** hisoblanadi. **1842-yilda -Xiva xoni Olloqulixon** Xiva shahrini **tashqi dushmanlar hujumidan saqlash maqsadida** shaharni uzunligi **6250 metr, balandligi 7—8 metr, devorining qalinligi esa 5—6 metr** bo'lgan devor bilan o'ratgan.

Ichan qal'ada **4 darvoza** bo'lsa, **Dishan qal'a - 10 darvozali** bo'lgan.

***Hunarmandchilik* XVIII asr ikkinchi yarmi va XIX asr birinchi yarmida ham** avvalgi asrlarda mavjud bo'lgan hunarmandchilikning har xil turlari yanada rivojlandi.

**Me'morchilikning** yuksalishi **- kulolchilikda ham** o'z ifodasini topdi. Kulollar faqat alohida-alohida buyumlar tayyorlabgina qolmasdan, bir necha yuzlab lagan, tovoq va kosalardan iborat butun bir to'y marosimini o'tkazishga yetadigan to'y majmualarini ham tayyorlaganlar. Alohida tantanalar uchun **maxsus to'y** va **podshoyi tovoqlar** ham tayyorlangan.

**XIX asrning 30—40-yillariga** oid manbalarda **Xivada zargarlik hunari** mahorati yetakchi hunarlar qatorida tilga olib o'tilgan. Xivaning **bosh taqinchog'i — jig'a** Markaziy Osiyoning boshqa mintaqalariga ham keng tarqalgan. Isirg'alar feruza va marjonlar, bilaguzuklar esa toshlar bilan bezatilgan.

**XIX asrda Xiva yog'och o'ymakorligi maktabi** xonlikda oldingi o'rinda turadi. U o'z badiiy yuksakligi bilan ajralib turardi. Bu o'rinda **Olloqulixon** saroyidagi **Toshhovli** ayvon ustunlari majmuyi o'zining ko'rkamligi bilan ajralib turadi.

**XIX asr o’rtalarida** o'ymakori eshik va ustunlar ustasi **Polvon Abdusattor o'g'lining** nomi ayniqsa shuhrat qozondi.

**Xiva shahri**, ayni paytda, **XX asr boshlarigacha** xonlikda **yagona shoyi to'qish markazi** bo'lib qoldi.

**XIX asrda Xivada matoga gul bosish san'ati** - o'zining 1) **kulrang uyg'unligi** va2) **mayda gullari bilan** Markaziy Osiyoning boshqa gul bosish markazlaridan farq qilib turadi.

* **1961-yilda- Ichan qal’a** ansambli me'moriy yodgorlik sifatida **davlat muhofazasiga olingan va muzeyga** aylantirilgan.
* **1990-yilda** esa - Ichan qal'a **Butunjahon yodgorliklari ro'yxatiga** kiritilgan.

**26-§. Xiva xonligi tarixi bo'yicha manbalar**

***Arxiv hujjatlari*** Mana siz Xiva xonligining XVI — XIX asr birinchi yarmi tarixi bilan tanishib bo'ldingiz. Xo'sh, siz bilib olgan tarixiy ma'lumotlar qayerlardan olingan?

Ular birinchi navbatda, **tarixiy hujjatlarni o'rganish natijasida** to'plangan. Arxiv hujjatlari bugungi avlodni o'tmish tarixi bilan tanishtirishda beqiyos ahamiyatga ega. Olimlar u manbalarni o'rganganlar, sharhlaganlar va shu orqali o'tmish tarixni tiklaganlar.

**Xiva xonlari arxivi hujjatlari** Rossiya xonlikni bosib olgach, **1873-yilda Peterburgga** olib ketilgan. Keyinchalik ular olimlar tomonidan topilib o'rganilgan va sharhlangan.

Arxiv hujjatlari Xiva xonligining davlat tuzumi, soliq va majburiyatlar, pul muomalasi, davlatning ma'muriy-hududiy bo'linishi, aholining xo'jalik mashg'uloti, savdo-sotiq ishlari kabi masalalar haqida qimmatli ma'lumotlar beradi.

**1962-yilda - Xiva xonlari arxivi Toshkent shahriga olib kelingan** va hozirda O'zbekiston **markaziy davlat arxivida** saqlanmoqda.

***Mahalliy tarixchilarning Xiva xonligi tarixi bo’yicha manbalari* XVII asrda** yashagan **Hasanbek Rumluning «Eng go`zal tarix»** asari - **XVI asrning birinchi yarmidagi** Xiva tarixiga bag`ishlangan.

Xiva xoni, tarixchi olim **Abulg'oziy Bahodirxonning** (**1603—1664**) “**Shajarayi turk**" asari ayniqsa katta ahamiyatga ega asardir. Asarda juda katta tarixiy faktlar to'plangan. Asar **turkiy qabilalar shajarasi haqida** qimmatli ma'lumotlar beradi. Shuningdek, kitobxonni Xiva va xivaliklar, shuningdek, Abulg'oziyning ham o'zaro urushlar oqibatida parchalanib ketgan davlatni birlashtirish yo'lida olib borgan shiddatli kurashi bilan ham tanishtiradi. Asarning **1512—1663-yillar oralig'idagi** Xiva **ijtimoiy-siyosiy tarixiga, Xiva - Buxoro munosabatlariga** bag'ishlangan **IX bobi** tarix fani uchun ayniqsa katta ahamiyatga ega.

Mahalliy mualliflar orasida **Munis va Ogahiylarning** tarixiy asarlari ham tarix uchun muhim manba hisoblanadi. **Munis**ning **“Firdavsul iqbol”** deb ataluvchi tarixiy asari **1806-yilda Eltuzarxonning** topshirig'i bilan yozilgan. Asar Xivaning **XVI asrdan - 1812-yilgacha** bo'lgan tarixini qamrab olgan.

Munis vafot etgach, xonlik tarixini yozish ishini **Ogahiy** davom ettirgan. U bitgan tarixiy asar **“Shohidi iqbol”** deb atalib**, o'zida 1812-yildan - 1872-yilgacha** bo'lgan tarixni aks ettiradi.

**Xudoyberdi Avaz Muhammadn**ing **1831—1832-yillarda** yozilgan “**Dili g'aroyib**” asari ham Xiva xonligi, uning shaharlari haqida muhim ma'lumotlar beradi.

Xiva xonligining **1872—1911-yillardagi tarixini** Xiva xoni **Asfandiyorxonning** topshirig'i bilan **1912-yilda Yusufbek Bayoniy** yaratgan. Muhammad Yusuf Bayoniy avlodlarga **ikki yirik tarixiy asarni** meros qilib qoldirgan. Bular – 1) **“Xorazm tarixi”** va 2) **“Shajarayi Xorazmshohiy”** asarlaridir.

***Xiva tarixi bo'yicha Rossiyalik mualliflarning asarlari* 1725-yilda - Xivaga** Rossiya elchisi bo'lib kelgan **Florio Benevini** esdaliklarida ilmiy jihatdan muhim ma'lumotlar yozib qoldirilgan.

**1793—1794-**yillarda - **Orenburgdan** Xivaga **oftolmolog vrach Blankennagel** taklif etilgan. U **xonning ko'zi ojiz bo'lib qolgan amakisini** davolagan. U yozib qoldirgan esdalik ma'lumotlar juda muhim ahamiyat kasb etadi.

Rossiya elchisi sifatida Xiva xonligiga **1819-yilda -** kelgan **N. I. Muravyov** ham yozib qoldirgan esdaliklar eng qimmatli manbalar qatorida turadi. “Esdaliklar" - 1) **Xiva to'g'risida,** 2) **qadimiy obidalar,** 3) **davlat boshqaruvi tizimi,** 4) **hunarmandchilik** va **savdo-sotiq** to'g'risida batafsil ma'lumotlardan iborat. Shuning uchun ham bu kitob **fransuz** va **nemis tillariga** ham tarjima qilingan edi. Muallif asarida o'zbek xalqiga xos xususiyatlar haqida to'xtalib, o'zbeklarni **,,aql-idrokli, suhbati yoqimli va o'tkir, qat'iyatli, matonatli, urf-odati oddiy, yolg'on va aldovdan nafratlanuvchi, harbiy ishda hormay-tolmaydigan mard va jasur kishilar",** deb ta'riflagan ham edi**. N. I. Muravyov** o'z fikrini davom ettirib, yana quyidagilarni qayd etgan: ”**Xiva shahri keng maydonda bog'-rog' bilan o'ralgan**. Atrofi esa devor bilan o'ralgan hamda Amudaryodan suv quvuri o'tkazilgan. Xiva aholisi o'zining mashaqqatli mehnati bilan cho'l-u biyobonni hosildor o'lkaga aylantirgan. Atrof hammasi ekinzor maydon. Bug'doyzor, sholipoya, uzumzor va shirin-shakar bog'. Chorvachilik ham rivojlangan".

**1842-yilda** - Xiva va Rossiya o’rtasida ”**Majburiyatlar akti”** shartnomasining imzolanishiga erishgan elchi **G. Danilevskiy** o'zi bilan Xivaga kelgan tabiatshunos olim R. **Baziner** bilan birgalikda **,,Xiva va xonlikning boshqa shaharlari hamda qishloqlari, savdo-sotig'i va sanoati"** nomli asar yozib qoldirganlar.

**1858-yilda - Xiva va Buxoroga** yuborilgan diplomatik missiya rahbari **N. Ignatyev** yozib qoldirgan esdaliklar ham Xiva tarixi bo'yicha muhim manba hisoblanadi.

Taniqli sharqshunos olim **N. Vasilevskiy**ning 1) ”**O'zbeklar Xorazmda**”**,** 2) **”Inoqlar hukmdorligi”** va 3) **”Qo'ng'irot sulolasi**” asarlari Xiva xonligining **XVI asr va undan keyingi asrlar tarixiga** bag'ishlangan.

Bundan tashqari, Xiva bilan Rossiyaning **XVIII—XIX asrlardagi** o'zaro aloqalari yana bir sharqshunos olim **S. Jukovskiy**ning ”**Rossiyaning keyingi 300 yilda Buxoro va Xiva bilan aloqasi**” asarida o'z ifodasini topgan.

***Yevropa sayyohlari va olimlari yozib qoldirgan manbalar*** Yevropa mamlakatlari sayyohlari va olimlari yozib qoldirgan asarlar ichida ingliz savdo va diplomatiya vakili **A. Jenkinson**ning esdaliklari Xiva xonligining **XVI asr tarixi haqida** muhim ma'lumot beradi. Jenkinson esdaliklari, **”Jenkinsonning Xiva va Buxoroga sayohati**” deb nomlangan.

Yevropa sayyohlari ichida taniqli **venger** sharqshunos olimi **A. Vamberi** yozib qoldirgan **”O’rta Osiyo bo'ylab sayohat**” deb ataluvchi asar Xivatarixi bo'yicha ham eng qimmatli manbalardan hisoblanadi. Uning esdaliklari o'zbek tilida ham chop etilgan.

***O'zbekiston olimlarining Xiva xonligi tarixiga oid asarlari*** O'zbekiston olimlari ham Xiva xonligi tarixini o'rganish ishiga katta hissa qo'shganlar. Ular orasida akademik **I. Mo'minov** boshchiligida yaratilgan **”Xorazmning qadimgi davrdan hozirgi kungacha bo'lgan tarixi”(1976-yil**) alohida qimmatga ega.

Xorazmning eng qadimgi davrlaridan to **hozirgi kungacha, shu jumladan, XVI—XIX asrlar birinchi yarmi tarixi haqida Xiva shahrining 2500 yilligi** yubileyi munosabati bilan chop etilgan ”**Xiva ming gumbaz shahri**” kitobi ham tarixiy faktlarga juda boy asardir (**1997-**yil).

* **1962-yilda -** Xiva xonlari arxivi **Toshkent shahriga** olib kelingan va O'zbekiston **markaziy davlat arxivida** saqlanmoqda.
* **Xiva, Rossiya** va **yevropalik** olimlar - Xiva xonligi tarixiga oid qimmatli asarlar yaratganlar.

**VI BOB. XVI-XIX ASRNING BIRINCHI YARMIDA QORAQALPOQLAR**

**27-§. Qoraqalpoq xalqining shakllanishi va siyosiy hayoti**

***Qoraqalpoqlarning xalq sifatida shakllanishi*** Tarixiy manbalarda hozirgi **Qoraqalpog'iston hududida** odamlar - **neolit davridayoq yashaganligi** qayd etiladi.

**Milodiy II—VIII asrlarda** - Orolbo'yi dashtlariga bir qator **turkiy qabilalar** kirib kelib joylashganlar. Mahalliy aholining kirib kelgan qabilalar bilan qo'shilishi natijasida Orolbo'yida 1) **bijanaklar** va2) **o'g'uzlar** shakllangan. **Bijanaklar negizida VIII-X asrlarda -** qoraqalpoqlarning **xalq sifatida shakllanish jarayoni** boshlangan.

**X asr boshlarida** - bijanaklarning bir qismi **Volga ortiga, Janubiy Rus dashtlariga** ko'chib o'tishga majbur bo'lganlar. Bunga 1) **o'g'uzlar** va 2) **qipchoqlarning** siquvi, tazyiqi sabab bo'lgan.

**XII asr -** rus yilnomalarida ular **“cherniye klobuki**” (qoraqalpoq) deb tilga olingan. ,,Qoraqalpoq" xalqining nomi shu atamadan olingan.

**Volga va Ural daryolari** oralig`ida qolgan **bijinaklar** joylashgan hududni **Irtish daryosi atroflaridan** kelgan **qipchoq qabilalari** zabt etgan. Shu tariqa, ular qipchoqlar bilan aralashib, ularning tilini qabul qilganlar. Qipchoqlarning urug`-qabila tarkibiga kirgan bijinaklar (qoraqalpoqlar) manbalarda **“qora bo’rkli” deb** qayd etilgan.

**XIII asr boshlarida** Chingizxon Xorazmshohlar davlati poytaxti **Urganch shahrini** zabt etgach, uni suvga bostirish maqsadida **Amudaryoga qurilgan suv to’g`onini** buzdirib yashlaganligi sizga 7-sinf darsligidan ma’lum. **To’g`on buzilgach, Amudaryoning o’zani ham o’zgargan**. Oqibatda, suvsiz qolgan Orolbo’yi qoraqalpoqlarining bir qismi **Volga va O’rol (Yoyiq) daryolari** bo’ylariga, **Sirdaryo vohalariga** ko’chib ketishga majbur bo’lganlar.

**Oltin O'rda** zaiflashgach, uning tarkibidan qator mustaqil davlatlar ajralib chiqqan. Bu davlatlarning biri — **XIV asr oxirida** tashkil topgan **No'g'ay (Mang'it) xonligi edi.** Uning **chegarasi** — **Volga daryosidan - Irtish daryosigacha, Kaspiy va Orol dengizi bo'ylaridan - Kama daryosigacha** bo'lgan hududlarni o'z ichiga olgan.

Binobarin, qoraqalpoqlar ko'chib borib joylashgan hududlar **XV—XVI asrlarda No'g'ay xonligi hududiga** kirgan. **No'g'ay va qoraqalpoq** xalqlari o'zaro siyosiy hamkorlikda, birlashmada yashaganlar.

No'g'ay tili tarkibi, fonetikasi va grammatik qurilishi jihatidan qoraqalpoq tiliga juda yaqin.

***Yodda tuting.*** *Shu tariqa* ***XVI asrga kelib -*** *bir necha urug'lardan iborat* ***qoraqalpoq xalqining shakllanish jarayoni nihoyasiga yetgan.*** *Qoraqalpoqlarning alohida bir xalq bo’lganligi haqidagi manbalar* ***XVI asrning oxirlariga*** *to’g`ri keladi. Chunonchi,* ***1598-yilda*** *Buxoro xoni* ***Abdullaxon II ning*** *bir yorlig`ida* ***“qoraqalpoqlar”*** *degan so’z qayd etilgan.*

***Qoraqalpoq xonligining tashkil topishi* XVII** asrning boshlarida - no'g'aylar **Volga va Yoyiq daryolari bo'ylariga** bostirib kelgan **jung'orlar (qalmoqlar)** tomonidan tor-mor etiladi. Oqibatda, ular **Qrimga** ko'chib ketishga majbur bo'lganlar. **Qoraqalpoqlar** esa **Orol va Sirdaryo bo'ylariga** kelib o'rnashadilar.

Qoraqalpoqlar ijtimoiy hayotida 1) **biylar** va 2) **botirlar (**harbiylar boshlig'i) muhim o'rin tutganlar. **Biylar** qoraqalpoq urug'lariga **boshchilik qilganlar** hamda ularning **ichki huquqiy va xo'jalik ishlariga doir muammolarni** hal qilganlar. Shuningdek, qo'shni xalqlar bilan munosabatlarda o'z urug'i yoki qabilasi nomidan vakil sifatida qatnashganlar**. XVI—XVII asrlarda -** qoraqalpoqlar 1) **yo Buxoro xonligiga,** 2) **yo qozoq xonlariga** tobe bo'lganlar.

**XVIII asr boshlariga kelib** – Sirdaryo bo'yid**a** yashovchi qoraqalpoqlarning birlashish jarayonida 1) **Jonkent** va 2) **Sig'noq** singari qadimiy qo'rg'onshaharlar tayanch bo'lgan. Qoraqalpoqlarning birlashuvida 1) **Kuchukxon,** 2) **Taburchak** va 3) **G'oyib sultonlar** muhim ro'l o'ynaganlar. Buning natijasi **1714-yilda** Sirdaryobo'yi qoraqalpoqlari o'z yetakchilari **Eshmuhammad (Eshimxon) boshchiligida** davlatga — **qoraqalpoq xonligiga** birlashtirilgan. Bu davlat 1) **Sirdaryoning quyi oqimi,** 2) **Volga bo'ylari jung'orlari,** 3) **Boshqirt ulusi** va 4) **Kichik juz qozoq xonliklari bilan** chegaradosh edi.

**1723-yilda - jung'orlar** bostirib kelib, **Sirdaryoning o’rta qismini** egallagach, qoraqalpoqlar yana ko'chishga majbur bo'ladilar. Ko'chish oqibatida qoraqalpoqlar **ikkiga bo'linib** ketdilar, 1) bir guruhi **Sirdaryoning yuqori oqimi — Toshkent tomonga**, 2) ikkinchi guruhi **Sirdaryoning quyi oqimiga** borib joylashdilar. Shu tariqa qoraqalpoqlar shartli ravishda “**yuqori qoraqalpoqlar**”, “**quyi qoraqalpoqlar**”ga bo'linib ketdi. Quyi qoraqalpoqlar **Sirdaryo bilan Amudaryo o’rtasidagi** bo'sh yotgan yerlarga ham o'rnashib, bu yerlarga **Quvondaryodan** suv chiqarib, dehqonchilik bilan shug'ullandilar.

***Qoraqalpoqlar va Rossiya munosabatlar*** Qoraqalpoqlar Rossiya bilan munosabatlar o'rnatishga harakat qilgan. Bunday yaqinlashishga bir qator omillar sabab bo'lgan edi. Birinchidan, **Rossiya bilan savdo-tijorat ishlarini yo'lga qo'yishdan manfaatdorlik,** ikkinchidan, **jung'orlarning tinimsiz hujumlaridan himoyalanish zarurati** sabab bo'ldi.

**1726-yilda -** qozoq xoni **Abulxayrxon - Peterburgga** o'z elchilarini jo'natgan. Uning tarkibida **qoraqalpoq vakillari ham** bor edi.

Bunga javoban, **1731-yilda –** Rossiya o'z elchisi **M**. **Tevkelev**ni **Abulxayrxon huzuriga** jo'natadi. Muzokaralar natijasida 1) **ham Kichik juz,** 2) **ham Quyi qoraqalpoqlar** Rossiya fuqaroligiga qabul qilinadi. Ayni paytda, **qoraqalpoqlarning Rossiyaga emas, Kichik juz xonligiga yasoq to'lashi** tan olindi. Qoraqalpoqlarning **Rossiya imperiyasi fuqaroligiga qabul qilinishi** — ularni Eron hukmdori **Nodirshoh hujumidan** saqlab qoldi.

***Qoraqalpoq va Xiva munosabatlari*** Qoraqalpoqlarning **asosiy qismi** notinch og'ir yillarda 1) **Amu va Sirdaryo oralig'idagi** bo'sh yotgan yerlarga, 2) **Yangidaryo** va 3) **Quvondaryo bo'ylariga** ko'chib kelib yashardilar. Bu yerlar **Xiva xonligiga** chegara hududlar edi.

Bu yangi yerlar qoraqalpoq xalqining o'ta mashaqqatli mehnati evaziga o'zlashtirilgan. Tarixchi olimlar **Yangidaryoda** yaratilgan **ajoyib sug'orish inshootlari tizimiga** — bu, **qoraqalpoq xalqi qahramonona mehnatining ulug'vorligi xotirasidir**, deb baho berganlar.

Asta-sekin qoraqalpoqlarning **Orolbo'yi o'zbeklari bilan yaqinlashuvi** yuz bera boshlagan.

**Orolbo’yi o’zbeklari** Xiva xonligi hokimiyatiga bo’ysunishni istamas edi. Xiva hukumati o’z oldiga Orolbo'yi o'zbeklarini hamda qoraqalpoqlarni bo’ysundirish maqsadini qo’ygan. Nihoyat, uzoq kurashlardan so’ng, Xiva xoni **Elbarsxon davrida, 1735-yildagina -** 1) **Orolbo'yi o'zbeklari** va 2) **qoraqalpoqlar** Xiva xonligi hokimiyatini tan olishga majbur etildilar.

**Muhammad Amin inoq davrida** esa ayrim qoraqalpoq qabilalari ixtiyoriy ravishda Xiva xonligi fuqaroligiga o'ta boshlagan.

**1809-yilda –** 1) **Amudaryo,** 2) **Quvondaryo** va 3) **Orol dengizi atrofida** yashovchi qoraqalpoqlar xonlikka bo'ysundirildi. **1811-yilda** esa **- Yangidaryo atrofida** yashovchi qoraqalpoqlar ham tobe etildi. Shu tariqa **qoraqalpoqlarni Xiva xonligiga bo'ysundirish** nihoyasiga yetkazildi.

* Qoraqalpoqlar - 1) **Orol** va 2) **Quyi Sirdaryo bo'ylarida** yashab kelgan qadimgi xalqlardan biri.
* **Bijanaklar** negizida **VIII—XVI asrlarda - qoraqalpoq xalqi** shakllandi.
* **XVIII asr birinchi choragida - Eshimxon** yetakchiligida **qoraqalpoq xonligi** tashkil topadi.

**28-§. Qoraqalpoqlarning ijtimoiy-iqtisodiy hayoti**

***Ijtimoiy ahvol*** Qoraqalpoqlar ijtimoiy hayotida **urug'chilik, qabilachilik munosabatlari, aholining tabaqalarga bo'linishi** ancha kuchli edi. Har bir urug' yoki qabilaga **biylar** boshchilik qilardi. **Harbiy qismlarni botirlar** boshqarardi. Aholi orasida **ruhoniylar, shayxlar, xo'jalarning o'rni** ham katta edi. **Ovul -** boshlang'ich ma'muriy bo'g'in bo'lib, ularning butun hayotiga **Oqsoqollar kengashi** rahbarlik qilardi. Shuningdek, qoraqalpoqlarda **yuzboshi, mirobboshi, qozi, rais** kabi ma'muriy mansablar ham bor edi**. Mirob** - **suv taqsimlovchi** hisoblangan.

**Biylik** lavozimiga **ilgarilari urug' yig'inlarida saylangan** bo'lsa, qoraqalpoqlar Xiva xonligiga bo'ysundirilgach, **xon tomonidan tayinlanadigan** bo'ldi. **Xon tomonidan tayinlangan biyga** boshqa biylar bo'ysungan. Amudaryoning **so'l** tomonidagi - **Qo'ng'irot**, **o'ng** sohilidagi - **Chimboy** qoraqalpoqlarning **bosh ma'muriy markaziga** aylanadi.

Aholi orasida **mulkiy tabaqalanish ham** kuchayib bordi. Yerga **jamoa bo'lib egalik qilish** asta-sekin barham topib, katta yer egalari tabaqasi vujudga keldi. Chorvachilikda minglab qoramol, qo'y-echki, yilqi, tuyalarga ega tabaqalar shakllanadi. Juda ko'p baliq ovlanadigan suv havzalari ham alohida kishilar tomonidan egallanib bordi. Natijada yersiz, chorva mollarisiz kambag'allar soni ko'payib bordi. Ular boylardan yerni ijaraga olib ishlashga, chorva mollarini boqib kun kechirishga majbur bo'ldilar.

***Dehqonchilik, chorvachilik, baliqchilik*** Qoraqalpoqlar qadimdan dehqonchilik va chorvachilik bilan shug'ullanib kelganlar. **“Qirq qiz" dostonida** - **qoraqalpoqlarning yerlar o'zlashtirib, suv inshootlari qurib, yer haydab g'alla yetishtirganligi, bog'lar yaratganligi h**aqida ma'lumotlar berilgan.

Qoraqalpoqlar **Orol bo'ylarida, Sirdaryo va Amudaryo oralig'idagi** yerlarda dehqonchilik bilan shug'ullanganlar. Bug'doy, arpa, tariq va boshqa ekinlar ekib, mo'l hosil olganlar. 1) **Yangi (Jana) daryo** va **2) Quvondaryo havzalarida** qoraqalpoqlar tomonidan barpo etilgan kanal va sug'orish inshootlari xo'jalikda **dehqonchilik tarmog'ining yetakchi o'rinda turganligidan** guvohlik beradi.

**XVIII asr oxirlarida** - Amudaryo quyi tarmoqlarida 1) **Qalliko'l,** 2) **Kegayli, XIX asr o’rtaylarida –** 1) **Chimboy,** 2) **Qo'ng'irot** dehqonchilik vohalari vujudga keldi. Dehqonchilikda omoch, mola, ketmon, belkurak, o'roq kabi mehnat qurollaridan foydalanilgan.

Qoraqalpoqlar **iqtisodiy hayotida chorvachilik ham** muhim o'rin tutgan. Poda-poda qoramol, qo'y, echki, ot, tuyalar boqilgan. Chorvadorlar ho'kiz va tuya qo'shilgan aravalarda poda va otarlari bilan yil davomida sero't yaylovlarga ko'chib yurganlar. Qishlov uchun pichan, xashak tayyorlangan. Ayniqsa, qamishzorlar chorva mollari uchun to'yimli ozuqa bo'lib xizmat qilgan.

Qoraqalpoqlar iqtisodiy hayotida **baliqchilik ham** rivojlangan. Orol bo'ylari, daryolarning havzalari baliqchilikning rivojlanishiga katta irnkoniyat yaratgan. **Baliqchilik, ovchilik** - aholi uchun **qo'shimcha tirikchilik manbayi** hisoblanardi.

***Hunarmandchilik va savdo*** Qoraqalpoqlar hayotida **temirchilik, duradgorlik, kigiz bosuvchilik, to'quvchilik, bo`yoqchilik, kulolchilik, zargarlik** kabi hunarmandchilik tarmoqlari rivojlanib boradi. Hunarmandlar uy-ro'zg'or buyumlari, idish-tovoqlar, matolar, kiyim-kechaklar tayyorlaganlar. Yog'ochdan o'tov tayyorlab, kigizlar bilan yon va tom qismini o'rab, turar joylar yasaganlar. Olacha, gilam, **tuya junidan movut tayyorlash** ancha rivojlangan.

Yog'ochdan omoch, mola, arava, kema va qayiqlar yasaganlar. **Asosiy transport vositasi** bo'lgan **otlar** uchun yugan, egar-jabduq buyumlari tayyorlangan. Jun va terini qayta ishlab, turli xil kiyim va boshqa buyumlar tayyorlangan.

Qoraqalpoqlar **amaliy san'atida –** 1) **o'tovlar uchun o'ymakor eshiklar,** 2) **kashtachilik,** 3) **zargarlik buyumlari yasash** rivojlangan.

Savdo-sotiq ishlari ham rivojlanib bordi. Shaharlarda do'konlar, karvonsaroylar qurildi. Dehqon va chorvadorlar shaharlarda g'alla, chorva mollari, baliq sotardi. Hunarmandlardan uy-ro'zg'or buyumlari, kiyim, gilam, zargarlik buyumlari sotib olinardi**.** 1) **Xo'jayli,** 2) **Qo'ng'irot,** 3) **Mang'it,** 4) **Chimboy** shaharlari - yirik savdo markazlariga aylanadi. Bozorlarda qoraqalpoq savdo ahli Sharq va G'arb mamlakatlari savdogarlari bilan muloqotda bo'lardilar. Sharqdan G'arbga boruvchi savdogarlar uchun qoraqalpoqlar tayyorlagan **tuzlangan baliq mahsulotlari** xaridorgir edi.

***Soliq va majburiyatlar*** Dehqonlardan **salg'ut (yer) solig'i**, chorvadorlardan **zakot solig'i**, aholidan **ruhoniylar** uchun – **ushur solig'i** olinardi. Soliq miqdorini xon amaldorlari belgilardi. **Yer solig'i - butun qabila yoki urug'ga bir yo'la solinardi**. Oqibatda soliqning ko'p qismi **kambag'allar bo'yniga** tushardi. Bunday tartibdan boy tabaqalar foydalanar edi. Biy va amaldorlar ham go'yo o'z xarajatlarini qoplash uchun xalqdan **qo'shimcha soliqlar** undirardilar. **Harbiy xavf yuz berganda** - xalqdan **,,qozon" (xo'jalik) solig'i** undirilar edi, yigitlar majburiy harbiy xizmatga chaqirilardi.

Soliqlardan tashqari kambag'allar kanal va ariqlar qazish, sug'orish inshootlarini tozalash va boshqa ishlarga **majburiy safarbar** etilardi.

***Oydo'stbiy boshchiligidagi qo’zg'olon* 1827-yili** - Xiva xonligi zulmiga qarshi qoraqalpoqlar qo'zg'olon ko'taradi. Qo'zg'olonga qoraqalpoqlar biyi **Oydo'stbiy** boshchilik qiladi. **1827-yil 25-iyul** kuni Xiva xoni **Olloqulixon** Oydo'stbiy boshliq qo'zg'olonchilarni bartaraf etish uchun **Muhammad Nazarbiy inoq** qo'mondonligidagi qo’shinni **Xo'jayli shahriga** jo'natadi.

Oydo'stbiy qoraqalpoq biylarini to'plab, **Orol dengizi bo'yida** maslahat uyushtiradi. Yig'ilganlar maslahati bilan qoraqalpoq ovullariga otliq choparlar jo'natilib, shunday buyruq beriladi: ,,**Hamma bola-chaqasi bilan qo'zg'olonga yig'ilsin. Kimda-kim bosh tortsa — u dushman hisoblanadi"**. Qoraqalpoqlar yig'ilib, qulay yerda xandaq qazib, shox-shabbalar va aravalar bilan mudofaa to'sig'i qurishgan. **29-iyulda Oydo'stbiy** o'zining ikki o'g'li **Rizo va To'rani 300 botirga** bosh qilib**, Qo'ng'irot qo'rg'oniga** chopovulga yuboradi. **Qo'ng'irot** hokimi **Muhammad Yaqub mushrif** qo'rg'on mudofaasini uyushtiradi. Urush peshingacha davom etgan. Oydo'stbiy askarlarining bir qanchasi urushda nobud bo'lgan. Ba'zilari **dengiz tomon** qochgan. Rizo ham, To'ra ham bor imkoniyatni ishga solsalar ham yengiladilar.

**Muhammad Nazar inoq** Oydo'stbiyga qarshi sara qo'shin jo'natadi. Kuchlar noteng bo’lgan jangda qo'zg'olonchilar tor-mor qilinadi. Oydo'stbiyning esa boshi tanasidan judo qilinadi. Xiva tarixchisi va shoiri **Munis** Oydo'stbiy o'limiga bag'ishlab **marsiya** yozgan. Qo'zg'olon bostirilsa-da, xalqning zulmga qarshi nafrati kuchayib bordi.

* **Marsiya** – bir shaxsning vafoti munosabati bilan uning xotirasiga bag`ishlab yozilgan motam she’ri.
* Qoraqalpoqlar **dehqonchilik, chorvachilik, baliqchilik, hunarmandchilik** bilan shug'ullanib tirikchilik qilganlar.
* **1827-yilda - Xiva xonlari zulmiga qarshi** Oydo'stbiy boshchiligida qo'zg'olon ko'tarildi.

**29-§. Qoraqalpoq xalqi madaniyati**

***Turmush tarzi*** Qoraqalpoqlar uzoq yillar davomida ko'chmanchilik **turmush tarzidan - o'troqlikka o'tish jarayonini** boshidan kechirdilar. Aholining asosiy qismi **o'tov va paxsa uylardan iborat ovullarda** yashardi. Keyinchalik qo'rg'on (qal'a) va shaharlar vujudga keladi. Qo'rg'onlarning to'rt tomoni **devor yoki baland tepalar bilan** o'rab olinardi.

Qoraqalpoqlar bir necha urug'lardan shakllangan bo'lib, har urug' a'zosi o'z urug'ining mustahkamligini ta'minlashga intilardi. **Bir urug' ichida qiz olish, qiz berish taqiqlangan** edi. Shu boisdan **boshqa urug'dan qiz olib qochish odatiy hodisa** hisoblanardi. Ma'lum vaqt o'tgach qiz olib ketilgan joy ma'lum qilinib, qiz tomonning ota-onasi, yaqin qarindoshlari va urug' oqsoqoli turli sarpolar bilan siylanib, to'yga rozilik olinardi. To'yda baxshilar dostonlardan qo'shiqlar kuylashardi, aytishuvlar avjiga chiqardi. Polvonlar va botirlar kurashga tushardi.

Qoraqalpoqlar **qishlovni** - ko’pincha **daryo va dengiz bo’ylarida** o’tkazganlar. Arava, qayiq, sol va ot – asosiy transport vositasi hisoblangan. Qoraqalpoqlar kiyim-kechakida milliylikka alohida e’tibor berilgan. Bu, ayniqsa, ayollar va qiz bolalar **savkeli** (**qalin bo’zdan tikilib, kumush va marjonlar bilan bezatiladigan bosh kiyim**)da yaqqol namoyon bo’lgan.

***Shaharlar*** Qoraqalpoqlar 1) **Qo'ng'irot,** 2) **Chimboy,** 3) **Xo'jayli** kabi yirik shaharlarni bunyod etganlar. Shulardan **Qo'ng'irot va Chimboy** qoraqalpoqlarning **ma'muriy markazlari** bo'lgan. Ular **XVII asr oxiri — XVIII asr boshlarida** barpo etilgan.

**Xo'jayli shahri - Orol va Xiva oralig'idagi savdo markazi** bo'lib, **bojxona shu shaharda** joylashgan. Shaharlar o'g'ir mehnat evaziga baland devorlar bilan o'rab olingan, shahar ichkarisida ko'rkam binolar, saroylar barpo etilgan.

1) **Janaqal'a,** 2) **Oydo'stqal'a,** 3) **Ernazarqal'a,** 4) **Ko'ko'zakqal'a,** 5) **Eshonqal'a** kabi qal'a shaklida qurilgan shaharlar qoraqalpoq xalqi tomonidan yaratilgan me'morchilik madaniyati yodgorliklari hisoblanadi.

Shaharlarda **XIX asr** boshlarida **318 maktab,** 1) **Qoraqum eshon,** 2) **Qalila oxun,** 3) **Egambergan oxun,** 4) **Oyimbet eshon** mavzelarida, 5) **Eshonqal'ada madrasalar** mavjud bo'lgan. Hunarmandlar 12—13 yoshli bolalarni shogirdlikka qabul qilib, ularga hunar sirlarini o'rgatganlar. Qoraqalpoq yoshlari 1) **Xiva** va 2) **Buxoro** madrasalarida ham ta'lim olganlar.

**Folklor** Qoraqalpoqlarning xalq og'zaki ijodi juda boy. Qoraqalpoq folklor namunalari **20 jildligining** nashr etilgani fikrimizning dalilidir. Ular so'z ustalari bo'lgan **chechanlar**ni, baxshi **(jirov)**larini sevadilar. El oqsoqollari, rahbarlari yonidan qissaxonlar arimagan.

O'zbeklarning **Afandisi** kabi qoraqalpoqlarning qiziqchisi — **O'mirbek laqqisi** bor. O'mirbek laqqi o'z og'zaki latifalarida ayrim shaxslar va jamiyatdagi kamchiliklar ustidan kuluvchi xalq qahramoni sifatida gavdalangan. U adolatsiz amaldorlar, qozilar, so'zibilan ishi mos kelmaydigan ruhoniylar kirdikorlarini fosh qilib, mardlik, to'g'rilik, haqiqat, adolatni kuylagan. U o'z latifalarini yengil mutoyiba, achchiq hajv bilan ixcham ifodalab, tinglovchilarni xursand qilgan.

Qoraqalpoqlarning qahramonlik dostonlari qadimdan ma'lum. Ulardan 1) **,,Qirqqiz",** 2) **,,Alpomis",** 3) **,,Qo'blan",** 4) **,,Mastposhsho**", 5) ,,**Edigey"** dostonlarida - qoraqalpoqlarning voqealarga boy tarixi kuylanadi. Masalan, ,**,Edigey"** dostonida **- Amir Temur, To'xtamish faoliyati** bilan bog'liq voqealar bayon etilsa, **,,Qirqqiz"da –** 1) **qoraqalpoq xalqining XVIII asrda jung'or qalmoqlariga qarshi ozodlik kurashi,** 2) **Xorazm xalqining Eron shohi Nodirshohga qarshi kurashi** o'z badiiy ifodasini topgan.

Qoraqalpoqlarning xalq qo'shiqlarida el-yurt yo'lboshchilari, qahramonlari – 1) **Maman botir,** 2) **Esangeldi mahram,** 3) **Oydo'stbiy**, 4) **Ernazarbiylar** ulug'lanadi.

Qozoq ma'rifatparvar olimi **Cho'qon Valixonovning**: ,,**Qoraqalpoqlar sahrodagi birinchi shoir ham qo'shiqchilardir, shundan keyin qirg'izlar va turkmanlar"**, degan so'zlari bejiz aytilmagan.

**”Qirqqiz” dostoni haqida** Qoraqalpoq adabiyotida **XVII—XVIII asrlardagi** tarixiy voqealarni badiiy shaklda aks ettirgan ,,**Qirqqiz"** dostoni alohida o'rin tutadi. Bu asar **qoraqalpoq xalq qahramonlik eposidir**. Asar erksevarlik, vatanparvarlik va insonparvarlik g'oyalari bilan sug'orilgan. Asarning bosh qahramoni **Guloyim** o'zining **qirq nafar** dugonasi va o'z sevgilisi **Arslon bilan** birga - 1) **Eron shohi Nodirshoh** hamda 2) **jung'or xoni Surtoyshi hujumidan** yurtini himoya qilishga otlanadi. Guloyim Xorazmni ozod qilib, u yerda 1) **qoraqalpoq,** 2) **turkman,** 3) **o'zbek** va 4) **qozoq xalqlari** vakillarini birlashtirgan **davlat** tuzadi. Asarda Guloyim bilan bir safda turib jang qilgan **Oltinoy, O'tbosgan, Arslon, Sarvinoz** kabilar timsolida **mardlik, jasurlik, vatanparvarlik, insoniylik, ayni paytda dushmanga nisbatan shafqatsizlik g'oyalari** o'z ifodasini topgan.

**Tasviriy san`at va musiqa** Qoraqalpoqlar tasviriy san`atidagi **o’ziga xoslik, ayniqsa**, ular to’qigan **gilam va kashta buyumlarda** o’zining yorqin ifodasini topgan. Ularga tushirilgan naqshli bezaklar **suv ramzini aks ettiruvchi to’lqin ko’rinishiga ega** bo’lgan. Bu bejiz emas edi. Chunki qoraqalpoqlar qadimdan daryo yoki ko’l bo’ylarida yashab kelganlar. Bundan tashqari, qoraqalpoq tasviriy san`atining **yana bir o’ziga xosligi** - uning **qadalma naqshli yog`och o’ymakorligida** yaqqol namoyon bo’ladi.

Qoraqalpoqlar qo’shiqchiligi mazmuniga ko’ra, xalq, tarixiy va marosim qo’shiqlariga bo’lingan. Ular **qo’buz, dutor, gijjak, surnay, nog`ora** kabi musiqiy cholg`u asboblari yordamida ijro etilgan. Doston ijrochilari –1) **jirovlar,** 2) **baxshilar**, 3) **qissaxonlar** deb ataluvchi uch guruhga bo’lingan. Ular bir-biridan aytadigan **dostonlarining mazmuni, ijro etish uslublari, kuy va musiqiy cholg`u asboblari bilan** farq qilganlar. Masalan, **jirovlar qahromonlik dostonlarini - qo’buz jo’rligida**, **baxshilar esa - dutor va gijjak jo’rligida** ijro etganlar. **Qissaxonlar** esa - doston qo’lyozmalarini zo’r mahorat bilan o’qib yoki yoddan aytib berganlar.

* Qoraqalpoqlar **folklorga** (xalq og'zaki ijodi) boy xalq.
* Ularning 1) **,,Darbadar el",** 2) **”Qirqqiz”,** 3) **”Qo`blon”,** 4) **”Edigey”** dostonlari mashhurdir.

**30-§. XVIII—XIX asrlarda qoraqalpoq adabiyoti ravnaqi**

***Qoraqalpoq yozma adabiyoti* XVIII asrdan boshlab - qoraqalpoq yozma adabiyoti shakllandi** va rivojlana bordi.

**XVIII-XIX asrning birinchi yarmida** - qoraqalpoq adabiyotining ko'zga ko'ringan qator namoyandalari qalam tebratganlarkim, ularning nomlari bugungi kunda ham ardoqlanadi.

Ulardan biri **Jiyen Jirov (1730—1784)** edi. U mashhur baxshi sifatida kamol topdi. 1) **,,Hoy yigitlar, yigitlar",** 2) **,,Yuragimda ko'p dog'im"** kabi qator she'rlarida **jamiyatdagi nohaqliklarni, hukmron tabaqalarning kirdikorlarini, xalqqa o'tkazgan jabr-zulmlarini** fosh etadi.

Qoraqalpoqlar — erksevar xalq. Shuning uchun ham ular doimo o'z erklari uchun ozodlik kurashi olib borganlar. Ma'lumki, qozoq xoni **Abulxayrga qarshi olib borilgan urushda** qoraqalpoqlar yengilib qolgan edi. Bu mag'lubiyat natijasida ular azob-uqubatlarga duchor etilgan. Xususan, **Sirdaryo bo'ylaridagi qoraqalpoqlar** har yoqqa tarqab ketganlar. Ularning bir qismi **Toshkent atrofiga** (Chirchiq bo'ylariga), boshqa bir qismi esa **Qizilqum** orqali **Xorazmga** (Orol dengizining **janubiy** sohillariga) ko'chib ketganlar. Mana shu ko'chishlarning guvohi bo'lgan **Jiyen Jirov ,,Darbadar el"** nomli doston yozib**, qoraqalpoqlarning mashaqqatli davri tarixini** bayon etgan. Baxshi sifatida **,,Alpomis", ,,Qirqqiz"** kabi dostonlarini zo’r mahorat bilan kuylagan.

Qoraqalpoq adabiyotining ko'zga ko'ringan vakillaridan yana biri **Kunxo'ja Ibrohim (1799—1880)** edi. Shoirning, ayniqsa, 1) **,,O'roqchilar",** 2) **,,Cho'ponlar**", 3) ,,**El bilan”** kabi she'rlari xalq orasida mashhur bo'lib, ularda qoraqalpoq xalqining **Xiva xonligi tobeligiga tushib qolgan davrdagi og'ir ahvoli, erksiz turmushi, hukmron tabaqalar kirdikorlarini** fosh etilgan.

**Ajiniyoz Qo'siboy o'g'li** Ajiniyoz Qo'siboy o'g'li **(**taxallusi **Zevar)** ham **(1824—1878)** qoraqalpoq xalqining atoqli shoirlaridan biridir. **Mo'ynoq**dagi eski maktabda o'qigan. Keyin **Xivadagi Sherg'ozixon madrasasida** ilm olgan. Ajiniyozdan **yuzdan ortiq** she’r va dostonlar meros qolgan. She’rlarida **Vatan, insonparvarlik g`oyalari** kuylangan. Shoirning 1) ,,**Bo'zatov**" dostonida qoraqalpoq xalqining **boshqa yurtlarga ko'chib ketishga majbur etilganligi** katta mahorat bilan tasvirlangan.

**1999-yilda - Ajiniyoz tavalludining 175 yilligi** nishonlandi. **Nukus**da **Ajiniyoz maydoni** barpo etildi va unga **haykal** o'rnatildi.

**Berdaq** Qoraqalpoq xalqi **adabiyoti -** uning **asoschisi Berdaq** (**1827—1900)** (taxallusi; asl ismi **Berdimurod Qarg'aboyo'g'li**) nomi bilan mashhurdir. Berdaq avval ovul maktabida, so'ngra **madrasasi** tahsil ko'rgan. U 1) **Navoiy,** 2) **Fuzuliy,** 3) **Maxtumquli,** 4) **Kunxo'ja** asarlarini chuqur mutolaa qilgan, ulardan o'rgangan. Berdaq **tarixni, xalq og'zaki ijodini** mukammal o'zlashtirib oladi. Uning ijodi **18—19 yoshlarda** do'mbira chertib, she'r aytishdan boshlangan. **25 yoshida** u iste'dodli shoir sifatida xalq orasida tanildi. Uning 1) **,,Bo'lgan emas",** 2) **,,Umrim",** 3) **”Soliq”** kabi she'rlarida **mehnatkash xalqning og'ir hayoti** o'z aksini topib, **Xiva xonlari, amaldorlari zulmiga qarshi** xalq noroziligi ifodalangan. Xususan, ”Soliq” she’rida bunday deb nola qiladi:

Undiradi och xalqdan,

Yetimlar yig`lar xo’rlikdan,

Boy omon qoldi soliqdan,

Tuhmat to’lov bo’ldi soliq.

3) **,,O'g'limga**", 4) **,,Ahmoq bo'lma"** kabi she'rlari orqali esa **yoshlarni Vatanni sevishga, ma'rifat cho'qqilarini egallashga chaqiradi.**

Berdaq xalq hayotini, uning ezgu orzu-istaklarini yaxshi bilgan shoir edi. Shuning uchun ham uning she'rlarida **xalqparvarlik ruhi kuchli** edi. Xususan, shoir o'zining 5) **,,Xalq uchun"** degan she'rida **yoshlarni mehnatkashi xalq uchun jonini ayamaslikka** chaqiradi:

Bo'ri hech vaqt o'z dardini bildirmas,

Yaxshi odam dushmanini kuldirmas,

Qo'ldan kelsa unga davron surdirmas,

Er yigitning joni qurbon xalq uchun.

Berdaq **tarixiy mavzularda** ham qalam tebratgan. Uning 5) **„Omongeldi",** 6) **,,Oydo'stbiy",** 7) **,,Ernazarbiy**" kabi asarlarida xonlar zulmiga qarshi kurashgan **xalq qahramonlari** faxr bilan kuylanadi.

8) **,,Avlodlar"** asari **tarixiy voqealar solnomasi** bo’lib, unda – 1) xalqlarning kelib chiqishi, 2) qoraqalpoq xalqining boshqa turkiy xalqlar bilan aloqasi, 3) ularning hayotidagi umumiylik kabi jihatlar bayon etilgan.

**Xiva xonligi zulmiga** qarshi ko'tarilgan isyon **,,Ernazarbiy"** dostonida ham aks ettirilgan.

**1998-yilda -** mamlakatimizda **Berdaq tavalludining 170 yilligi** keng nishonlandi. **Toshkent shahridagi** xiyobonlarning biriga **Berdaq** nomi berildi va byusti o'rnatildi. Shoir tug'ilgan joy — **Bo'zatovda** ham Berdaq byusti o'rnatildi, **Nukus** shahrida **Berdaqqa haykal** qo'yildi.

* **XVIII asrda -** qoraqalpoqlarning **yozma adabiyoti** shakllangan.
* **1998-yilda** - **Berdaq** tavalludining **170 yilligi, 1999-yilda** esa **- Ajiniyoz** tavalludining **175 yilligi** nishonlandi. **Nukus shahrida** ularning haykallari o'rnatildi.

**VII BOB. XVIII - XIX ASRNING BIRINCHI YARMIDA QO'QON XONLIGI**

**31-§. Qo'qon xonligining tashkil topishi**

***Shohruhbiy – xonlik asoschisi***  Farg'ona vodiysi Buxoro xonligi tasarrufida edi. **XVIII asr boshlarida** - Buxoro xonligi ichki kurashlar oqibatida zaiflashadi.Bunday vaziyatdan foydalangan **jung'orlar Farg'ona vodiysiga** tez-tez bostirib kirib, talon-taroj qila boshladilar. Vaziyat **ichki kuchlarni birlashishga, mustaqil davlat tuzishga** undamoqda edi. Dastlab **Chust yaqinidagi Chodak qishlog'i xo'jalar jamoasi** o'z mulklarini mustaqil deb e'lon qildilar. Vodiydagi o’zbeklarning **ming urug`i** oqsoqollari yig'ilishib, o’z yo'lboshchisi ***Shohruhbiy*** boshchiligida **Buxoro xonligidan mustaqil davlat tuzishga** qaror qilganlar.

***Yodda tuting. 1710-yilda - ming urug`i chodaklik din peshvolari hokimiyatini ag'dardilar*** *va Farg'ona vodiysida hokimiyatni o'z qo'llariga olganlar. Shu tariqa, Markaziy Osiyoda keyinchalik* ***Qo'qon xonligi*** *deb atalgan yangi davlat vujudga keldi.*

**Tepaqo'rg'on -** hukmdor Shohruhbiyning qarorgohiga aylantirildi. Shohruhbiyning o'g'li ***Abdurahimbiy* (1721 — 1733)** davrida 1) **Xo'jand,** 2) **O'ratepa viloyatlari** qo'shib olindi. U 3) **Shahrisabz ostonalariga** qo'shin tortib bordi va uning hokimi bilan **Qo'qonga tobelik haqida** bitim tuzishga erishadi. Keyin 4) **Samarqandni** va 5) **Jizzaxni** egallaydi. Abdurahimbiy **Xo'jandga** qaytib kelgach, qattiq betob bo'lib, vafot etadi. Qo'qon xonligi taxtiga uning **inisi *Abdukarimbiy o***'tiradi **(1733 — 1750).** U o'z poytaxtini **Tepaqo'rg'ondan - Qo'qon shahriga** ko'chiradi. Shahar atrofini **devor bilan** o'ratadi.

**Erdona** hukmronligi davrida (**1751—1762**) xonlikning qudrati ortdi. U 1) **O'sh** va 2) **O'zganni** bo'ysundirdi. **Erdona davrida** Qo'qon xonligi **g'arbda - Buxoro, sharqda - Xitoy bilan** tengma-teng kurash olib bora olgan davlatga aylandi. Biroq uning hukmronligi yillarida toj-u taxt uchun kurash ham kuchaydi. Nihoyat, **1763-yilda** - taxtga **Abdukarimbiyning** nabirasi **Norbo'tabiy o'tqazildi (1763 — 1798**). U dastlab 1) **Chust** va 2) **Namangan** hokimlarining isyonini bostirdi. 3) **Xo'jandni qayta** bo'ysundirdi.

**Norbo'tabiy davrida** - ekinlardan mo'l hosil olinib, **bozorlarda narx-navo arzonlashgan**. Mamlakatning qudrati **har tamonlama o'sgan.**

Norbo'tabiy vafot etgach, taxtga uning **o'g'li Olimbek** o'tqazildi. Uning davrida **(1798 — 1810)** Qo'qonning siyosiy mavqeyi yanada kuchaydi. U 1) **Ohangaron vohasini,** 2) **Toshkent,** 3) **Chimkent** va 4) **Sayramni,** 5) Rossiyaga boruvchi karvon savdo yo’llarini bo'ysundirdi. Shu tariqa **Olimxon davrda birinchi marta Qo’qon bilan Rossiya o’rtasida savdo aloqalari o’rnatilgan**.

**Olimxon harbiy islohot** ham o'tkazgan. Unga ko’ra, **”askariya”** deb ataluvchi muntazam qo’shin tuzilgan. Bu qo’shin 1) **sipoh (otliq),** 2) **sarboz (piyoda)** va 3) **to’pchi** kabi qismlardan iborat bo’lgan. Ayni paytda xonlikda **”qilquyruq”** deb ataluvchi **nomuntazam qo’shin**dan foydalanish ham davom etgan. **Muntazam qo’shin**, 1) birinchi navbatda, **markaziy hokimiyatning tayanchiga** aylantirildi. 2) Ikkinchidan esa **asosiy raqibi** – **Buxoro amirligiga qarshi tura olishini ta’minladi.** Buxoro amirligiga qarshi tura olishiga ishinch hosil qilgach, **1805-yilda -** o'z davlatini **rasman Qo'qon xonligi deb,** o'zini esa **,,xon"** deb e’lon qildi.

***Davlat tuzumi va boshqaruvi*** Qo'qon xonligi davlat tuzumiga ko'ra **mutlaq monarxiya** edi. Davlat boshlig'i xon bo'lib, u rasman cheklanmagan huquqqa ega bo'lgan. Xon davlatni 1) **hukmron qabila,** 2) **ruhoniylar,** 3) **boshqa qabilalarning nufuzli tabaqalari,** 4) **davlat boshqaruvi amaldorlari** va 5) **harbiylarga** tayanib boshqargan.

**Mulla Olim Mahmudxo’ja Toshkandiyning 1915-yilda Toshkentda** nashr etilgan,,**Turkiston tarixi**" asarida Qo’qon xonligidagi **mansablarga** ta'rif berilgan.

Unda ta’kidlanishicha, **xondan** keyingi o'rinda **mingboshi** turgan. U 1) **bosh vazir** va 2) **qo’shinning bosh qo’mondoni** hisoblangan.

**Qo’shbegi** esa xonning **birinchi maslahatchisi** bo'lgan. U ayni paytda, **katta shaharlardan biriga hokim etib** ham tayinlangan. Chunonchi**, Toshkent shahri** ma'lum bir vaqtda **qo'shbegi tomonidan boshqarilgan**.

**Parvonachi** mansabi ham o'z nufuzi jihatidan **qo'shbegi** vakolatiga teng bo'lgan**.**

Xonlikda – 1) ***xon yotog'i posbonboshisi,*** *2)* ***tunqator (xon topshiriqlarini tunda bajaruvchi),*** *3)* ***otaliq,*** *4)* ***dodxoh,*** *5)* ***bakovulboshi,*** *6)* ***daftardor*** kabi mansablar ham joriy etilgan.

Qo’qon xonligida **islom shariati qoidalarining amal qilishiga mas'ul bo'lgan** katta nufuzga ega lavozimlar ham bo'lgan. Bular – 1) **shayxulislom,** 2) **qozikalon,** 3) **qozi,** 4) **muftiy** lavozimlari edi. Bu mansablarga **ulamolar vakillari** tayinlangan.

Ma'muriy-hududiy jihatdan xonlik - 1) **viloyatlarga** (**o'n beshta**), 2) **beklik** va 3) **oqsoqolliklarga** bo'lingan.

* **Bakovulboshi** – saroy dasturxonchilari boshlig`i, hukmdorga taom tortishdan avval uni o’zi tatib ko’ruvchi bosh oshpaz.
* **Daftardor**—xonning **shaxsiy daromadi hisob-kitobini** olib boruvchi amaldor.
* **1709-yilda** - Farg`onada o’zbeklarning ming urug`i Qo’qon xonligiga asos soldi.
* **1805**-**yilda** - Qo’qon davlati **rasmanxonlik** deb atala boshlangan.

**32-§. XVIII asrning ikkinchi yarmi — XIX asr boshlarida Toshkent**

***Toshkent hokimligining tashkl topishi*** XVIII asrning ikkinchi yarmida Toshkent — 1) **Shayxontohur,** 2) **Beshyog'och,** 3) **Ko'kcha** va 4) **Sebzor dahalariga** bo'lingan. Ularning har birini **mustaqil hokim** boshqargan. Bu davr Toshkent tarixida **to'rt hokimlik** deb nom olgan. Shahar hokimlarining o'zaro urushlaridan tinkasi qurigan va bu kurashda Yunusxojaning qo'li baland kelayotganini ko'rgan xalq boshqa hokimlarni mansabidan chetlatib, butun shaharga **Yunusxojan**i hokim qilib ko'tardilar. Yunusxojaga **,,Hazrati eshon**" unvoni berilgan, **xon** deb ham yuritilgan. Yunusxo’ja huzurida **xon kengashi** tuzildi, kengashga **4 daha mingboshilari** kiritilgan. Kengashda **Yunusxoja hokim** etib tayinlandi.

To'rt hokimlik tugatilib, **1784-yilda - yagona siyosiy hokimiyatning vujudga kelishi** natijasida **mustaqil Toshkent hokimligi** tashkil topdi. Anhorning **o'ng tomonida** baland va qalin devor bilan o'ralgan **O'rda**, ya'ni davlat mahkamasi qurildi. Unda – 1) **xon qarorgohi,** 2) **devonxona,** 3) **zarbxona j**oylashgan. O'rdani harbiy qism qo'riqlab turgan.

***Toshkent hokimligi hududlarining kengayishi*** **1796-yili –** 1) **Chimkent,** 2) **Sayram** va boshqa o’nlab shahar va qishloqlar Toshkentga qo'shib oldi. **1799-yilga kelib –** 1) **Turkiston** va uning atroflaridan 2) **Chu daryosigacha** bo'lgan yerlar, jumladan, 3) **Qorako'l mavzeyi** Toshkentga qo'shib olindi. Yunusxoja o'ziga tobe bo'lgan **Katta qozoq juzi** yerlaridagi qabilalarni boshqarish ishini **o'sha urug' boshliqlariga** topshirdi. Bu bilan u **qozoq biylaridan o'ziga tayanch yaratdi**. Yunusxoja **qozoq qabilalari orasida** katta obro'ga ega bo'lgan. Ayniqsa, **Qorakesak bo'lisi sultoni Bukey Sulton** bilan yaqin aloqada bo'lgan. Bukey Sulton va uning o'g'illari **Toshkentni va rus karvonlarini** qaroqchilardan himoya qilib, ularni belgilangan joyga yetganicha kuzatib borganlar.

**Katta juz qabilalari** Yunusxoja qo'shinida **asosiy kuchni** tashkil etib, uning **Qo'qon xoniga qarshi urushlarida** jonbozlik ko'rsatganlar. Toshkent davlati - **Qo'qon va Buxoro xonliklarini - Orenburg va Sibir bilan** bog'laydigan karvon yo’llari o'tadigan 1) **Turkiston,** 2) **Chimkent** va 3) **Sayramni** o'z qo'lida tutib**, Markaziy Osiyo bilan Rossiyaning savdo munosabatlarida yetakchilikni** qo'lga olishga intiladi**.** Bu hol **Qo'qon bilan Buxoroning** Toshkentga munosabatining **keskinlashuviga** olib keldi. Toshkentning **Katta qozoq juzi ustidan o'z ta'sirini kuchaytirishi** - Qo'qon xonligining **iqtisodiy va siyosiy mavqeyini chegaralab qo'ygan** edi. **Farg'ona vodiysini** Rossiya bilan bog’lovchi **asosiy savdo yo'li Toshkent orqali** o'tardi. Shuning uchun ham Toshkentni bo'ysundirish maqsadida **1799-yili - Qo'qon xoni Olimxon** qo'shinlari Toshkentga yurish boshlaydilar. Yunusxoja ularga qarshi o'z qo'shini bilan chiqib, **Chirchiq bo'yidagi Qorasuv mavzeyida** ularga zarba beradi. Bu g'alaba natijasida **Sirdaryoning o'ng sohilidagi Qurama mavzeyi** Toshkentga qo'shib olinadi**.**

Bu davrda Toshkent yirik shaharga aylantirilgan, uni o'rab turgan devorning uzunligi **18 chaqirim**ga yaqin bo'lgan. Unda **10 ming xonadon** istiqomat qilgan. Shahar aholisi - 1) **Rossiya**, 2) **Qashg'ar** va3) **Xitoy** bilan ham savdo qilgan. Yunusxoja davrida ikki xil pul: **rupiya** va **tanga** zarb qilingan. **Besh tanga bir rupiyaga** teng bo'lgan. 1) **shahar nazorati** va2) **soliq yig'ish - Boshchixojaning qo'lida** edi. **Shahar savdosi ustidan –** 1) **qozi** va 2) **devonbegi** nazorat qilishgan. **Rais - shariat qonun-qoidalari** va **bozordagi narx-navo, o'lchovlar ustidan** nazorat qilgan.

***Toshkent — Rossiya munosabatlari* XVIII asr oxiri — XIX asr boshlarida** - Toshkent bilan Rossiya o’rtasidagi savdo munosabatlari rivojlandi. Masalan, **1786-yili** - toshkentlik savdogarlar 1) **B. Ismoilov** va 2) **Azizxojalar - Irbit yarmarkasiga** borishgan. **1787-yili - Troiskdan** Toshkentga 27773 so'mlik rus va chet el mollari keltirilgan. Ular **rus va nemis movuti, qizil charm, gazmol, mis, baxmal** va boshqa mollardan iborat bo'lgan.

**1795-yilning sentabr oyida** - 24 kishidan iborat Toshkent savdo karvoni **Semipalatinsk shahriga** kelgani hujjatlarda qayd etilgan. **XVIII asrning 90-yillarida - Rahmatulla karvonboshi** rahbarligidagi bir guruh Toshkent savdogarlari o'z karvonlari bilan doimo **Petropavlovskka** qatnab turganlar.

**Toshkentning qulay geografik holati** Toshkent — Rossiya elchilik munosabatlarining ham rivojlanishiga ijobiy ta'sir ko'rsatmay qolmagan. Xususan, **1792-yili - Muhammadxoja** va **Azizxoja boshliq** Toshkent savdo karvoni **Sibirga** jo'naganida Yunusxoja ular orqali **Sibir ma'muriyati nomiga** maktub jo'natgan. Yunusxoja bu savdogarlarga **Sibir ma'muriyati bilan har ikki tomonni qiziqtiradigan masalalar yuzasidan muzokara olib borish vakolatini** ham bergan edi. Yunusxojaning elchilariga javoban **Sibir** ma'muriyati **1794-yilda -** o'z elchilari **A.T.Beznosikov** va **T.S.Burnashevlarni Toshkentga** jo'natadi. Biroq ular Toshkentga kela olmay **Buxorodan** qaytishga majbur bo'ldilar. Sibir ma'muriyatming **1796-yilda -** ikkinchi bor yuborgan elchilari nihoyat **Toshkentga** yetib keladilar. Ularni **O’rta qozoq juzi Qorakesak bo'lusi sultoni Bukeyning o'g'li Eshim Sulton** kuzatib keladi. Bu faktlar Toshkent ijtimoiy-siyosiy nufuzining o'sib borganligini anglatar edi. **Toshkent** elchilari **1803-yilda - Sankt-Peterburgga** borib imperator **Aleksandr I** qabulida bo'ladilar.

***Toshkent mustaqilligining tugatilishi*** Toshkent mustaqilligi uzoq davom etmadi. Bunga **Toshkent — Qo'qon munosabatlari sabab bo'lgan**. Ular o’rtasida muntazam davom etgan qarama-qarshilik, kurash muhiti hukm surgan. **Yunusxoja** Qo'qon xonligida **markaziy hokimiyatga bo'ysunishni istamagan** bekliklar, viloyatlar bilan ittifoq tuzishga harakat ham qilgan. Qolaversa, u isyonchi hokimlarning markaziy hukumatga qarshi kurashidan ham foydalanishga uringan. Ayni paytda, **Qo'qon xonligi Toshkentni butunlay egallash** yo'lini tutgan. Ikki tomon qo'shinlari o’rtasidagi **asosiy jang 1800-yilning kuzida -** Sirdaryo bo'yidagi **G'urumsaroy** (hozir **Namangan** viloyatiga qaraydi) **yaqinida** bo'lgan. Bu jangda Toshkent qo'shini yengilgan.

Muvaffaqiyatsizlikka uchrab, Toshkentga qaytib kelgan **Yunusxoja** kasallanib, **1803-yilda** vafot etadi. Hokimiyatga uning o'g'li **Sultonxoja** o'tirdi. Yunusxojaning vafot etganini eshitgan Qo'qon xoni **Olimxon Toshkentga** o'z qo'shinini yuboradi. **1810-yilda -** Toshkent Qo'qon xonligiga qo'shib olinadi. Shu tariqa, Toshkent mustaqilligi butunlay barham topdi.

* **1784-yilda** – yagona mustaqil **Toshkent hokimligi** tashkil topdi.
* **1810-yilda -** Toshkent Qo'qon xonligi tomonidan bosib olindi.

**33-§. XIX asrning birinchi yarmida Qo'qon xonligining ijtimoiy-siyosiy ahvoli**

***Ichki vaziyatning keskinlashuv*** Olimxon hokimiyatni markazlashtirish maqsadida **ichki islohotlar ham** o'tkazdi. Diniy rahnamo unvoni hisoblangan ,,**eshon"**ni bekor qiladi. **Kambag'al va qalandarlarga** yer maydonlari va chorva mollari berib, ularni **mehnatga jalb qiladi**.

Ayrim **diniy arboblarni imtihon qiladi va yolg'onchiligi fosh qilinganlarni** jazolaydi. Ayni paytda Olimxonning markazlashgan kuchli hokimiyat tuzish yo’lidagi harakatlari ayrim qabila boshliqlarining undan noroziligini kuchaytiradi. Oqibatda, 1) **ulamolar** va 2) **markaziy hokimiyatning kuchayishidan norozi kuchlar** unga qarshi fitna uyushtiradilar. Ular **1810-yilda** xonning **Toshkentda ko’tarilgan isyonni bostirish uchun ketganligidan** foydalanib, ”**Olimxon Toshkentda o'ldi”,** degan mish-mish tarqatishadi. Taxtga uning ukasi **Umarxonni** o'tqazadilar. Olimxon xiyonatdan xabar topgach, Qo'qonga qaytadi. Biroq fitnachilar tomonidan yo'lda otib o'ldiriladi.

**Umarxon (1810—1822) -** akasi Olimxon davrida **Farg'ona hokimi** edi. U **Andijon hokimi Rahmonqulbiyning qizi Mohlaroyim (Nodira)ga** uylangan.

Farg'onalik tarixchi **Muhammad Hakim -Umarxon** hukmronligi davrini **eng yaxshi podsholik davrlaridan biri** sifatida tavsiflagan.

Umarxon hukmronligining dastlabki paytlarida Buxoro bilan o'rnatilgan do'stona munosabatlar 1) **Jizzax** va 2) **O'ratepa** uchun **azaliy kurash oqibatida** yana uzilib qoldi**.** Bu kurash Umarxonning butun hukmronlik davrida davom etdi va ilgari bo'lganidek u tomonga ham, bu tomonga ham g'alaba keltirmadi.

Qo'qon qo'shinlarining ko'chmanchi 1) **qozoq** va 2) **qirg'iz elatlariga** yurishlari ancha muvaffaqiyatliroq kechdi. 1) **Katta** va2) **qisman Kichik juz o'rdalarini** o'z ichiga oluvchi keng hududlar Qo'qon xonligiga bo'ysundirildi. Sirdaryo bo'yida 1) **Yangiqo'rg'on,** 2) **Julek,** 3) **Qamishqo'rg'on,** 4) **Oqmasjid,** 5) **Qo'shqo'rg'on** nomli harbiy istehkomlar qurildi va 6) **Turkiston shahrini** o'z tasarrufiga oldi.

Ular Markaziy Osiyoni **Rossiya bilan bog`laydigan muhim savdo yo’lida** joylashgan edi.

***Muhammad Alixon*** Qo'qon xonligining hududi Umarxonning o'g'li va vorisi **Muhammad Alixon (Madalixon**) davrida (**1822-1841**) ancha kengaydi. Qo'qon qo'shinlari **Farg'onaning janubida** joylashgan hamda asosan **tojik** o'troq aholisi yashaydigan va o'z hokimlari bo’lgan 1) **Qorategin,** 2) **Darboz** va 3) **Ko'lobga** yurish qilib, bu yerlarni egalladilar.

Madalixon boshqaruvining so'nggi yillarida, Qo'qon xonligida g'alayonlar kuchaygan paytda, Madalining ko'ngli tusagan ishlarni qila berishini qo'llab-quvvatlovchi odamlar ta'siriga tushib qolgan yosh xon o'z marhum **otasining eng obro'li a'yonlarini** ta'qib qila boshladi. **Umarxon davridaxon hokimiyati bilan mahalliy zodagonlar o’rtadida mustahkamlangan ittifoq buzila boshladi**. Amaldorlarning ayrimlari surgun qilindi, ba'zilari qatl etildi, ba'zilari esa **Buxoroga** qochib ketishdi. Joylarida qolgan amaldorlar esa xon hokimiyatidan norozi bo'lganlarning hammasini o'z atroflariga yig'ib, xonni taxtdan qulatishga tayyorlana boshladilar. Bularning hammasi **aholining barcha tabaqalarini Madaliga qarshi qilib** qo'ydi. **Ruhoniylar xonni turli axloqsizliklarda va shariatga qarshi jinoyatlarda** ayblab, unga qarshi ochiq targ'ibot olib borishdi. **1841-yilda** Madalixon o’z ukasi **Sulton Mahmudxon foydasiga** taxtdan voz kechdi.

Xondan norozi bo'lganlar unga qarshi ochiq kurashish uchun yetarli kuchga ega bo'lmay, o'z elchilarini **Buxoro** a**miri Nasrullo huzuriga** yuborib, undan yordam so'radilar.

Amir Nasrullo **1842-yilda -** o'z qo'shinlarini **Qo'qonga qarshi** safarbar etdi.Qo'qon qo'shinlari mag'lubiyatga uchradi.

Madalixon o'z a'yonlari bilan tutib olindi va Amir Nasrullo buyrug'iga binoan qatl etildi. Amir Nasrullo hatto **Madalixonning onasi Nodirabegimga ham** shafqat qilmadi.

***Amir Nasrullo istilosidan keyingi siyosiy ahvol*** Amir Nasrulloning Qo'qon xonligidagi hukmronligi uzoqqa cho'zilmadi. Chunki amirning Qo'qondagi noibi **Ibrohim dodxoh** Qo`qon xonligi aholisini avval undirib kelingan soliqqa qo'shimcha ravishda **Buxoro amirligida joriy etilgan soliqlarni ham to'lashga** majbur qilgan. **Natijada,** butun Qo'qon xonligi hududida **1842-yili** katta qo'zg'olon ko'tariladi**. Uning oqibatida** amirning Qo'qondagi noibii va beklari hokimiyti tugatiladi. Buxoro amiri hukmronligiga qarshi qo'zg'olonni tashkil etgan mahalliy kuchlar Farg'ona vodiysida ko'chib yurgan **qipchoqlar madadiga** tayangan edilar**. Qo'zg'olon natijasida Qo'qon xonligining mustaqilligi tiklandi.** Taxtga **Norbo'tabiyning ukasi Hojibekning** o'g'li **Sheralixon (1842-1845)** o'tqazildi. Qo'qon xonligi mustaqilligini tiklashda minglar qabilasiga katta madad bergan **qipchoqlar** xonlikning ijjtimoiy-siyosiy hayotida **katta mavqega** ega bo'lib oldilar. Qipchoqlardan **Musulmonqul mingboshi** etib tayinlandi.

Qo'qondagi mag'lubiyatga chiday olmagan **Amir Nasrullo** yana Qo'qonga yurish qiladi. U Qo'qon shahrini **40 kun** qamalda tutadi. Biroq Amir Nasrulloning qamalni davom ettirishiga **Xiva xoni Olloqulixonning Buxoro amirligiga qilgan hujumi** xalaqit berdi. Amir Nasrullo Buxoroga qaytishga majbur bo'ldi.

**Sheralixonning** hukmronligi davrida aholidan **soliq undirish kuchaydi**. Bu hol mehnatkash aholining noroziligini keltirib chiqardi. Bundan tashqari, davlatda muhim lavozimlarni egallab olgan **qipchoqlar davlat ishlarida o'z hukmronligini o`tkazishga**, **o'zbek, qirg'iz va tojiklarning** mamlakat hayotidagi ta'sirini kamaytirishga urindilar. **Qipchoqlar** Qo'qonga ko`plab ko'chib kela boshlagach, mahalliy aholining **uy-joyini, mol-mulkini zo'ravonlik bilan** ola boshladilar. Bular xonlikda **qipchoqlarga nisbatan norozilikni kuchaytirdi.**

**Musulmonqul 1845-yilda soliqlarning haddan tashqari og'irligidan** norozi bo'lib qo'zg'olon ko'targan **O'sh xalqi qo'zg'olonini** bostirish uchun qo'shini bilan yuborildi. **1845-yilda Isfara hokimi Samarqandda** istiqomat qilib turgan marhum Qo'qon xoni **Olimxonning o'g'li Murodxonni** olib kelib, Qo'qon taxtiga o'tqazadi va Sheralixon o'ldiriladi. **Musulmonqul o'z qo'shini** bilan **Namanganga** keladi. Ishni avval qizini marhum **Sheralixonning o'g'li Xudoyorxonga** nikohlab berishdan boshlaydi. **13 yoshli** Xudayorxon bu davrda **Namangan hokimi** edi. Shundan keyin **Musulmonqul** Qo'qonga kelib **Murodxon** va uni qo'llab-quvvatlaganlarni **fitnachi sifatida** ayblab, ularni qatl ettiradi. **Kuyovi Xudoyorxonni** esa taxtiga o'tqazadi **(1845).**

**Ichki nizolarning kuchayishi** Xudoyorxon yosh bo'lganligi tufayli **amalda xonlikni qaynotasi Musulmonqul boshqarardi**. Shunday qilib xonlikda **qipchoqlar hukmronligi davri** boshlandi.

Endilikda **qipchoqlar Qo'qonga** yoppasiga ko'chib kela boshladilar, mahalliy aholini shahardan haydab chiqarib, ularning uy-joylariga o'rnashib ola boshladilar. Sug'orish inshootlarini qo'lga kiritdilar, bundan tashqari, aholi endi **suv uchun soliq to'laydigan bo'ldi**. Bularning barchasi **mahalliy aholining qattiq noroziligiga** sabab bo'ldi.

Bu ahvol, o'z navbatida, **xonlikda hukmronlarga qarshi qo'zg'olon ko'tarish xavfini** tug'dirdi. Bunday vaziyatda **Musulmonqul** o'z mavqeyini yo'qotmaslik yo'lida **ruslar bilan aloqa o'rnatishga intiladi** va rus qo'mondonligi vakili **V.V.Velyaminov-Zernov bilan** maxfiy ravishda uchrashadi. Bu hol **Xudoyorxonni** qattiq cho'chitib qo'ydi. Shuning uchun ham u qaynotasi **Musulmonqul** va **qipchoqlar hukmronligiga** xotima berishga qaror qildi.

**1852-yil 9-oktabr** kuni - Xudoyorxon **Toshkentdan** chaqirilgan qo'shin bilan **qipchoqlar qirg'inini** uyushtirdi. Qaynotasi **Musulmonqul** asir olinib, **qatl etildi**. Qipchoqlarning mol-mulki musodara qilindi va aholiga sotildi.

Shu tariqa, **Musulmonqul va qipchoqlar hukmronligi barham topdi.**

* **1842-yilda -** Buxoro amirligi Qo'qon xonligini bosib oldi.
* Mahalliy kuchlar **qipchoq qabilasi** yordamida Qo'qon xonligining mustaqilligini tikladi.
* **1852-yilda -** Musulmonqul va qipchoqlar hukmronligiga barham berildi.

**34-§. Qo'qon xonligida iqtisodiy hayot**

***Qishloq xo’jaligi*** Qo'qon xonligida aholi **sun'iy sug'orish mahoratini** mukammal egallagan edi. Suvdan oqilona foydalanilardi. a**sosiy qishloq xo’jalik ekini - bug'doy** edi. Shuningdek, meva, sabzovot va poliz ekinkarining deyarli barcha turlari yetishtirilgan. Chorvachilikda – 1) **makkajo’xori** va 2) **beda** yetakchi o’rinda turgan.

Xonlikda **paxtachilik ham** alohida o'rin egallagan. Farg'ona vodiysining ko'pgina dehqonlari paxtakor bo'lib, paxtachilik yildan yilga rivojlana bordi. **Rossiyaning** Markaziy Osiyodan, **avvalo Qo'qondan** paxta sotib ola boshlashi **bu ekin maydonlarining yanada kengayishiga sabab bo'ldi.** Paxta savdosiga **hatto boj ham** bekor qilindi. **Shu sababli Qo'qon savdogarlari Rossiyaga serqatnov bo'lib qolishdi**. Talabning o'sib borishi bilan paxta narxi ham oshib bordi.

***Yer egaligi*** Qo'qon xonligida **yer egaligining quyidagi shakllari** mavjud bo'lgan: 1. **Amlok yerlari.** 2. **Xususiy mulk yerlari.** 3. **Vaqf yerlari.** Mamlakatdagi **butun yer - davlatniki** edi. Shuning uchun ham xususiy yer egalari **aslida yerga emas, balki undan olinadigan mahsulot** hamda shu yerlarda qurilgan **imoratlarga egalik qilar** edilar. Mulklarning ko'pchiligi **30 sotixdan 60 sotixgacha** bo'lgan. Yerlar ishlov berish uchun dehqonlarga ijaraga berilar edi.

Dehqonlar xon yerlarida ham mehnat qilar edilar. **Xon yerlarida ishlash uchun majburan safarbar etilganlar** soni 10 ming nafargacha yetardi. Ular **mardikor** deb atalardi.

Xonlikda xususiy yerlarda **hosilning 1/4 qismi uchun** yollanib ishlovchi yersiz, ot-ulovsiz tabaqa vujudga kelgan bo'lib, ular **chorikorlar** deb atalar edilar. Bundan tashqari, **korandalar** deb ataluvchilar ham bo'lib, ular **hosilning yarmi uchun** yerlarni ijaraga olib, o'z mehnat qurollari bilan yollanib ishlar edilar.

***Soliq va majburiyatlar* Asosiy soliq** — **xiroj** bo'lib, uning miqdori **–** 1) **ekin ekiladigan yer maydoni** va 2) **ekin turiga qarab - 1/3—1/5** olinar edi.

Ko'chmanchi xalqlardan olinadigan **zakotning ham turi ko'p** edi. Ularning a**sosiylari** - 1) **,,qo'raboshi**", 2) **,,tutun haqi",** 3) **,,yig'im soliq"** deb atalar edi.

**,,Qo'ra boshi" zakoti** — ko'chmanchi chorvadorlardan **moli boshiga va qo'rasiga qarab** olinadigan zakotedi. Bu zakot **qishda mollar qo'ralarda turganida** yig'ib olinar edi.

**,,Tutun haqi"** zakoti — bu bahor kelganda **yangi o'tloqlarga** ko'chishdan oldin **xonadon boshiga bittadan qo'y bilan** olinadigan soliq (zakot) edi.

**,,Yig'im soliq"** esa **zakot to'lamaydigan boylar va ularning qarindoshlarining** bekka beradigan **9 buyumdan iborat** in'omlaridan iboratbo'lgan.

Mehnatkash xalq **deyarli hamma narsa uchun soliq to`lar edi**. Chunki hamma qo`riq yerlar, chakalakzorlar, to`qaylar, daraxtzorlar, ko`llar, barcha yaylovlar xonning ixtiyorida edi.

Aholi qa`la devorlarini ta’mirlash, istehkomlar qurishga, kanallar qazishga, ariqlarni tozalashga, yo`l qurilishiga safarbar etilardi.

***Hunarmandchilik*** Xonlik hujjatlariga ko`ra, Qo`qonda hunarmandchilikning miskar, zargar, o`ymakor, kulol, qog`ozgar, to`qimachi, do`ppi tikuvchi, kashtachi,ko`priksoz, temirchi, novvoy, aravasoz, baxmalbof, bo`yoqchi, dorikash, devorzan, degrez, ko`nchi, miltiqsoz, nayzagar, panjarasoz, pilakash, po`stindo`z, taqachi, paranjido`z, chevar, chitgar, gilamchi kabi turlari bo`lgan.

Xonlikda **oltin ma’dani –** 1) **Kosonsoy (Namangan)dan,** 2) **Qoratog` shimolidagi Ko`krev darasidan,** 3) **Chirchiq daryosi bo`ylaridan,** 4) **Chotqol daryosi yuqori oqimlaridan** olingan.

**Samarqandda** bo`lganidek, Qo`qon xonligida ham **qog`oz** ishlab chiqarilgan. **Qog`oz** juvozxonasi **Qo`qon shahrining Mo`yi Muborak darvozasi orqasida maqbara yonida** joylashgan.

***Savdo*** Qo`qonga qo`shni shaharlar va xorijiy mamlakatlardan savdogarlar kelib turgan. Shaharda **yakshanba** va **chorshanba** kunlari **bozor** bo`lgan.

Qo`qon xonligining iqtisodiy hayotida **–** 1) **Buxoro amirligi,** 2) **Xiva xonligi,** 3) **Qoshg`ar,** 4) **Hindiston,** 5) **Afg`oniston,** 6) **Eron** va, 7) **ayniqsa, Rossiya bilan** bo`lgan savdo katta o`rinni egallagan. Masalan, **Qashqar bilan** olib borilgan savdo-sotiq **faqat Qo`qon orqali** bo`lar edi. Qo`qondan Qashqarga yuklangan ot karvoni 14-20 kunda kelgan. **Qo`qondan Qashqarga –** 1) **temir,** 2) **qizil charm,** 3) **ipak** va 4) **ipdan to`qilgan matolar**, 5) **oltin** olib borilgan.

Qo`qon karvonsaroylarida 1) **Hindiston,** 2) **Tibet,** 3) **Qashqar,** 4) **Bu[oro amirligi,** 5) **Afg`oniston,** 6) **Rossiyadan** kelingan mollar ayirboshlanardi. Qo`qonga savdogarlar karvon yo`llari orqali kelganlar.

**35-§. Qo'qon xonligi shaharlari**

***Qo’qon*** Qo'qon xonligidagi shaharlar bir-biridan **– aholisi, madrasa va masjidlarining soni, mahsulotining sifati bilangina** farq qilardi. U yoki bu shaharning **ahamiyati - uning strategik mavqeyi bilan belgilanardi.** Katta shaharlarga **- xonning o'g'illari** yoki **yaqin qarindoshlari** hokim etib tayinlanardi.

Xonlikning bosh shahri Qo'qon edi. Tarixiy manbalarda **Qo'qonga oid** ma'lumotlar **X asrdan boshlab** uchraydi. Qo'qonning yoshi **2000 yildan ortiq**dir. Ma'lumotlarda **,,Havoqand", ,,Ho'qand"** degan nomlar bilan qayd etilgan. ,,**Havoqand" so'zi — ,,go'zal", ,,yoqimli", ,,xushmanzara", ,,shamol shahri**" degan ma'noni anglatadi, degan fikrlar ham mavjud. **Mahalliy aholi** o'z shahrini **Ho'qandi latif yoki Qo'qon** deb aytganlar. Qo'qon shahri **XVIII — XIX asr birinchi yarmida** nafaqat xonlikning, ayni paytda Markaziy Osiyoning yirik shaharlaridan biri edi.

Qo'qon mustahkam devor bilan o'ralgan. Shaharga **12 darvozadan** kirilgan. Shaharning 12 darvozali bo'lishiga **sabab — uning ma'muriy jihatdan 12 dahaga bo'linganligi** edi. Bu davrda shaharda **30000 aholi** yashagan. **XIX asr o’rtalarida** Qo'qondagi madrasalar ichida - 1) **Madalixon,** 2) **Norbo'tabek,** 3) **Jome,** 4) **Hokimoyim,** 5) **Xoja dodxoh,** 6) **Mingoyim madrasalari** alohida ajralib turadi. Ularning har birida **38** dan **100** tagacha hujrasi bo'lgan.

Qo'qon shahri xonlikning siyosiy, madaniy, iqtisodiy va diniy markazi edi.

**Marg'ilon** Marg'ilon (Marg'inon) shahriga **bundan 2000 yil avval** asos solingan. Olimlar shaharning nomi **„Maysazor", ,,O'tzor"** degan ma'noni anglatadi, deb taxmin qiladilar. **„Boburnoma"** asarida Marg'ilon Farg'onadagi **8 ta shahardan biri** ekanligi, shaharning obodligi, shirin mevalari haqida so'z yuritilib, uning „**donayi kalon"** deb ataluvchi anori va „**subhoniy**" navli o'rigi maqtalgan.

Marg'ilonning **Buyuk ipak yo'lida joylashganligi** hunarmandchilikning gullab-yashnashiga sabab bo'lgan. Uning **atlas to'qish turi** nihoyatda rivojlangan. Aynan Marg'ilon atlasi uni jahonga mashhur qilgan. Marg'ilon shahri qadimdan ilm-fan va madaniyat markazi ham bo'lgan. Shu tufayli shahar dunyoga mashhur huquqshunos alloma **Burhoniddin Marg'inoniy**ni yetkazib berganligi bejiz bo'lmagan. Marg'ilon Qo'qon xonligi davrida **pilla sotiladigan asosiy bozor markazi** edi. Shaharda ko'plab pillakashlik va shoyi to'qish ustaxonalari bor edi. **2007-yilda** - Marg'ilon shahrining **2000 yilligi** nishonlandi.

***Andijon*** Andijon **”Buyuk ipak yo'li”da** tashkil topgan. Ayrim manbalarda shahar nomi **,,andi", ,,adoq"** kabi urug' atamalari bilan bog'liqligi ko'rsatilgan. **Arablar istilo qilgan davrda** shahar **,,Andukon"** deb atalgan. **Andijon XV asrdan boshlab -** Farg'ona vodiysining markaziga aylangan.

Zahiriddin Muhammad Bobur davrida Andijonda xo'jalik, fan va madaniyat ravnaq topgan. U ,,Boburnoma"da Andijon haqida bunday deb yozgan edi: **,,Oshlig'i vofir, mevasi farovon, qovun va uzumi yaxshi bo'lur... Movarounnahrda Samarqand va Kesh qo'rg'onidin so'ngra mundin ulug'roq qo'rg'on yo'qtur. Uch darvozasi bor. To'qqiz tarnov suv kirar"**.

**Qo'qon xonligi tashkil topgach** endi u Andijon bekligining markazi bo'lib qolgan. Andijon **4 dahaga** bo'lingan edi. Har dahaning **qozisi, mingboshisi** bo'lgan. Dahalar oqsoqol boshliq mahallalarga bo'lingan.

***Namangan*** Namangan shahri ham xonlikning yirik shaharlaridan biri edi. Uning nomi manbalarda **XVII asrdan boshlab** uchraydi**. 1620-yilda** Farg'onaning qadimgi poytaxti **Axsikant** qattiq **zilzila oqibatida** vayron bo'lganligi uchun **aholi Namangan atrofiga** ko'chgan. Namangan **tuz koni (”namak kon”) yaqinida** qurilgan edi. **XVIII asrda Qo'qon xonligi hududiga** kirgan. **Beklik markazi** bo'lgan. Namangan aholisi **hunarmandchilik bilan** shug'ullangan.

**1819—1822-yillarda Namangan** aholisi kuchi bilan katta **Yangi ariq kanali** qazilib, shaharning suv ta'minoti yaxshilangan. **1842 — 1845-yillarda** shahar baland devor bilan o'ralgan.

**Toshkent 2009-yilda** - **2200 yilligi** nishonlangan Toshkent ham Markaziy Osiyoning qadimgi shaharlaridan biridir. U turli davrlarda **Choch, Shosh, Binkat** kabi nomlar bilan atalib kelingan. **XI asrdan boshlab** esa - hozirgi nomi bilan atala boshladi.

Toshkent o'z tarixida turli davrlarda yurtimizga bostirib kirgan davlatlarga qaramlik davrlarini boshidan kechirgan.

**1503-yilda** esa **Shayboniylar davlat**i tarkibiga kiritildi. **XVI asrda** shaharda katta bunyodkorlik ishlari amalga oshirildi. Chunonchi, **Baroqxon, Ko'kaldosh madrasalari** kabi me'moriy obidalar bunyod etildi.

**1723-yilda** - Toshkentni ko'chmanchi **jung'orlar** egallab olganlar. Jung'orlarga qaramlik **1758-yilgacha** davom etgan. Shundan so'ng shaharda **to'rtta mustaqil hokimlik** qaror topgan. **1784-yilda** 4 hokimlik tugatilgach, **1810-yilgacha** Yunusxo'ja barpo etgan **Toshkent hokimligining markazi** bo'ldi. 1810-yilda esa **Qo'qon xonligi tarkibiga** qo'shib olindi.

Toshkent Qo'qon xonligi tarkibiga qo'shib olinganidan so'ng qator bunyodkorlik ishlari amalga oshirildi. Chunonchi, o'rta asrlarda yashab o'tgan **shayx Zayniddin bobo** xotirasi uchun yangi maqbara bunyod etildi. Shuningdek, sobiq hukmdor Yunusxo'janing qarorgohi Eski O'rda buzilgach, **yangi — Qo'qon O'rdasi** qurildi.

Toshkent muhim xalqaro savdo yo'li chorrahasida joylashgani sababli hunarmandchilikning turli sohalari yuksak darajada rivojlangan. **Chorsu** — shahar hayotining markazi bo'lgan.

Markaziy Osiyoning boshqa shaharlari kabi Toshkentning ham xo'jalik hayoti qishloq aholisining faoliyati bilan chambarchas bog'lanib ketgan edi. Chunki, shahar hunarmandlari atrofdagi qishloqlardan xomashyo keltirar, ayni paytda esa qishloq aholisi o'zining ehtiyojini shahar hisobidan ham qoplar edi.

**36-§§. Qo'qon xonligida madaniy hayot**

***Umarxon va madaniy muhit*** Qo'qon xonligining savdo va hunarmandchilik markzlari bo’lgan Qo’qon, Toshkent, Marg`ilon, Andijon, Namangan va boshqa shaharlari, ayni paytda, madaniyat markazlari ham bo’lgan. Chunonchi, birgina **Qo'qon shahrida - 120 ta maktab, 40 ta madrasa va masjid, Marg'ilonda - 80 ta maktab, 10 ta madrasa va masjid**ning faoliyat ko’rsatgan. Bu yerda **XVIII-XIX asrning birinchi yarmida** ilm-ma’rifat olamida mahhur ijodkorlar yetishib chiqqan. **Qo'qon xoni Umarxon** esa ilm, madaniyat, san'at, adabiyot rivojiga, madrasalarda o'qish-o'qitish ishlarini yaxshilashga, turli kasb-hunar maktablarining ochilishiga e'tibor bergan.

***Yodda tuting.******Umarxon*** *va uning rafiqasi* ***Nodirabegimnin****g sa'y-harakatlari natijasida* ***Qo'qon XIX asr boshlarida*** *ilm-ma’rifat markaziga aylandi va bu yerda ”****Qo’qon adabiy muhiti****” shakllandi.*

Umarxonning o’zi **Amiriy taxallusi** bilan ko'plab she'rlar yozgan. Uning atrofida **70 dan ortiq shoir** yig'ilgan**. 1821-yilda - Fazliy Namangoniy** Umarxon amriga binoan **63 shoirning** she'rlarini o'z ichiga olgan **,,Majmuayi shoiron**" to'plamini tuzgan. **10 ming** misradan ortiq o'zbek, fors-tojik tilidagi g'azal, muxammas, tuyuq janrlaridagi she'rlar to'plangan devon yaratilgan.

**Arab** va **fors tillaridagi** kitoblar o'zbek tiliga tarjima qilindi. Noyob kitoblar iste'dodli xattotlar tomonidan ko'chirildi, nozik tasvirlar bilan bezatildi. **Amiriy –** 1) **o'zbek** va 2) **fors tillarida** she'rlar yozdi. Uning g'azallar devoni – 1) **1882-yilda - Istanbulda,** 2) **1905-yilda - Toshkentda** chop etildi.

***Maxmur va Gulxaniy*** Amir Umarxon davridagi yirik shoirlardan biri **Maxmur (asl ismi Mahmud) XVIII asr oxirida** tug'ilib, **1844-yili** vafot etgan. Qo'qondagi **Madrasayi Mirda** o'qigan, keyin **Amir Umarxon** qo'shinida **sipohiylik** qilgan. Maxmurning **hajviy she'rlar** devoni saqlangan bo'lib, unda **69 asar** (3717 misra) jamlangan. She'rlarida **xalqqa jabr yetkazgan amaldorlarni** keskin tanqid ostiga oladi. U milliy adabiyotda **ijtimoiy hajviyani** yuksak pog'onaga ko'taradi. **,,Hapalak"** she'rida Hapalak qishlog'idagi manzarani aks ettirsada, aslida bu she'r butun xonlik hududidagi manzarani ifodalar edi. Mazkur she'rda quyidagi satrlar bitilgan edi:

Xalqini ko 'rsang agar, o 'lasi-yu qoq-u xarob,

Ochligidan egilib, qomati misli kamalak.

Bori yo 'q uylarini banda bayon gar qilsam,

Bir katak, ikki kapa, uch olachuq, to 'rt katalak.

O'zbek mumtoz adabiyotining **tanqidiy yo'nalishini** rivojlantirgan Maxmur merosi keyingi davrdagi qalam ahlining hajviygo'ylik ijodiga samarali ta'sir ko'rsatdi.

Bu davr adabiyotining yana bir yirik namoyandasi **Gulxaniy (Muhammad Sharif)** bo'lgan. **U 1770-yilda** hozirgi ***Tojikistonning Tavildara*** tumanida tug'ilgan. Boshlang'ich ta'limni qishlog'ida olgan. Muhtojlik oqibatida **Namanganga** kelib mardikorlik qilgan. Keyinchalik Qo'qonda istiqomat qiladi. Bu yerda **hammomda go'lax (o't yoquvchi)** bo'lib ishlaydi. **Shu bois**dan ,,**Gulxaniy"** taxallusi bilan ijod qilgan.

Gulxaniy o'zbek adabiyotida poeziyaga **masalni mustaqil janr sifatida birinchi bo'lib kiritgan** ijodkor edi. Gulxaniyning butun sharq adabiyotida mashhur hisoblangan asari **,,Zarbulmasal"dir.** Asardagi **,,Maymun va Najjor", ,,Tuya bilan Bo'taloq", ,,Toshbaqa bilan Chayon"** kabi masallari chuqur axloqiy-ta'limiy ahamiyatga ega.

Asardagi **Yapaloqqush va Boyo'g'li, Ko'rqush va Hudhud, Kulonkir sulton va Malik shohlarning** obrazlari orqali o’sha davr jamiyatidagi illatlarni, hukmron tabaqalarning xalqqa o’tkazgan jabr-zulmlarini, xalqning og`ir turmush sharoitini haqoniy tarzda katta badiiy mahorat bilan ochib bergan.

***Uvaysiy*** Qo'qon adabiy muhitini **Jahon otin — taxallusi Uvaysiy (1779—1845)** va **Mohlaroyim - Nodiralar ijodisiz** tasavvur qilib bo'lmaydi.

Uvaysiy oilasi o'z davrining ilg'or va ma'rifatli oilalaridan edi. Otasi ham o'zbek, ham tojik tilida qalam tebratgan. **Oiladagi muhit** Uvaysiyda ijod qobiliyatini yuzaga chiqardi. Uvaysiy - **Navoiy, Lutfiy, Bobur, Fuzuliy, Hofiz va Jomiy** ijodlarini qunt bilan o'rgandi.

**Amir Umarxon Marg'ilon hokimi** bo'lib turgan yillarda **(1806—1807**) Uvaysiy el orasida tanilgan shoira edi. Undagi shoiralik iste'dodi Umarxonning xotini **Nodirani** o'ziga rom etgan. **Umarxon Qo'qon taxtiga** o'tirgach, **Uvaysiy Qo'qonga t**aklif etilgan. Bu yerda u juda ko'p yoshlarga murabbiylik qilgan. Nodira bilan ijodiy hamkorligi qaror topgan.

Uning ijodi **xalqparvarligi bilan ajralib turadi**. Manbalarda ta’kidlanishicha, Uvaysiydan **to’rtta lirik devon va uchta doston** meros bo’lib qalgan. Uvaysiyning asarlarida insonni e'zozlash, do'stlik, vafo, sadoqat g'oyalari, el-yurt dardi, xalq hasrati kuylanadi. Uvaysiy ijodining yuksak badiiyligini uning anor haqidagi quyidagi she'ri misolida yaqqol ko'rish mumkin:

Bu na gumbazdir, eshigi, tuynigidan yo'q nishon,

Necha gulgun pok qizlar manzil aylabdur makon.

Tuynigin ochib, alarning holidan olsam xabar,

Yuzlarida par da tortug'liq tururlar, bag'ri qon.

***Mohlaroyim - Nodira*** O'zbek shoirasi, ma'rifatparvar davlat arbobi **Mohlaroyim Nodira (1792 — 1842**) **Andijonda** tug'ilgan. Otasi **Rahmonqulbiy Andijon hokimi** bo'lib, **Qo'qon xoni Olimxonning tog'asi** edi.

Umarxon **Marg'ilonga** hokim etib tayinlanganidan keyin Nodiraga uylangan. Nodira Uvaysiy bilan tanishgach, uni yosh bolalar va kanizaklarni o'qitish uchun muallimlikka taklif etadi. Nodira o'g'li **Muhammad Alixon** taxtga o'tirgach, davlatni idora etishda faol ishtirok etadi, madrasalar qurdiradi.

Nodira olimlar, xattot va naqqoshlarni **Qo'qonga** to'plagan, ko'p kitoblarni qayta ko'chirtirgan. Kitob muqovasining did bilan ishlanishiga e'tibor beradi. Yaxshi xattotlarga, naqqoshlarga **tilla qalam, kumush qalamdon** sovg'a qilgan.

Nodiraning o'zi **ham o'zbek, ham tojik tillarida** ijod qilgan. Mohlaroyim 1) **Nodira taxallusida** 180 she'r jamlangan devon, 2) **Komila** taxallusida 19 g'azal, 3) **Maknuna** taxallusida 333 g'azaldan iborat devon yozgan. Nodiradan **10 ming** misraga yaqin lirik adabiy meros qolgan. Uning she'riyati asosini lirika tashkil etadi. She'rlarida muhabbat, sadoqat, mehr-vafo, ayni paytda, **Sharq xotin-qizlarining dard-alamlari**, oh-fig'onlari kuylanadi. Bundan tashqari, **Nodira –** 1) **Navoiy,** 2) **Fuzuliy** va 3) **Bedil** g'azallariga muxammaslar ham yozgan.

***Boborahim Mashrab*** Qo'qon xonligida ijod qilgan ulug` insonlardan biri iste'dodli shoir Boborahim Mashrab edi **(1640 — 1711).** U **Namanganda** tug'ilgan. **7 yoshligida** xat-savodi chiqqan. **15 yoshidan** boshlab tasavvuf ilmini egallay boshlagan. **18 yil davomida** dunyoning juda ko'p mamlakatlarini kezib chiqqan.

**Mashrab** o'z she'rlarida hukmron tabaqalarining mehnatkash xalqqa o'tkazgan jabr-zulmlarni, ochko'zligini ba'zi ruhoniylarning, eshonlarning avom xalq ruhini do'zax va oxirat azoblari bilan dahshatga solayotganligini ayovsiz fosh etadi. Xalqning og'ir, ayanchli ahvoliga achinadi. Mashrab bitgan quyidagi satrlar buning dalilidir.

Dili tigi sitamdin pora bo'lg 'on xalqni ko'rdim,

Tani dardu alamdan yora bo’lg'on xalqni ko'rdim.

Mashrab asarlari to'plangan devon haqida manba topilmagan. Uning **,,Devoni Mashrab", ,,Devonayi Mashrab",,,Eshoni Mashrab"** nomlari ostida xalq orasida tarqalgan qo'lyozma va toshbosma shaklidagi qissalari qolgan.

Mashrab **dinga shak keltirganlikda** ayblanadi va **1711-yili** g'animlarning ig'vosi bilan **Balx hokimi Mahmudbiy Qatag'on** tomonidan o'limga hukm etiladi.

* **XIX asr boshlarida -Qo'qon shahri** ilm-ma’rifat markaziga aylandi.
* **Umarxon** va **Nodirabegimnin**g sa'y-harakatlari bilan **”Qo’qon adabiy muhiti”** vujudga keldi.
* **Nodira**—o'zbek xalqining mashhur shoirasi va ma'rifatparvar davlat arbobi.

**37-§. Tarixnavislik, san'at va me'morchilik**

**Tarixnavislik** XVIII—XIX asrlarda Qo'qon xonligida ko'plab tarixiy asarlar yaratilgan. Mazkur davr tarixchilaridan **Abdulkarim Fazliy Namangoniy** Amir **Umarxonning** topshirig'iga binoan ,,**Umarnoma"** dostonini yozib tugatgan *(****1822***). U 5000 baytdan iborat tarixiy asardir. Yana **”Majmuayi shoiron**" tazkirasida ham **uning ijtimoiy qarashlari** o'z ifodasini topgan.

Xon saroyida **qoziaskar** lavozimida ishlagan **Mirzo Qalandar Mushrif Isfarangiy Amir Umarxonning maslahati** bilan **”Shohnomayi nusratpoyom**" ( G’alabadan xabar beruvchi shohnoma) tarixiy asarini yozgan.

**Umarxon davrining** ko'zga ko'ringan tarixchisi **Muhammad Hakimxon To'ra ibn Sayid Ma'sumxon (1802 —1870)**dir. U ona tomondan Qo'qon xoni **Norbo'tabekning nabirasidir**. **Muhammad Alixon davrida** quvg'inga uchrab 1) **Rossiyaga,** 2) **Sharq mamlakatlariga** sayohat qilishga majbur bo'lgan. Umrining oxirida **Shahrisabzda** yashab, shu yerda o'zining **”Muntaxab ut-tavorix” (Saralangan tarixlar**) asarini yozadi. Bu asar 1) **Buxoro amirligi** va2) **Qo'qon xonligi tarixiga** doir muhim manbalardandir. Unda Markaziy Osiyo xalqlarining ijtimoiy-siyosiy va madaniy hayotiga doir qimmatli ma'lumotlar mavjud.

**Umarxon davrining** yana bir yetuk tarixshunosi **Mulla Niyoz Muhammad Ho'qandiy (1802—1872)**dir. **Harbiy lavozimlarda** ishlagan va **XIX asrning 70-yillarida ”Tarixi Shohruhiy**” asarini yozadi. Asarda olim davrning siyosiy ahvoli va xalqning ijtimoiy turmushiga to'g'ri baho bera olgan. Unda **1872-yilgacha** bo'lgan, ko'pincha o'z ko'zi bilan ko'rgan va bo'lgan voqealarni bayon etadi.

**Umarxon davridan 1872-yilgacha bo'lgan tarixiy voqealar**ning bayonidan iborat bo'lgan yana bir tarixiy asar **”Tarixi jahonnomayi**” deb nomlanadi. Uning muallifi **Junayd Mulla Avaz Muhammad Mulla Ro'zimuhammad o'g'li** (XVIII asr oxiri — XIX asr o’rtalari)dir.

**Toshkentlik** tarixchi olim **Muhammad Solihning ”Tarixi jadidayi Toshkand”** (**Toshkentning yangi tarixi**) asari Vatanimiz tarixini o'rganishda muhim manbadir. U **XV—XIX asrlar Turkiston tarixi,** jumladan, **Toshkent tarixi, Qo'qon xonligi tarixi** ilmiy nuqtayi nazardan yozilgan qimmatli asardir.

Yana bir tarixchi **Mulla Ali qori Qunduziy** (1786 — 1858) **”Tavorixi manzuma”** asarini yozgan. Asarda **1822—1848-yillar tarixi** bayon etilgan.

Ma'rifatparvar shoira va tarixchi olima **Dilshodi Barno** – 1**) ”Tarixi muhojiran” (Muhojirlar tarixi),** 2) **”Sabot ul-bashar maa tarixi muhojiron” (Inson matnati va muhojirlar tarixi)** kabi asarlar yozib qoldirgan.

***Xattotlik san’ati va me'morchilik*** Qo'qonda – 1) **xattotlik san'ati** va2) **me'morchilik** ham rivojlangan. 1) **Muhammad Latif,** 2) **Mirzo Sharif Dabir,** 3) **Abulg'ozixoja** kabi xattotlarning kitob ko'chirish borasida o'zlari amalga oshirgan xayrli ishlari bilan tarixda nomlari qoldi. Kitoblar shunday did bilan ko'chirilganki, **xorijiy mamlakatlar shohlari uchun elchilariga ana shunday nafis ko'chirilgan kitoblarni tortiq qilish** xonlikda odatga aylangan edi.

Qo'qonda me'morchilik ham rivojlanib borgan. **Buxorodan** bir guruh **binokorlar** taklif etilib, ko'plab madrasa, masjid, maqbara, karvonsaroy, ko'prik va muhtasham binolar bunyod etiladi. Xalq orasida **Madrasayi Mir** nomi bilan mashhur bo'lgan **Norbo'tabiy madrasasi, Daxmayi Shahon ansambli, Norbo'tabiy daxmasi** hozirgacha saqlanib kelmoqda.

**Norbo’tabiy madrasasi** - **XVIII asrning oxirida** bunyod etilgan. U to’g`ri burchakli, bir qavatli, hovlili va to’rt minorali me’moriy obida. Madrasada gumbazli masjid va panjaralar o’rnatilgan **12 ta** derazali darsxona ham mavjud. Hovlisi atrofida esa peshayvonli hujralar joylashgan.

**Daxmayi Shohon** (shohlar maqbarasi) – esa **XIX asrning birinchi choragida** qurilgan. Unda **Norbo’tabiy va uning avlodlari** dafn etilgan. Daxmaga **peshtoq orqali** kirilgan. Daxmayi Shohonda xonning onasiga atab qurilgan **Modarixon maqbarasi** ham joylashgan.

**Umarxon – Turkiston** va uning atroflarini **Oroldan Yettisuvgacha** egallab, **Oqmasjid (Qizil O'rda), Avliyoota (Jambul), Pishpak (Bishkak) qal'alarini** bunyod etdi. Qo'qonda va boshqa shaharlarda ko'plab binolar qurilgan. **Norbo'tabiy madrasasi, Madalixon madrasasi, Kamol qozi, Tunqotar, Haqquli mingboshi, Miyon hazrat, Mohlaroyim, Hakim To'ra, Xonxoja eshon, Buzrukxoja, Pirmuhammad yasovul, Xojabek, Oxund devonbegi, Mingoyim, Jome** kabi madrasalar shular jumlasidandir.

**XIX asrning birinchi yarmida Toshkentda ham** muhtasham me'moriy-diniy inshootlar qurilishi, eskilarini ta'mirlash ishlari keng ko'lamda olib borildi. 1) **Baroqxon** va2) **Ko'kaldosh madrasalari** qayta ta'mirlandi. 3) **Shayx Hovondu Tohur me'moriy majmuasi** hozirgi ko'rinishda shakllantirildi. 4) **Zayniddin bobo** uchun **yangi maqbara** qad ko'tardi. 5) Yunusxo'ja qarorgohi Eski O'rda buzilgani sababli yangi markaz —**Qo'qon O'rdasi** bunyod etildi.

**VIII BOB. MARKAZIY OSIYO DAVLATLARINING XALQARO MUNOSABATLARI**

**38-§. XVI—XVIII asrlarda xalqaro munosabatlar**

***Xuroson - raqobat maydoni*** **XVI asrda** Osiyoning bir-biriga tutash qismida **uch siyosiy** kuch kurash maydoniga chiqqan edi. Bular — 1) **Movarounnahrda - shayboniylar, 2) Eronda - safaviylar** va 3) **Hindistonda - boburiylar** edi. Xalqaro va o'zaro munosabatlarda bu **uch sulola manfaatlari to'qnashib, raqobatchilik kuchayib** bordi.

Ularning manfaatlari to'qnashgan nuqta **- Xuroson** edi. Chunki Xuroson ham harbiy-siyosiy, ham savdo-iqtisodiy jihatdan muhim o'rin tutar edi. Bundan tashqari, **Xuroson —** 1) **Movarounnahr,** 2) **Eron** va3) **Hindiston** yo'nalishida o'ziga xos **darvoza vazifasini** ham o'tar edi.

Xurosonni nazorat qilish masalasida **shayboniylar va safaviylar** o’rtasida keskin kurash ketgan.

Bu masalada 1) **Muhammad Shayboniyxon,** 2) **Ubaydullaxon** va 3) **Abdullaxonlar** davrida shayboniylar ustunlik qilganlar. Keyinchalik safaviylarning qo'li baland kelgan va oxir-oqibatda, ular **Xurosonni Movarounnahrdan ajratib tashlashga** muvaffaq bo'lganlar.

***Buxoro va Boburoylar davlati munosabatlari* XVI asrda shayboniylar bilan boburiylar** o’rtasida elchilik munosabatlari o'rnatildi. Unga shayboniy **Ko’chkunchixon** va **Bobur Mirzo** asos solgan edilar. **Abdullaxon II** boburiylar hukmdori **Akbarshohga to'rt marta** elchi yuborgan. **1586-yilda Akbarshoh** elchisi **Buxoroga** kelgan. Elchlik munosabatlariga ikkala davlatning **Xuroson bilan bog'liq** o'z manfaatlari masalalari muhokama qilingan. Shuningdek. **Hindistonga –** 1) **me'morlar,** 2) **miniaturachi rassomlar** yuborilgan. Ikki mamlakat o’rtasida savdo aloqalari yo'lga qo'yilgan.

Akbarshohning o'g'li **Jahongirshoh (1605—1627)** va **Buxoro xoni Imomqulixon davrida** ikkala davlat o’rtasidagi elchilik munosabatlari davom etgan. Lekin Jahongirshohning o'g'li **Shoh Jahon (1627—1658)** davrida **Hindiston—Buxoro munosabatlarida keskinlik** yuz bergan. Bu Buxoro xoni **Nodir Muhammadxon** va uning **o'g'li Abdulaziz o’rtasida** yuz bergan nizo bilan bog'liq edi. Taxtdan ag'darilgan **Nodir Muhammad Balxga** qochadi. U o'g'liga qarshi kurashish maqsadida **Hindiston hukmdori Shoh Jahondan** yordam so'raydi. **Shoh Jahon** bu paytda qulay fursat kutib **Balxni bosib olish niyatida** yurar edi. Shoh Jahon darhol **Balx ustiga ,,yordam"** jo'natadi. Biroq hind qo'shinlarining Balxga yordamga emas, balki uni bosib olish uchun kelganligini tushunib yetgan **Nodir Muhammadxon Eronga** qochadi. **1645-yili - Abdulazizxon Balxni** qamal qiladi. Oxir-oqibat boburiylar qo’shini ortiga qaytib ketishga majbur bo'ladi.

**Avrangzeb Olamgir (1658—1707)** bilan 1) **Abdulazizxon** hamda 2) **Subhonqulixon** o’rtalarida elchilik munosabatlari davom etgan. Avrangzebdan keyin boburiylar sulolasi yana **150 yil** hukmronlik qilgan bo'lsa-da, bu **saltanat tanazzul tomon yuz tutib** bordi. Shunday bo'lsa-da, Hindiston va Buxoro munosabatlari to'xtab qolmagan. Savdo aloqalari ham to'xtovsiz davom etgan.


***Markaziy Osiyo* xonliklarining Afg`oniston bilan aloqalari** Markaziy Osiyo davlatlarining **eng *yaqin qo'shnisi - Afg'oniston*** edi. Mustaqil Afg'oniston davlati **1747-yilda** tashkil topgan. Yosh **afg'on davlati** bilan **Buxoro xonligi** o’rtasidagi munosabatlar **do'stona ruhda bo'lmagan**. Bunga ikkala tomonning **Amudaryoning janubiy qirg'og'idagi o'zbeklar istiqomat qilib turgan hududlarni** o'z tasarruflarida saqlashga urinishlari sabab bo'lgan edi. Xususan, **1751-yili -** Afg'oniston hukmdori **Ahmadshoh (1747—1773**) Amudaryoning janubida istiqomat qilib turgan o'zbeklarning yerlarini bosib olish maqsadida qo'shin yuboradi. Bu hududda joylashgan kichik-kichik o'zbek belliklari o'zaro urushlar oqibatida zaiflashib qolgan edilar. Natijada, ular **Afg'onistonning vassaliga** aylanib qolgandilar. **Balx qal'asini afg'on garnizoni** egallaydi. **Balxni Ahmadshohning noibi** boshqara boshlaydi.

**1768-yilda -** mahalliy o'zbeklar afg'onlarning jabr-zulmiga qarshi **qo'zg'olon** ko'taradilar. Qo'zg'olonchilarni **Buxoro** qo'llab-quvvatlaydi. Ana shunday vaziyatda **Ahmadshohning o'zi** qo'shin tortib kelib qo'zg'olonni bostiradi.

**1789-yili - o'zbeklar yana** qo'zg'olon ko'taradilar. Qo'zg'olonchilarga bu safar ham **Buxoro** amaliy yordam ko'rsatadi. **Afg'oniston hukmdori Temurshoh (1773—1793**) **Balxga** qarab yuradi. Biroq **Buxoroga** qarshi yurish qilishga **Temurshohning yuragi dov bermaydi** va u **Buxoro bilan** sulh shartnomasi tuzishga majbur bo'ladi. Shartnomaga ko'ra **Amudaryo -** har ikki davlat o’rtasidagi **chegara deb** tan olinadi.

Buxoro va Afg'oniston o’rtasida savdo aloqalari uzluksiz davom etgan**. Kobul shahri** savdo aloqalarida alohida o'rin tutgan. **Kobul** orqali – 1) **Buxorodan Hindistonga,** 2) **Buxoro orqali Afg'onistonga Rossiya tovarlari,** 3) **Hindistondan Buxoroga** hind tovarlari ortilgan savdo karvonlari qatnab turgan.

***Qo'qon va Xitoy munosabatlari*** Markaziy Osiyo xonliklaridan **Qo'qon** xonligining **Xitoy bilan munosabatlari** ham do'stona emas edi. Bir tomondan, **Sin imperiyasi 1755—1759- yillar** mobaynida **Sharqiy Turkistonni** o'ziga bo'ysundirib, **Qo'qon xonligini kuchsizlantirishga** urinardi. Ikkinchi tomondan, **Qo'qon xonligi Sharqiy Turkistonda o'z hokimiyatini o'rnatishga** intilib, Sharqiy Turkiston sari o'z chegarasini tobora kengaytirib borayotgan edi. Ayniqsa, **XIX asrning 20-yillarida** Qo'qon—Xitoy munosabatlari **yanada keskinlashdi**. Bunga **Qo'qon xoni Muhammad Alixonning** sharqiy turkistonliklarning **Jahongirxo'ja** boshchiligida Sin imperiyasiga qarshi **1825-yilda** boshlangan milliy-ozodlik kurashiga aralashuvi sabab bo'ldi.



Xitoy hukumati **1829-yilda -** 1) Qo'q'onning Sharqiy Turkistonda yuritadigan **savdo ishlarini taqiqladi,** 2) **Markaziy Osiyolik** savdogarlarning aksariyat qismini haydab, 3**) ularning mulklarini musodara qildi.**

**Bunga javoban** Qo'qon xoni **Muhammad Ali** sharqiy turkistonliklarning Xitoyga qarshi ozodlik kurashi rahbari **Jahongirxo'ja** va uning ukasi **Yusufxo'ja** ixtiyoriga **Haqquli boshchiligida** qo'shin jo'natadi. Natijada, **Yusufxo'ja –** 1) **Qashqarni** egallaydi va 2) **Yorkentni** egallash uchun harbiy harakatni davom ettiradi. Bu hol **Xitoy hukumatini** qattiq tashvishga solib qo'yadi va **Yusufxo'jaga qarshi** katta qo'shin yuboradi.

1) Qo'zg'olonchilarning safida **mustahkam birlik yo'qligi** hamdaBuxoro—Qo'qon munosabatlari yomonlashuvi oqibatida **Qo'qon xonining Sharqiy Turkistonga yuborgan qo'shinini chaqirib olishi** **tufayli** Yusufxo'ja mag'lubiyatga uchraydi.

Oqibatda, Yusufxo'ja Sharqiy Turkistonni tashlab chiqadi. U bilan **70 ming uyg'ur oilasi** Farg'ona vodiysiga ko'chib keladi.

Qo'qon xonligi o'z chegaralarini tobora **Sharqiy Turkiston tomon kengaytirish siyosatini** davom ettirgan. Ayni paytda, Sin imperiyasi **moliyaviy qiyinchiliklar tufayli** Qo'qon xonligiga qarshi ochiqdan ochiq urush harakatlari olib borishga qodir emas edi**.** Natijada, **1832-yilda – Pekinda Xitoy-Qo'qon shartnomasi** imzolangan. Unga ko'ra**, Qo'qon –** 1) Jahongirxo'ja avlodlarini **Sharqiy Turkistonga o'tkazmaslik majburiyatini** olgan.

**Xitoy esa** - 1) Sharqiy Turkistonda **qo'qonlik savdogarlar faoliyatini taqiqlashni** bekor qilgan. 2) Ikkinchidan, Qo'qon savdogarlariga **Sharqiy Turkistonda boj to'lamasdan savdo qilish huquqi** berilgan. 3) Uchinchidan, Sharqiy Turkistondan Qo'qon savdogarlari chiqarib yuborilganda ulardan **tortib olingan mol-mulklari evaziga Qo'qon xoniga tovon** to'langan. 4) To'rtinchidan, Sharqiy Turkistonda savdo qiluvchi **Markaziy Osiyolik savdogarlar to'laydigan to'lovlarni yig'ib olish huquqi** Qo'qon xonligiga berilgan.

* **XVI asr boshlarida** - Osiyo qit'asida uch siyosiy kuch maydonga keldi. Bular — 1) **shayboniylar**, 2) **safaviylar** va **3) boburiylar** edi.
* **1832-yil** – **Pekinda** Xitoy-Qo’qon shartnomasi imzolangan.

**39-§. O'zbek xonliklari va Rossiya imperiyasi munosabatlari**

***Savdo aloqalari*** Markaziy Osiyo va Rossiya xalqlari o’rtasidagi munosabatlar, savdo aloqalari tarixi **uzoq zamonlarga** borib taqaladi. **Volgabo'yi orqali** rus savdogarlari ham, Markaziy Osiyo savdogarlari ham ikki mintaqa o’rtasida savdo aloqalarini rivojlantirishda muhim rol o'ynaganlar.

**XVI asrda** jahondagi yirik davlatlar tomonidan **dunyoni bo'lib olish boshlangan** davrda Rossiya 1) **Qozon,** 2) **Astraxan,** 3) **Sibir xonliklarini** zabt etadi. **Natijada** Rossiya va o'zbek xonliklari bir-biriga **bevosita qo'shni** bo'lib qoladi. Bu holat ularning **o'zaro munosabatlarini yanada rivojlantirishga imkoniyat yaratdi**. Markaziy Osiyoning savdo-hunarmandchilik doiralari o'z mahsulotlarini, ayniqsa, **ipak, paxtadan to'qilgan matolarni** talab qilayotgan **Rossiya bilan** savdo-tijorat munosabatlarini rivojlantirishdan **g'oyat manfaatdor** edi. Rossiyaning **movut, temir, mis, mo'yna, charm** va boshqa mollari **Markaziy Osiyoda xaridorgir** edi. Savdo-sotiq ishlari uchun **qulay shart-sharoit yaratishda** o'zbek xonliklari va Rossiya o’rtasidagi **elchilik munosabatlari** muhim o'rin tutardi.

***XVII asrda elchilik munosabatlari* 1619-yilda - Imomqulixonning** elchisi **Odambiy Moskvaga** boradi va podsho **Romanov qabulida** bo'ladi. Podsho Odambiy bilan birgalikda Buxoroga **Ivan Xoxlov** boshchiligida elchilarni yuboradi. I. Xoxlovni **Imomqulixon** qabul qiladi, **rus podshosi iltimosiga binoan** o'z saroyidagi **23 nafar rus asirlarini** ozod qiladi. **I. Xoxlov 1620—1622-yillarda** Buxoro xonligining ichki va tashqi siyosati haqida qimmatli ma'lumotlar to'playdi. U qimmatli sovg'alar bilan **Moskvaga** kuzatiladi. Yozma manbalarga ko'ra, **XVI—XVII asrlarda -** Buxoro va Xiva xonliklariga **Rossiyadan 12 marta** elchilar kelishgan. **1583—1600- yillarda -** Moskvada **5 marta Buxoro** elchilari**, 2 marta Xiva elchilari** bo'lishgan. Bu misollar Markaziy Osiyo va Rossiya o’rtasida savdo-diplomatik aloqalarning ancha faollashganligidan guvohlik beradi.

***Munosabatlarda Rossiya imperiyasi tazyiqining kuchayishi* XVIII asrdan boshlab -** Rossiya imperiyasining o'zbek xonliklari bilan bo'lgan munosabatlarida **tazyiq o'tkazishi** ustunlik qila boshladi. **Bu** Rossiya imperiyasining siyosatida Markaziy Osiyo xonliklarini **savdo-sotiqda kamsitish, ularning tabiiy boyliklariga ko'z olaytirish, strategik maqsadlarni ro'yobga chiqarish kayfiyatining kuchayganligida** yaqqol namoyon bo'la boshladi.

**Pyotr I** Buxoro va Xiva xonliklarini **siyosiy jihatdan Rossiyaga teng davlatlar emas** deb hisoblab, ularga tazyiq o'tkaza boshladi. Bunga **xonliklardagi ichki siyosiy ahvol ham** qulay sharoit yaratib bergan edi. Masalan, **Xiva xoni Shohniyoz 1700-yilda Pyotr I huzuriga** yashirincha elchi yuborib, **Xivani Rossiya tobeligiga qabul qilishni** so'ragan. **1709-yili -** toj-u taxt vorisi **Muhammad ham** shunday qilgan edi. **Pyotr I** Xiva xoniga jo'natgan **yorlig'ida** shunday gaplar yozilgan edi: **,,Shohona muruvvat ko'rsatib, xonning qo'l ostidagi jamiki narsalari bilan birga, abadiy tobeligimizga olamiz".** Biroq bu niyat u davrda amalga oshmay qoldi. Rossiya imperiyasining **,,Shimoliy urush" bilan bandligi** bunga sabab bo'ldi.

**1713-yili - Astraxanga** kelgan **Xiva elchisi Xoja Nafas** rus ma'murlariga, **Sankt-Peterburgga** borgach, podsho **Pyotr I ga** Amudaryo sohillaridagi qumlar oltinga boyligini, sohilda istiqomat qiluvchi aholi ko'p miqdorda oltin yuvib olayotganini aytadi. Ana shu ma'lumotlar ta'sirida **Pyotr I** o'zbek xonliklariga kirib borish **maxfiy rejasini** tuzadi. U **ikki harbiy** ekspeditsiya tashkil etadi. Biriga **Aleksandr Bekovich-Cherkasskiyni**, ikkinchisiga kapitan **Ivan Buxgolsni** rahbar etib tayinlaydi.

**Bekovich-Cherkasskiy** harbiy ekspeditsiyasi tarkibida **katta harbiy qo'shin** bor edi. Ular **1717-yilda Xiva xonligi** hududlariga kirib keladi va **harbiy to'qnashuvlar** bo'ladi. Xiva xoni **Sherg'ozixon hiyla ishlatib Bekovich-Cherkasskiyni** qabul qiladi va uning **qo'shinlarini qirib** tashlaydi. Pyotr I uyushtirgan ekspeditsiyaning halokati **Xiva — Rossiya munosabatlarini keskinlashtirib** yubordi.

Buxgols ,,ekspeditsiyasiga" kelsak, uning qo'shini **1715-yili Toboldan Irtish bo'ylab Yorkentga** yo'l oladi. Bu guruh **Yamishchev ko'lida** bo'lib, u yerda **istehkom** quradi. Biroq ular **qalmoqlar** hujumiga uchrab, orqaga chekinishga majbur bo'ladilar.

**1717-yili - Buxoro xoni Peterburgga** o'z elchisini yuboradi. **Elchi Qulibek Abulfayzxonning Pyotr I** gashvedlar ustidan qozongan g'alabasi munosabati bilan yozilgan **qutlov maktubini** topshiradi. Abulfayzxon o'z maktubida ayni paytda **Buxoroga Rossiya elchisi yuborilishini** so'ragan edi. Bunga javoban Rossiya hukumati **1721-yili - Florio Benevenini** elchi qilib jo'natadi. Rossiya elchisiga **–** 1) **Sharq mamlakatlariga olib boradigan suv va quruqlik yo'llarini o'rganish;** 2) **rus savdosini kengaytirish imkoniyatlarini aniqlash;** 3) **Buxoro xonini Rossiya bilan ittifoq tuzishga ko'ndirish;** 4) xonga **rus gvardiyachilarini taklif qilish;** 5) qayerda qancha **oltin borligini aniqlash va ularni xaritaga tushirish;** 6) xonlikdagi **qal'a va qo'shinlari ahvolini o'rganish** hamda 7) xonlikning **Eron va Xiva bilan o'zaro munosabatlarini o'rganish** vazifalari yuklatilgan edi. F. Beneveni Buxoroga yetib keladi va **Abulfayzxon qabulida** bo'ladi.

F. Beneveni Buxoroda **3,5 yil turdi** va o'z oldiga qo'yilgan masalalar bo'yicha qimmatli ma'lumotlar to'plashga muvaffaq bo'ladi. Ularni **Sankt-Peterburgga** ochiq va shifrlangan xat orqali jo'natib turadi. Hukumatning barcha topshiriqlarini bajargan **F.Beneveni 1725-yilda Peterburgga** qaytib ketadi.

**XVIII asrning birinchi choragida** - **Kichik, O’rta, Katta juzga bo'lingan qozoq sultonlari** o’rtasida o'zaro kurash kuchaydi. Natijada ular nochor ahvolga tushib, tashqaridan yordam so'rashga majbur bo'ldilar. **1730-yilda** - **Kichik juz sultoni Abulxayr** Rossiyaga elchi jo'natib, Rossiya tobeligiga o'tish istagini bildiradi. **1732-yilda - Kichik juz, 1739— 1740-yillarda - Semekexon boshchiligidagi O’rta juz, 1747-yilda - Katta juz** ham Rossiya tobeligiga o'tadi. Natijada Rossiya hukumati uchun **Markaziy Osiyoni o'z ta'siriga bo'ysundirish yo'lida qulay imkoniyat** yuzaga keladi.

**1734-yili - senat kotibi I.Kirillov** boshchiligida harbiy guruh tayinlanadi. U – 1) ,,**Orol dengizida Rossiya bayrog'ini ko'tarish**", 2) **,,Buxoro va undan Hindistonga" boradigan yo'lni ochishi,** 3) **oltin konlarini izlashni davom ettirishi** lozim edi. **1735-yilda -** Kirillov guruhi Or daryosi bo'yida **Or qal'asini** qurdi (keyinchalik bu qal'a atrofida **Orenburg shahri** vujudga keladi), **Yoyiq va Irtish sohillari (Sibir)da** istenkomlar barpo etdi. Xonliklar savdogarlari Rossiya bilan **Orenburgda** savdo-sotiq qiladigan bo'lishdi.

**XVIII asrning ikkinchi yarmidan boshlab -** Rossiya savdo-iqtisodiy aloqalarida **Markaziy Osiyo xonliklarining ahamiyati yanada orta bordi**. Bunda, **birinchidan,** Rossiyada rivojlanib borayotgan **sanoat uchun xomashyo manbalari topishga intilish, ikkinchidan,** Osiyoda, xususan **Hindistonda Buyuk Britaniya ta'sirining kuchayib borayotganligi** sabab bo'lgan.

**XVIII asr oxiri - XIX asr boshlarida** - ***rus sarmoyasi*** Markaziy Osiyo bozorida **yetakchi o'rinni egalladi.** Ingliz mollari **Rossiya orqali** olib kelinar edi. **Nijegorod yarmarkasida** rus savdogarlaridan tashqari **o'zbek xonliklari, Eron va Hindistondan** kelgan savdogarlar ham qatnashgan. **XIX asr boshlarida - Rossiya** o'zbek savdogarlari uchun **katta imkoniyatlar** yaratdi, **ba'zi cheklashlar** bekor qilindi. Endi ular **Rossiyaning ichkari shaharlariga ham borib savdo qila oladigan** bo'lishdi.

**40-§. XIX asr birinchi yarmida Markaziy Osiyo uchun Buyuk Britaniya—Rossiya raqobatchiligi**

***Raqobat sabablari*** **XIX asrning birinchi yarmida** - Buyuk Britaniya va Rossiya davlatlari o’rtasida **Buxoro, Xiva, Qo'qon** xonliklari hududlari uchun raqobatchilik kuchayib, keskinlashib ketdi. Raqobatchilikning kuchayishiga **quyidagilar sabab bo'ldi:**

**a) Buyuk Britaniya va Rossiyaning Markaziy Osiyo hisobiga yangi mustamlakalarga ega bo'lish yo'lidagi urinishlari;**

**b) o'z mollarini sotish va undan mo'may daromad olish uchun Markaziy Osiyo bozorlarini egallash istagi;**

**d) Markaziy Osiyoning boy xomashyo manbalariga ega bo'lishga intilishlari.**

Bu omillar dunyodagi ikki yirik mustamlakachi davlatlar manfaatlarining to'qnashuviga olib keldi.

**Hindistonda** mustahkam o'rnashib olgan ingliz mustamlakachilari o'zlari tuzgan **Ost-Indiya (Sharqiy Hindiston)** kompaniyasi orqali **Markaziy Osiyo tomon siljishga** urindilar. Ularning **maqsadi** – 1) **Rossiyaning o'zbek xonliklaridagi ta'sirini yo'qqa chiqarish** hamda 2) **xonliklarni o'z ta'sir doirasiga olishdan iborat** edi. Buyuk Britaniya hukmron doiralari 1) **xonliklarning ichki va tashqi ahvolini,** 2) **ularni bog'lab turgan yo'llarni aniqlash,** 3) **xonlar bilan aloqa o'rnatish maqsadida** maxsus ekspeditsiyalar yubora boshladi. Ekspeditsiyalar zimmasiga, ayni paytda, 4) **mahalliy nufuzli kuchlar bilan aloqa o'rnatish** vazifasi ham yuklatilar edi.

***Ingliz ekspeditsiyalari*** Ingliz ekspeditsiyalaridan biri **U. Murkford boshchiligida** uyushtirildi. Murkford ekspeditsiyasi **1825-yil fevral oyida - Buxoroga** yetib keldi. Manbalarda qayd etilishicha, ekspeditsiya tarkibida **70 kishi** bo'lib, ular olib kelgan **80 sand**iq turli xil mollar **Buxoro qushbegisiga** ko'rsatilgan. Inglizlar **Buxoro xonligini har tomonlama o'rganishga, mahalliy hukmdorlar orasida inglizlarga tarafdor guruhni shakllantirishga** muvaffaq bo'lgan edi.

Murkford ekspeditsiyasidan xabar topgan **Rossiya hukmron doiralari** tashvishga tushdilar. Natijada Rossiya hukumati **Buxoro amiri Haydarga** inglizlarning Buxorodagi xatti-harakatidan noroziligini bildiradi. Rossiya hukmron doiralarida borgan sari **Markaziy Osiyoni bosib olish kayfiyati** kuchayib bordi. **1826-**yilda - Rossiya hukumati polkovnik **F. Berg** boshchiligida **Ustyurtga** ekspeditsiya yuborib, Markaziy **Osiyoga** boradigan **yo'llarni yanada aniqroq** belgilaboldi.

**1831-yilda** - inglizlar Markaziy Osiyoga **ikkinchi marta** elchi yubordilar. Elchilarga ingliz armiyasi leytenanti **Aleksandr Byorns** boshchilik qildi. A. Byorns **1832-yilda - Buxoroga** kirib keldi. U o'zini **arman savdogari** deb tanitdi. Qo'lida - 1) **hind** va 2) **afg'on savdogarlarining tavsiyanomalari** bo'lgan bu ,,tadbirkor" **Buxoro xonligi qushbegisi bilan** aloqa bog'lay oldi. **Aleksandr Byorns** mamlakat hududida **katta razvedka ma'lumotlari** ham to'play oldi. Bu elchilik missiyasi **Markaziy Osiyoda ingliz savdosining rivojlanishiga** yordam berdi.

Buyuk Britaniya hukumati **Hindiston bilan Markaziy Osiyo o’rtasida savdo aloqalarining kengayishiga -** o'zining **xonliklardagi ta'sirini qaror toptirishning asosiy yo'li** deb qarar edi. Shuning uchun ham Buyuk Britaniya hind savdogarlariga xonliklar bilan savdo-sotiq aloqalarini yo'lga qo'yishlarida katta yordam ko'rsatdi. Xususan, hind savdogarlariga qarz hamda ingliz mollari berib turildi. Bu mollar Markaziy Osiyoda Rossiya mollari narxidan arzonga sotilar edi.

**1839-yili** - Buyuk Britaniya Afg'onistonga qarshi harbiy harakatlar boshlaganida **Rossiya — Buyuk Britaniya munosabatlari yanada keskinlashgan.** Agar **Afg'oniston bosib olingudek bo'lsa, navbat Markaziy Osiyoga kelishi** mumkin edi. **1839-yili - Hirotda** o'z qarorgohini vujudga keltirgan ingliz razvedkasing ayg'oqchilari **Markaziy Osiyo xonliklariga** yuborilib turildi. Xususan, ingliz razvedkasi vakillaridan kapitanlar - **Jeyms Abbot, Charlz Stoddart, Konolli, Richard Shekspirlar** Xiva, Buxoro, Qo'qon xonliklariga kelib harbiy, siyosiy, iqtisodiy masalalarda ma'lumotlar to'plab, o'z rahbarlariga yetkazardi.

Inglizlarning Markaziy Osiyodagi harakatlaridan tashvishga tushib qolgan Rossiya **1839-yili - Xiva xonligiga qarshi** birinchi harbiy yurishni boshladi. Bu yurishga **Orenburg gubernatori V.A.Perovskiy** rahbarlik qilgan edi. Biroq urush qatnashchilarining **o'zini sovuqqa oldirishi, oziq-ovqat, yem-xashakning tugab borishi oqibatida** orqaga qaytadi. Bu yurish muvaffaqiyatsizlikka uchradi.

***Markaziy Osiyo xonliklari va Rossiya imperiyasi munosabatlarining keskinlashuvi*** Markaziy Osiyo xonliklari va Rossiya munosabatlarining keskinlashuviga **podsho Rossiyasining Markaziy Osiyoda o'z ta'sirini mustahlash yo`lidagi harakatlari sabab** bo'ldi. Xususan, **1847-yilda Rossiya** xonliklarga olib boradigan yo'lda **ikkita** istehkom qurdi. Ularning biri — **Aralsk shahri yaqinida** barpo etilgan **(Sirdaryo o'zani** yaqinida) **Raim istehkomi,** ikkinchisi **Yettisuv Olatog'idagi Kopal istehkomi** edi. Bu istehkomlar Rossiya olib borgan siyosatda **harbiy yo'l bilan Markaziy Osiyoni ishg'ol etish tomon burilish ro'y berganligining** yaqqol isbotidir. Bu hol Markaziy Osiyo xonliklarini tashvishga solib qo'ydi. Shuning uchun ham **Xiva xoni - Orenburgga** o'z vakillarini yubordi. Xon o'z maktubida **yaxshi qo'shnichilik o'rnatish** hamda **do'stona yashash istagini bildirgan** hamda **Raim istehkomini buzib tashlashni iltimos qilgan** edi. Xiva elchilari **1847-yilda - Peterburgda** podsho qabulida bo'lgan bo'lsalar-da, ko'zlangan maqsadga erisha olmadilar. Xiva xonligining **qurol kuchi bilan istehkomni yo'q qilish yo'lidagi urinishlari** natija bermadi. Chunki, rus garnizoni yaxshi qurollangan edi.

Bu paytda **Qo'qon — Rossiya munosabatlari** ham keskinlashgan edi. Qo'qon xoni **Xudoyorxon** ham yangi istehkomlar qurilganligidan tashvishga tushib qolgan edi. Natijada, **Xudoyorxon Rossiyaga** elchi yuboradi. Podsho nomiga yo'llangan maktubda Xudoyorxon Nikolay I ga **-** 1) **Qo'qon xonligida jamoat tartibi tiklanganligini,** 2) **savdo yo'llari yaxshi qo'riqlanayotganligini,** 3) **rus savdogarlari uchun hech qanday xavf-xatar yo'qligini** bildirgan. 4) Ayni paytda, **Raim istehkomi qurilganligidan norozi ekanligini** ma'lum qilgan.

Nikolay I o'z javob maktubida – 1) **Qo'qonda tartib o'rnatilganligidan mamnun ekanligini** bildirgan, 2) biroq **Raim istehkomi buzilmasligini tasdiqlagan** edi. 3) Podsho o'z fikrini **Raim istehkomining avvalo Rossiya hududida qurilganligi bilan,** 4)ikkinchidan esa, **bu istehkom u qurilgan hududda tartib va tinchlikni, savdo karvonlari osoyishtaligini ta'minlashga xizmat qilayotganligi bilan ,,asoslagan"** edi. Tez orada Qo'qon qal'asi bo'lgan **Oqmasjidni** Rossiya bosib olishni mo'ljallayotgani ma'lum bo'lgach, **Rossiya — Qo'qon munosabatlari** yanada keskinlashdi.

Yuqorida qayd etilganlar ertami-kechmi Rossiyaning Markaziy Osiyo xonliklariga qarshi bosqinchilik yurislii boshlashi muqarrar ekanligini ko'rsatar edi.

Markaziy Osiyo xonliklarining Rossiyaga qarshi turishda **Buyuk Britaniyaga suyanishi** mumkinligi ehtimoli ham o'zini oqlamadi. Bunga **Rossiya — Buyuk Britaniya munosabatlarida o'zgarish yuz berganligi** sabab bo'lgan edi. **Afg'onistonga qarshi urushda** mag'lubiyatga uchragan **Buyuk Britaniya Rossiya bilan kelishishga** qaror qiladi. Bu kelishuvga binoan **Rossiya Markaziy Osiyo bilan cheklanadi,** Hindistonga chiqish niyatidan voz kechadi. Buyuk Britaniya esa **Rossiyaning Markaziy Osiyoda olib borgan siyosatiga qarshilik qilmaydigan** bo'ladi. **Afg'oniston** esa Buyuk Britaniya va Rossiyaning Osiyodagi mustamlakalari o’rtasida ularni **ajratib turuvchi hudud sifatida** e'tirof etiladi.

Markaziy Osiyo xonliklari endilikda yakkalanib qolib, ularni faqat **o'zaro ittifoqliklarigina** saqlab qolishi mumkin edi. Afsuski, ularning o’rtasidagi o'zaro ziddiyat shu darajada kuchli ediki, hatto tashqi hujum xavfi ham ularni birlashtira olmadi. Oqibati yomon bo'ldi. Xonliklar Rossiya istilosi qurboni bo'lishiga yo'l ochildi.

**41-§. O'zbek xonliklarining taraqqiyotda orqada qolish sabablari va oqibatlari**

G'arbiy Yevropaning ilg'or mamlakatlarida sanoat ishlab chiqarishning yetakchi tarmog'iga aylanib bordi. XVI **asrning o’rtalaridan boshlab** – 1) **to'qimachilik,** 2) **qog'oz,** 3) **shisha** ishlab chiqarishda **- mehnat taqsimoti va qo'l hunari texnikasiga** asoslangan korxona**—manufaktura (**lotincha **manus — qo'l, faktura — tayyorlash)**lar vujudga keldi.

**XVIII asrning ikkinchi yarmida** - asbob-uskunalarni harakatga keltiruvchi **bug' mashinasi (motor**) ixtiro qilindi. Natijada asosiy ishlarni mashinalar bajaruvchi **fabrika-zavodlar** vujudga keldi.

Bug' mashinasi bilan harakatlanuvchi parovoz, paroxod, cho'yan va po'lat oluvchi domna pechlar yaratildi, temiryo'llar qurildi.

Yirik boy tabaqalarning tashqi savdodan, mustamlakalardan, manufakturadan orttirgan boyliklar - sanoatni rivojlantirish uchun sarmoya sifatida qo'yildi. Bu - **sanoatning rivojlanishida muhim omil** bo'ldi. **Eng muhimi** - xo'jalik yuritish, harakatlanish uchun zarur bo'lgan mashinalarni ishlab chiqarish yo'lga qo'yildi, og'ir sanoat vujudga keldi.

Biroq bu jarayon jahon mamlakatlarida nihoyatda notekis bordi. Ko'pgina mamlakatlar, jumladan**, o'zbek xonliklari ham bu jarayondan chetda qolib, taraqqiyotda orqada** qolib bordi.

Yurtboshimiz **Islom Karimov** xonliklar davri tarixiga yangicha nazar tashlar ekan, quyidagi savollar bilan murojaat qiladi:

“Nega jahonga Ahmad Farg'oniy, Muhammad Xorazmiy, Ibn Sino, Abu Rayhon Beruniy, Imom al — Buxoriy, Amir Temur, Ulug'bek, Alisher Navoiy, Bobur kabi buyuk siymolarni bergan bu millat **XVII—XIX asrlarga kelib** to shu choqqacha erishgan yuksalish darajalaridan tushib ketdi? Nega so'nggi uch asr mobaynida boshimiz qoloqlikdan chiqmay qoldi? Ajdodlarimizning qattiq qarshiligiga qaramay, chor Rossiyasining o'lkamizni nisbatan oson zabt etishida ana shu qoloqlikning ham o'rni bo'lmaganmikan?"

***Qoloqlikning sabablari*** Asrlar davomida bir butun bo'lib kelgan mamlakatning, bir iqtisodiy va madaniy makonda yashab kelgan aholining **uchga bo'linib ketishi**, xonliklar o’rtasida **tinimsiz davom etgan urushlar** mamlakatni qoloqlikka mahkum etdi. Har bir xonlik ichidagi hokimiyatni egallash uchun **ichki kurash, o'zaro nizo-janjallar, boshboshdoqlik, ig'vo-fasodning avj olishi** viloyat va tumanlarni, qolaversa, butun mamlakatni xonavayron qilardi.

Xonliklarning **asrlar davomida o'zgarmay kelayotgan davlat idora usuli taraqqiyotga g'ov bo'lib qolgan** edi.

Xonliklar o’rtasidagi **o'zaro urushlar, etnik nizolar** urug'-qabila jamoalarini bir joydan boshqa joylarga **ko'chishini** keltirib chiqarardi. Yoki ular **zo'rlik bilan** yashab turgan joylaridan **ko'chirilar** edi. Bu jarayon **etnik guruhbozlikni** keltirib chiqarardi, **aholini bir butun xalq bo'lib jipslashishiga xalaqit** berardi. **Davlat darajasida ham, viloyatlar darajasida ham yagona xalq, yagona Vatan tushunchasining qadri anglab olinmadi. Odamlarni, Turkistonni, xalqni birlashtirish g'oyasi ostida uyushtira oladigan yo'lboshchi, siyosiy kuch topilmadi**.

**Xonlar va saroy amaldorlari ishlab chiqaruvchi kuchlar rivojiga xalaqit berayotgan eski ishlab chiqarish usulini himoya qilardi.** Xonliklarning **asosiy boyligi bo'lgan yerga** egalik qilishning, mulkchilikning **eski usuli asrlar davomida o'zgarmasdan** kelardi. **Yerning egasi xon edi**, xonga **alohida xizmat ko'rsatgani uchun bir hovuch kishilarga yer hadya qilinardi**. Yerni ijaraga olib ishlovchi **dehqon yerning egasi emasdi**. Shu boisdan **dehqon yerni asrab-avaylashga, uning unumdorligini oshirishga intilmasdi, manfaatdor emasdi**. Dehqon yer egasi bo'lmagani sababli boshqa joylarga ketaverardi.

Aholi og'ir soliqlardan, **g'ayriqonuniy yig'im va majburiyatlardan** azob chekardi. Turmush darajasi past bo'lib, aholi iste'mol uchun eng zarur bo'lgan tor doiradagi oddiy buyum va mahsulotlar bilan qanoatlanishga majbur edi. **Ishlab chiqarish, asosan, iste'molga yo'naltirilgan bo'lib, iqtisodiyotning o'sishi uchun turtki bo'lolmasdi**.

Dehqonchilik nochor ahvolda edi. Yerga ishlov berish o'sha-o'sha **bir juft ho'kiz, so'qa—omoch darajasida** qolib ketgan edi**. Sug'orish ishlariga ahamiyat pasayib**, sug'oriladigan yer maydonlari qisqarib borardi.

Xonliklarda sanoat ishlari rivojlantirilmadi. Rangli metallar, oltingugurt, marmar, toshko'mir, neft kabi tabiiy boyliklarga mo'l bo'lgan konlar bo'lsada, ularni izlab topish, tog'-kon ishlarini yo'lga qo'yishga e'tiborsizlik qilindi. O'lkada yirik daryolar bo'lsa-da, baliqchilikni sanoat darajasiga ko'tarish, kemasozlikni yo'lga qo'yishga e'tibor berilmadi.

**Xon va aslzodalar boylikning asosi pul, oltin, kumush, qimmatbaho javohirlardan iborat, degan eski tasavvurlar ostida qolib ketdilar.** Shu **boisdan oltin, kumush, javohir va pullar ularning xazina to'plash manbayi** bo'lib qolgan edi, **iqtisodiyot rivoji uchun kapital (sarmoya) sifatida sarflanmadi, o'lik mol sifatida saqlanardi**. Davlat xazinasiga tushgan daromad **qo'shin xarajatlarini** zo'rg'a qoplardi.

**Tovar-pul munosabatlari rivojlantirilmadi**. Savdoda hamon **mol ayirboshlash tarzi** davom etardi. **Markaziy Osiyo jahon bozoridan ajralib qolgani ustiga, o'zaro urushlar tufayli xonliklar o’rtasida yagona ichki bozor ham tashkil topmagan edi.**

***Qoloqlik oqibatlari*** O'zbek xonliklarining jahon taraqqiyotidan orqada qolishining oqibati yomon bo'ldi.

**Iqtisodiy qoloqlik va harbiy nochorlik, ijtimoiy-siyosiy beqarorlik** Markaziy Osiyoni o'z tasarrufiga kiritib olishga intilayotgan davlatlarga qo'l keldi.

Taniqli o'zbek yozuvchisi **Abdulla Qodiriy** o'zining **,,O'tgan kunlar"** romanida o'zaro urushlar girdobiga botib qolgan, vaqtini aysh-ishratda o'tkazayotgan xonlar va amaldorlarning qilmishlari qanday oqibatlarga olib kelishini yaqqol tasvirlab beradi. Romanda **Yusufbek hoji tilidan** quyidagi alamli so'zlar bayon qilinadi:

**,, Maqsadlari juda ochiq... Bittasi mingboshi bo'lmoqchi, ikkinchisi Normuhammadning o'rniga o'tirmoqchi, uchinchisi yana bir shaharni o'ziga qaram qilmoqchi**. Ittifoqning nima ekanligini, yolg'iz o'z manfaati, shaxsiyati yo'lida bir-birini yeb, ichgan mansabparast, dunyoparast va shuhratparast muttahamlar Turkiston tuprog'idan yo'qolmay turib, bizning odam bo'lishimizga aqlim yetmay qoldi…. Biz shu holatda ketadigan, bir-birimizning tegimizga suv quyadigan bo`lsak, yaqindirki, **chor istibdodi Turkistonimizni egallar**.

Haqiqatan ham shunday bo'ldi. Xonliklardagi o'zaro nizo va urushlar, parokandalik, oxir-oqibat, ularning Rossiya imperiyasi tomonidan istilo etilishi uchun qulay imkoniyat yaratdi.

**“Bu hayotning shavqatsiz qonuniyatlari bor**. Ya’ni **tarixning murakkab va hal qiluvchi burilish pallasida** har qanday millat va elat o’z ahilligi va birdamligini saqlab, o’z milliy manfaatlari yo’lida qat’iyat bilan turmasa, mas’uliyat va hushyorligini yo’qotadigan bo’lsa, oxir-oqibatda o’zining eng katta, tengsiz boyligi bo’lmish mustaqilligi va ozodligidan judo bo’lishi shubhasiz… Bu achchiq haqiqat barchamizga, ayniqsa, bugun hayotga katta umid va ishonch bilan kirib kelayotgan yoshlarimizga doimo saboq bo’lishi lozim”.

(**Islom Karimov.** “**Yuksak ma’naviyat-yengilmas kuch.** –T.: **“Ma’naviyat”2008**, 51-52-betlar.)

**MUNDARIJA**

[**KIRISH**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **2**

*I BOB.* **MOVAROUNNAHR SHAYBONIYLAR HUKMRONLIGI DAVRIDA**

* **§. XV asr oxiri — XVI asr boshlarida Xuroson va Movarounnahrdagi siyosiy vaziyat 3**
* **§. Dashti Qipchoqdagi siyosiy ahvol. Muhammad Shayboniyxon 4**
* **§. Movarounnahrda shayboniylar sulolasi hokimiyatining o'rnatilishi 6**
* **§. Zahiriddin Muhammad Bobur — buyuk davlat arbobi va mutafakkir 7**
* [**§. Buxoro xonligi**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **9**
* **§. XVI asrda Buxoro xonligida ijtimoiy-iqtisodiy hayot 11**
* [**§. Buxoro xonligining tashqi siyosati**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **13**
* [**§. XVI asrda Buxoro xonligida madaniy hayot**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **16**

*II BOB.* **ASHTARXONIYLAR DAVRIDA BUXORO XONLIGI**

* [**§. Ashtarxoniylarning hokimiyat tepasiga kelishi**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **18**
* **§. XVIII asrning birinchi yarmida Buxoro xonligida siyosiy tarqoqlikning kuchayishi**

**va uning oqibatlari 20**

* **§. Ashtarxoniylar davrida ijtimoiy-iqtisodiy hayot 21**
* [**§. Ma'naviy-ma'rifiy, madaniy hayot**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **23**

*III BOB.* **BUXORO AMIRLIGI**

* **§. Buxoroda mang'itlar sulolasi hukmronligining o'rnatilishi 26**
* **§. Amirlik davlat tuzumi va uning ma'muriy boshqariluvi 27**
* **§. Amirlikning xo'jalik hayoti 29**
* [**§. Amirlik shaharlari hayoti va savdo-sotiq ishlari**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **31**
* **§. Buxoro amirligi XIX asrning birinchi yarmida 32**
* **§. Buxoro amirligida madaniy hayot 34**

*IV BOB.* **XIVA XONLIGINING TASHKIL TOPISHI. XVI -XVIIl ASRNING BIRINCHI YARMIDA XONLIKNING IJTIMOIY-SIYOSIY, IQTISODIY VA MADANIY HAYOTI**

**19- §. Xiva xonligining tashkil topishi 36**

**20- §. XVII — XVIII asrning birinchi yarmida Xiva xonligidagi siyosiy ahvol 37**

**21-**[**§. Xiva xonligining iqtisodiy va madaniy hayoti**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **39**

*V BOB.* **XVIII ASRNING IKKINCHI YARMI VA XIX ASRNING BIRINCHI YARMIDA XIVA XONLIGI**

**22-§. Xiva xonligida qo'ng'irotlar sulolasining hokimiyat tepasiga kelishi 41**

**23-§. XIX asrning birinchi yarmida Xiva xonligining tashqi siyosati 43**

[**24-§. Xiva xonligining ijtimoiy-iqtisodiy hayoti**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **45**

[**25-§. Xiva xonligida shaharlar hayoti**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **47**

[**26-§. Xiva xonligi tarixi bo'yicha manbalar**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **48**

*VI BOB.* **XVI-XIX ASRNING BIRINCHI YARMIDA QORAQALPOQLAR**

**27-§. Qoraqalpoq xalqining shakllanishi va siyosiy hayoti 50**

[**28-§. Qoraqalpoqlarning ijtimoiy-iqtisodiy hayoti**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **52**

[**29-§. Qoraqalpoq xalqi madaniyati**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **54**

[**30HYPERLINK "file:///D:/макола/disk1/иш/шохида/РАСМ/репититор/репититор/репититор%25252525252525252520х/NURMUROD/Nurik/behruz%25252525252525252520yurist/timur%25252525252525252520aka.docx"-§. XVIII—XIX asrlarda qoraqalpoq adabiyoti ravnaqi**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **56**

*VII BOB.* **XVIII - XIX ASRNING BIRINCHI YARMIDA QO'QON XONLIGI**

**31**[**-§. Qo'qon xonligining tashkil topishi**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **57**

**32-§. XVIII asrning ikkinchi yarmi — XIX asr boshlarida Toshkent 58**

**33-§. XIX asrning birinchi yarmida Qo'qon xonligining ijtimoiy-siyosiy ahvoli 60**

[**34-§. Qo'qon xonligida iqtisodiy hayot**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **62**

[**35-§. Qo'qon xonligi shaharlari**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **63**

[**36-§. Qo'qon xonligida madaniy hayot**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **65**

**37-§. Tarixnavislik, san'at va me'morchilik 67**

*VIII BOB.* **MARKAZIY OSIYO DAVLATLARINING XALQARO MUNOSABATLARI**

* [**§. XVI—XVIII asrlarda xalqaro munosabatlar**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **68**
* [**§. O'zbek xonliklari va Rossiya imperiyasi munosabatlari**](file://D:\макола\disk1\иш\шохида\РАСМ\репититор\репититор\репититор%25252525252525252520х\NURMUROD\Nurik\behruz%25252525252525252520yurist\timur%25252525252525252520aka.docx) **71**
* **§. XIX asr birinchi yarmida Markaziy Osiyo uchun Buyuk Britaniya — Rossiya raqobatchiligi 73**

**41-§. O'zbek xonliklarining taraqqiyotda orqada qolish sabablari va oqibatlari 74**

